
1. מבוא

משרד החינוך (שייקרא להלן "המשרד"), באמצעות המינהל הפדגוגי - היחידה לתוכניות משלימות למידה (" המינהל "), פונה בזאת לקבלת הצעות ל:

מתן שירותים מינהליים להפעלת תוכניות הזנה של משרד החינוך
וזאת בהיקף ובגבולות אחריות כפי שיפורטו בהמשך.
1.1 שאלות ובירורים
כל הפונים מתבקשים לקרוא את חוברת המכרז על כל נספחיה בטרם משלוח שאלות/הערות.

יש לשלוח את השאלות עד ל- 22.7.2013 בשעה 14:00 לפקס מס' 5602000 – 02, תוך ציון שם המציע ומס' המכרז. שאלות ההבהרה תכלולנה את מספר הסעיף במכרז אליו מתייחסת השאלה.

לא תהיה אפשרות אחרת לקבלת מידע או לברר פרטים כלשהם בהקשר למכרז זה לאחר המועד האחרון למשלוח השאלות. 
המשרד ישיב על השאלות עד שבוע לפני המועד האחרון להגשת הצעות. 
סיכום התשובות לשאלות יפורסם באתר האינטרנט של המשרד:

WWW.EDUCATION.GOV.IL/MICHRAZIM/
ובאתר מינהל הרכש הממשלתי בכתובת: HTTP://WWW.MR.GOV.IL 

ולא באמצעות הודעות בפקסימיליה, בדואר רגיל או בכל דרך אחרת.
יש לצרף את סיכום התשובות והבהרות נוספות ככל שיהיו חתומים ע"י המציע לחוברת הגשת ההצעה. 

כל תשובה אשר לא קיבלה את ביטויה במסגרת מסמך זה אינה מחייבת את המשרד. סיכום התשובות הוא הקובע ויהווה חלק בלתי נפרד מהמכרז.

באחריות המציעים לוודא קבלת סיכום התשובות והבהרות נוספות ככל שיהיו.

אם המציע יתקל בשאלה בעלת חשיבות, במהלך הכנת הצעתו, לאחר המועד האחרון להעברת השאלות, הוא רשאי להגיש את שאלתו אך ורק בכתב, ע"ג נייר פירמה שלו עם ציון שם המכרז ומס' המכרז, לפקס מס' 02-5602000.
אגף רכש מכרזים והתקשרויות יבחן את השאלה ויחליט באם לתת תשובה.

בכל מקרה בו החליט אגף רכש מכרזים והתקשרויות לתת תשובה, היא תינתן בכתב בלבד וכן תפורסם באתר, לפי שיקול דעת האגף.
1.2 התקשרות עם מציע שזכה בדירוג נמוך יותר
לאחר שנחתם חוזה ההתקשרות עם הקבלן הזוכה, באם תבוטל ההתקשרות מסיבה כלשהי עם הקבלן או במידה שלא נחתם הסכם מכל סיבה שהיא עם הזוכה וזכייתו ו/או ההתקשרות איתו יבוטלו מכל סיבה שהיא, יהא המשרד רשאי לפנות למציע שדורג אחרי המציע שזכה במכרז (להלן: כשיר שני), כאילו היה הזוכה במכרז, בהתאם לתנאי המכרז והצעת הכשיר השני למכרז. לא הסכים הקבלן שדורג במקום שלאחר הזוכים לכך, יהיה המשרד רשאי לפנות למי שדורג במקום הבא אחריו וכו' עד שייחתם הסכם חדש לביצוע הפרוייקט. למען הסר ספק, סמכות זו של המשרד היא סמכות רשות והמשרד ישתמש בה בהתאם לשיקול דעתו עפ"י נסיבות העניין.

1.3 יובהר כי התקשרות הנפרשת על פני 2 שנות תקציב, בהיותה חופפת שנת לימודים (מספטמבר בשנה מסוימת עד לאוגוסט בשנה העוקבת), תהיה כפופה ותלויה באישור תקציב המדינה בשנה העוקבת. לפיכך, ככל שלא יאושר תקציב מדינה בשנה העוקבת או שלא יהיה תקציב פנוי לנושא, תופסק ההתקשרות.
1.4 בכל מקום בו נכתב במסמך זה לשון זכר או לשון נקבה המשמעות הינה זכר ו/או נקבה.
2. הגורמים אליהם מופנה המכרז (דרישות סף)
2.1 תמיכות הקצבות והתקשרויות
2.1.1 על המציע לפרט בהצעתו (נספח 12) את כל התמיכות, הקצבות וההתקשרויות הקיימות והמתוכננות עם משרד החינוך, עם משרדי ממשלה אחרים ומקרנות ציבוריות עבור כל נושא שהוא.
במסגרת בדיקת ההצעות תבחן הרשימה הנ"ל מבחינת ניגוד עניינים למכרז זה.

בכל מקרה בו המשרד יחליט כי קיים חשש לניגוד עניינים, יקבע המשרד אם מציע זה יוכל לזכות ואם כן באילו תנאים.
2.1.2 במקרה שהגוף הזוכה איתו יתקשר המשרד לצורך מכרז זה הינו עמותה המקבלת מהמדינה תמיכה עבור תוכנית הזנה , עליו להצהיר בהצעתו שבמקרה שיזכה במכרז, ימנע מלבקש תמיכה בנושא, כל זמן שישמש כקבלן של המשרד. על הזוכה למלא הצהרה על גבי טופס שדוגמתו מובאת בנספח 12.
2.2 מציע (לרבות גופים המתקשרים) אשר מספק את השרותים המפורטים להלן, לא יוכל להיקבע כזוכה במכרז זה:

(1) גוף משפטי שרשות מקומית או מרכז השלטון המקומי משתתפים בהנהלתו ו/או חברה שיותר ממחצית כח ההצבעה באסיפותיה הכלליות או הזכות למנות יותר ממחצית הדירקטורים שלה הם בידי רשות מקומית או בידי רשות מקומית יחד עם חברה בת של רשות מקומית והכל בין במישרין ובין בעקיפין.
(2) בעלויות על מוסדות חינוך
(3) ספקי מזון
(4) קבלנים המבצעים בקרת הזנה בתוכניות שונות של המשרד ובכללן מיל"ת וציל"ה
(5) מעבדות בקטריולוגיות  המבצעות בדיקת מזון.
הגוף הזוכה במכרז יהיה מנוע מלספק את השרותים הנ"ל כל זמן שהוא הקבלן המבצע במכרז זה.
2.3 בנוסף לאמור בסעיף 2.2, במקרה בו מציע משמש כקבלן של המשרד בהתקשרות אחרת והצעתו למכרז זה הינה ההצעה המועמדת לזכייה והסתבר כי קיים ניגוד עניינים בין הפעילות במכרז זה לפעילות בהתקשרות אחרת, המשרד רשאי על פי שיקול דעתו הבלעדי להחליט באיזה מבין המכרזים/התקשרויות קיים למשרד יתרון מקצועי וכספי להתקשרות עם הקבלן.
על בסיס החלטה זו המשרד יקבע באיזה מבין שני המכרזים/התקשרויות המציע יוכל לשמש כקבלן של המשרד.
על המציע להצהיר בהצעתו (נספח 12) כי לא עולה חשש לניגוד עניינים, בין הפעילות הנדרשת במכרז זה לבין פעילויות אחרות עם המשרד בהם המציע מעורב.

כמו כן, במקרה בו מציע מבצע פעילות שמסתבר שקיים ניגוד עניינים בינה לבין הפעילות במכרז זה, המשרד רשאי, עפ"י שיקול דעתו הבלעדי לקבוע כי המציע לא יוכל לזכות במכרז זה.

2.4 דרישות סף מכל מציע
2.4.1 על הגוף המציע להיות גוף משפטי מאוגד הרשום ברשם רשמי או גוף סטטוטורי.
2.4.2 על הגוף המציע להיות עוסק מורשה/מלכ"ר.
2.4.3 על הגוף המציע להיות מנהל ספרי חשבונות כחוק.
2.4.4 אם הגוף המציע הינו עמותה, עליו להיות בעל אישור על ניהול תקין, מטעם רשם העמותות, תקף לשנה השוטפת.
2.4.5 אם הגוף המציע הינו גוף משפטי המאוגד כחברה או כשותפות רשומה, הוא אינו "חברה מפרה" ו/או לא נשלחה אליו התראה על היותו "חברה מפרה" כאמור בסעיף 362א' לחוק החברות, התשנ"ט 1999.
2.4.6 על הגוף המציע להיות בעל ניסיון של 3 שנים לפחות ב- 5 השנים האחרונות בניהול פרוייקטים לוגיסטיים הכוללים: מעקב, דיווח על התפעול ובקרה תקציבית של הפרוייקט, כל זאת בהיקף של לפחות פרוייקט אחד שתקציבו השנתי עמד על 100,000,000  ₪ לפחות או לחילופין לפחות 4 פרוייקטים שתקציבו השנתי של כל אחד מהפרויקטים עמד על  25,000,000 ₪ לפחות לפרוייקט.
2.4.7 אם ההצעה מוגשת על-ידי גוף אחד, על הגוף המציע להיות בעל מחזור עסקים מינימלי של 40,000,000 ש"ח לשנה, בכל אחת מ- 3 השנים (2010-2012). אם ההצעה מוגשת על-ידי שני גופים, מחזור העסקים המינימלי של כל אחד מהגופים חייב לעמוד על 25,000,000 ₪ לשנה בכל אחת מ- 3 השנים (2010-2012).

2.4.8 על הגוף המציע לצרף ערבות מציע - ערבות בנקאית או ערבות חברת ביטוח (מרשימת החברות המצורפת בנספח 12) או הוראת הקיזוז (לגבי מוסדות להשכלה גבוהה המתוקצבים ע"י הות"ת), לקיום תנאי המכרז, ההצעה וחתימה על החוזה. 

נוסח הערבות או הוראת הקיזוז יהיה תואם במלואו לנוסח המצורף למכרז (בנספח 12 ) בסך של 5,000,000 ₪, בתוקף עד לתאריך 19.11.2013 .
הערבות תישא את תאריך המועד להגשת ההצעה למכרז או כל תאריך שקדם למועד זה.

בשום מקרה לא תתקבל ערבות הנושאת תאריך מאוחר יותר.


2.5 תנאי התקשרות להגשת הצעה (בין גוף מוביל לגוף מתקשר)
2.5.1 מותרת התקשרות לצורך הגשת הצעה, של עד 2 גופים בלבד (גוף מוביל וגוף מתקשר)
2.5.2 גוף לא יכול להיות שותף ליותר מהצעה אחת.
2.5.3 במקרה שההצעה מוגשת על ידי עד שני גופים על ההצעה לעמוד גם בתנאים הבאים לפחות: 

1. הגופים המתקשרים יוכיחו קשר חוזי בין כל המשתתפים שלא יופר בכל תקופת ההתקשרות עם המשרד בעקבות הזכייה במכרז (לרבות תקופות אופציה שיש למשרד עפ"י המכרז). 
2. בהצעה ייקבע שם הגוף המוביל, שמולו תיערך ההתקשרות עם המשרד וכן יפורט תפקידו של כל גוף מתקשר. 
3. במסגרת מכרז זה הגוף המוביל והגוף המתקשר חייבים לעמוד בדרישות הסף שבסעיפים 2.4.1-2.4.5 המפורטים להלן כל אחד בפני עצמו. 
4. לגבי הדרישות המפורטות בסעיף 2.4.6 יוכל כל אחד מהגופים לצרף את ניסיונו ולפרט את הפרוייקטים הלוגיסטיים שבוצעו על ידו. 
5. בסך הכל ההצעה בשלמותה חייבת לעמוד בכל דרישות הסף.
2.5.4 מובהר בזאת כי לצורך עמידה בתנאי הסף על המציע (דהיינו הן הגוף המוביל והן כל גוף מתקשר) לעמוד בתנאי הסף בעצמו וכי לא ניתן לייחס ניסיון ו/או מחזור כספי ו/או כל פרט אחר של כל גוף אשר אינו המציע עצמו (גוף מוביל ו/או גוף מתקשר) לרבות חברת אם, חברת בת או כל גוף אחר הקשור בדרך כלשהי למציע ולמעט גוף אשר בוצע לגביו מיזוג עם הגוף המוביל ו/או הגוף המתקשר עפ"י סעיף 323 לחוק החברות התשנ"ט 1999, טרם המועד האחרון להגשת הצעות למכרז זה.
3. הגדרות

3.1 המשרד – משרד החינוך 

3.2 היחידה המזמינה – המינהל הפדגוגי - היחידה לתוכניות משלימות למידה
3.3 השרותים נשוא המכרז – מתן שירותים מינהליים להפעלת תוכניות הזנה של משרד החינוך
3.4 דרישות סף – הדרישות הבסיסיות המגדירות את המינימום הנדרש על מנת להגיש הצעה, כמפורט בפרק 2 בלבד.
3.5 גוף מוביל – יקבע ע"י המציע במקרה שההצעה מוגשת ע"י שני גופים או יותר.

הגוף המוביל וכל אחד מהגופים המצטרפים יחתמו על כל דפי ההצעה המוגשת.

במידה שהמציע זכה במכרז, הגוף המוביל יהיה המקשר היחיד בין המשרד לבין הזוכה, יחתום על חוזה ההתקשרות ויגיש את כל הדוחות והחשבונות הנובעים מההתקשרות ולו תהיה האחריות הכוללת כלפי המשרד בכל הנוגע לביצוע השרות. יחד עם זאת, גם כל הגופים המתקשרים אחראים כלפי המשרד לביצוע שלם של השרות למשך כל תקופת ההתקשרות.

3.6 ערבות מציע – ערבות בנקאית או ערבות חברת ביטוח (מרשימת החברות המצורפת בנספח 12) או הוראת הקיזוז (לגבי מוסדות להשכלה גבוהה המתוקצבים ע"י הות"ת) בסכום נקוב , המיועדת להבטיח את קיום ההצעה וחתימה על חוזה התקשרות במקרה של זכיה.

3.7 ערבות ביצוע – ערבות בנקאית או ערבות חברת ביטוח (מרשימת החברות המצורפת בנספח 12) או הוראת הקיזוז (לגבי מוסדות להשכלה גבוהה המתוקצבים ע"י הות"ת) בסכום נקוב או באחוזים מסכום ההתקשרות, כפי שמוגדר בחוזה ההתקשרות, המבטיחה את מילוי התחייבויות הקבלן עפ"י תנאי המכרז, עפ"י הצעתו כפי שאושרה ע"י ועדת המכרזים וחוזה ההתקשרות.

3.8 המציע – כל גוף שהגיש הצעה למכרז.

3.9 הצעה למכרז – תשובת המציע לפנית המשרד הכוללת את כל המידע הנדרש למשרד, מסמכים המעידים על עמידתו בדרישות המכרז, התחייבותו לעמוד בתנאי המכרז והצעת מחיר – כל זאת עפ"י דרישות המכרז.

3.10 הקבלן/הספק – מציע שהצעתו זכתה במכרז וחתם על הסכם התקשרות עם המשרד.
3.11 שנה – 12 חודשים מלאים.
3.12 שנה אחרונה – הספירה מתייחסת לשנה אחורה מהמועד האחרון להגשת ההצעות.
3.13 חודש אחרון/חודשים אחרונים – הספירה מתייחסת למספר החודשים הנקוב במכרז, מהמועד האחרון להגשת ההצעות.
3.14 חוק יוח"א – חוק יום חינוך ארוך ולימודי העשרה, תשנ"ז – 1997.
3.15 צו יוח"א – רשימת הישובים והשכונות, אשר נקבעו בצו שהוציא שר החינוך מכח חוק יוח"א, עליהם חל חוק יום חינוך ארוך.
3.16 רשות מקומית – רשות בה ישנם תלמידים הזכאים להזנה עפ"י חוק ארוחה יומית לתלמיד או עפ"י החלטות ממשלה ו/או החלטת המשרד.
3.17 ספק מזון – יצרן מזון אשר עמד בדרישות ונכלל במאגר הספקים והקשור בחוזה עם הקבלן לאספקת מנות מזון למוסדות חינוך הזקוקים להזנה.
3.18 מאגר ספקים – מאגר המרכז את ספקי המזון אשר נבחרו באמצעות קול קורא שפורסם ע"י הספק המספק את השירותים נשוא מכרז זה ואשר עמדו בדרישות ואושרו ע"י המשרד, או באמצעות קול קורא שיפורסם בעתיד ע"י הספק.
3.19 מוסדות יוח"א – מוסדות החינוך עליהם חל חוק יוח"א.
3.20 חוק ארוחה יומית לתלמיד – חוק ארוחה יומית לתלמיד, התשס"ה – 2005 (מצורף בנספח 6).
3.21 משרד הבריאות – המשרד הממשלתי שנקבע בחוק ארוחה יומית לתלמיד כגורם המוסמך לקבוע את תפריט המנה (כולל הסטנדרטים והכמויות) .
3.22 אשכול חברתי כלכלי – סרגל לקביעת מיקום הרשויות המקומיות עפ"י מדד כלכלי חברתי, המתעדכן מידי פעם ע"י הלמ"ס.
3.23 שיעור השתתפות הרשות המקומית – כפי שנקבע עפ"י סעיף 6 לחוק ארוחה יומית לתלמיד.
3.24 איזור הזנה – במסגרת מכרז זה תחולק הארץ ל- 3 איזורים כדלקמן:
· איזור צפון וחיפה

· איזור מרכז, ת"א וירושלים
· איזור דרום
יתכן שהמשרד יחלק אחרת את האזורים בארץ, עפ"י שיקול דעתו הבלעדי.
3.25 תוכניות אחרות – תוכניות שמפעיל משרד החינוך הכוללות מרכיב של הזנה.
3.26 אתר האינטרנט לניהול התוכנית – אתר אינטרנט ייעודי לתוכנית המשמש את כל הגורמים המשתתפים בפעילות לרבות הקבלן, רכזי השטח, ספקי המזון, בתי הספר, רשויות מקומיות, גני ילדים, הגורמים הרלוונטיים במשרד וכל גורם נוסף שיאושר ע"י היחידה לתוכניות משלימות למידה במשרד.
3.27 מכרז היקפים משתנים – הינו מכרז שרק יחידות הפעילות מוגדרות מראש באופן כמותי, בעוד ההיקף משתנה אינו מוגדר מראש וייקבע מעת לעת עפ"י צרכי היחידה.
המשרד יקבע מדי שנה תקציב מסגרת אשר יאושר ע"י וועדת רכישות, כל חריגה ו/או תוספת לתקציב זה תובא אף היא לאישור וועדת הרכישות.
4. תיאור הפרוייקט והיקפו
4.1 מבוא
משרד החינוך מפעיל כיום 3 תוכניות שונות הכוללות הזנה עבור תלמידים במערכת החינוך בשכבות גיל שונות .
לכל תוכנית הזנה קיימים קריטריונים לקביעת זכאות של התלמידים לקבלת ארוחה יומית חמה כמפורט כדלקמן:

4.1.1 תוכנית ההזנה עפ"י חוק ארוחה יומית
1. תוכנית ההזנה הינה תוכנית המיושמת מכח חוק ארוחה יומית לתלמיד, התשס"ה – 2005. 
החוק קובע כי התלמידים הזכאים לכך עפ"י החוק, יקבלו ארוחה חמה אחת ביום, בהתחשב בצורכיהם ובגילם.

2. אוכלוסיית התלמידים הזכאים לארוחה יומית, כוללת תלמידים מתוך אוכלוסיות תלמידי גני חובה, בהם מופעל יוח"א עפ"י צו שהוצא מכח חוק יוח"א, גני ילדים של שתי רשתות החינוך, כאמור בחוק ארוחה יומית לתלמיד, בתי ספר בהם מופעל יוח"א עפ"י צו שהוצא מכח חוק יוח"א. אוכלוסיה זו נקבעת על ידי שר החינוך, בהסכמת שר האוצר, מתוך התלמידים במוסדות החינוך ביישובים ובשכונות שבהם חל יום חינוך ארוך עפ"י צו כאמור לעיל.

3. בחוק נקבע כי זכאותם של תלמידים לארוחה יומית תיקבע על פי תקציב שנתי שיוקצה לכך בסעיף תקציב משרד החינוך, בחוק התקציב השנתי. נוסף על תקציב זה, נקבע כי כל רשות מקומית תשתתף במימון ארוחה יומית במוסדות החינוך שבתחום שיפוטה, ולשם כך תהיה הרשות רשאית לגבות מההורים תשלומים בשיעורים שיקבע השר, הכל כאמור בחוק ארוחה יומית לתלמיד.
4.1.2 תוכנית ההזנה עפ"י החלטת ממשלה 4088 מיום 8.1.2012 (ציל"ה)
1. עפ"י החלטת ממשלה 4088 מיום 8.1.2012 להפעלת תוכנית העשרה בתום יום הלימודים הכוללת הזנה לגילאי 3-9, מופעלת תוכנית ההזנה לתלמידים בגילאי 3-9 בהתאם להחלטת ממשלה 4088 ינואר 2012.
2. ההחלטה קובעת כי התלמידים הזכאים לכך עפ"י ההחלטה הנם תלמידים בגילאי 3-9 שעבורם מופעלת תוכנית העשרה בתום יום הלימודים במוסדות בהם מתקיים יום הלימודים שלהם. במסגרת הפעילות יקבלו ארוחה חמה אחת ביום, בהתחשב בצורכיהם ובגילם.

3. אוכלוסיית התלמידים הזכאים לארוחה, כוללת את כלל התלמידים במוסדות המשתתפים בתוכנית, כשבשנת הלימודים תשע"ג כללה את כלל התלמידים בגילאי 3-9 באשכולות למ"ס 1-3 וכן העיר ירושלים.
4. החלטה זו שונתה בהחלטת ממשלה מספר 199 מיום 13.5.13 להלן.
4.1.3 תוכנית ההזנה עפ"י החלטת ממשלה 199 מיום 13.5.2013 (ציל"ה)
1. עפ"י החלטת ממשלה 199 מיום 13.5.2013 התכנית הנ"ל תופעל לתלמידים בגילאי 3-8 באשכולות למ"ס 1-3 בלבד. ובלשון ההחלטה: "המסגרות הלימודיות בשעות אחר הצהריים יסובסדו עבור ילדים בגילאי 3 עד 8 הנמצאים בגני הילדים ובכיתות א' עד ב'.
ב. פריסת המסגרות הלימודיות בשעות אחר הצהריים תחול רק בשלושת האשכולות החברתיים-כלכליים הנמוכים..."  
2. לאור זאת, אוכלוסיית התלמידים הזכאים לארוחה, כוללת את כלל התלמידים במוסדות המשתתפים בתוכנית, כשבשנת הלימודים תשע"ד תכלול, בהתאם להחלטת ממשלה זו מיום 13.5.13, את התלמידים בגילאי 3-8 באשכולות למ"ס 1-3.
3. יתכן כי תתקבל החלטת ממשלה להמשך הפעלת התכנית בשנה"ל תשע"ד בעיר ירושלים. החלטת הממשלה 199 מיום 13.5.13 לא כללה את ירושלים.
4. בכפוף להחלטות הממשלה היקפי התלמידים הזכאים להיכלל בתוכנית ההזנה משנת הלימודים תשע"ד והלאה עשויים להשתנות ועל הקבלן להיערך לשינויים אלו. 

4.1.4 תוכנית ההזנה למיל"ת 4 ימים
1. תכנית מיל"ת  4 ימים מופעלת, בדרך כלל, ברצף לימודי ופדגוגי למערכת השיעורים לתכניות הפעילות הרגילות של גן הילדים ושל בית הספר ותתואם באופן מוחלט עם הגננת, מנהלת הגן או עם מנהל בית הספר בו היא מופעלת. תוכנית מיל"ת לא תשולב בתוך מערכת השיעורים אלא בנוסף אליה ומחוצה לה.
2. התכנית מציעה למשתתפים בה ארוחה יומית מזינה. ההזנה מתבצעת ע"י קבלן ההזנה של המשרד . 
3. הארוחה היומית מסופקת לתלמידים המשתתפים בתוכנית, בכל שלבי החינוך (קדם יסודי, יסודי ועי"ס), במזון מוגדר מראש והעומד בסטנדרטים העומדים בדרישות משרד הבריאות ומשרד החינוך וכולל כשרות מלאה כנדרש בדין. 
4.1.5 משרד החינוך שומר על זכותו להוסיף תכניות נוספות הכוללות מרכיב של הזנה, עפ"י שיקול דעתו הבלעדי ו/או לצמצם או להפסיק את התוכניות הנ"ל.
4.2 הגורמים השותפים לפעילות

הגורמים המעורבים בפעילות במסגרת פרוייקט זה יהיו:
1. משרד החינוך –באמצעות היחידה לתוכניות משלימות למידה, הנהלת המינהל הפדגוגי ואגפי הגיל  ובשיתוף הפיקוח המחוזי.
2. הרשויות המקומיות – לרבות השתתפות כספית של הרשות. ההזנה ברשות המקומית תיעשה בתיאום ובשיתוף ראש הרשות, אגף/מחלקת או מינהל החינוך בכל ישוב, וגזברי הרשויות.
3. מוסדות חינוך – מנהלי בתי ספר, עובדי הוראה/מדריכים, גננות וכו'.
4. ההורים – השתתפות כספית, השתתפות בצוות ההפעלה המוסדי ובועדת ההיגוי היישובית ולאישור השתתפות הילד.
5. גורמים מממנים אחרים – לרבות תרומות, השתתפות כספית של עמותות וכו'.
4.3 היקפי הפעילות
להלן פירוט מספר הרשויות המקומיות שבתחומן לומדים תלמידים הזכאים לארוחה יומית , מספר המוסדות, מספר הספקי המזון וההיקף התקציבי המשוער לשנת הלימודים תשע"ד
	התוכנית
	מספר רשויות
	מספר בתי ספר
	מספר גני ילדים
	מספר תלמידים
	מספר ספקי מזון
	התקציב השנתי המשוער

	תוכנית ההזנה עפ"י חוק ארוחה יומית
	94
	388
	1,253
	166,440
	42
	287,145,922 ₪

	תוכנית ההזנה למיל"ת

 4 ימים
	74
	251
	706
	35,266
	31
	54,842,837 ₪

	תוכנית ההזנה עפ"י החלטת ממשלה 199 (ציל"ה)
	86
	669
	3,303
	184,127
	53
	403,902,115 ₪


יש לציין כי קיימת חפיפה בין ההיקפים המצויינים לעיל כגון: אותם ספקי מזון מספקים ארוחות באותם מוסדות בהם מופעלות מספר תוכניות.

יש לקחת בחשבון כי יתכן שההיקפים המפורטים לעיל ישתנו ובכלל זה כי יורחבו מידי שנה על פי החלטות הממשלה בדבר קצב החלת החוק ו/או התכניות השונות.

למען הסר ספק, למשרד שמורה הזכות לצמצם היקפים אילו בהתאם לשיקולי הממשלה והתקציב השנתי הקיים לנושא ולתכניות השונות.
4.4 כללי

המשרד מבקש להפעיל את התוכנית באמצעות קבלן, שיבחר במכרז זה.

הקבלן יספק למשרד מענה כולל לכל התכנית שהוגשה על ידו בהצעתו למכרז זה, לרבות שינויים שיידרשו ע"י המשרד.

הקבלן יפעיל את כל התהליכים הנדרשים במכרז זה בשלמותם, לרבות אלו המתוארים בפרק 4  וזאת החל מהיום שיקבע בהסכם כיום תחילת ההתקשרות.

על הקבלן לפתוח חשבון בנק נפרד אשר יהיה ייעודי לפרוייקט זה. חשבון זה ישמש את כל הפעילויות התקציביות בכל הנוגע למכרז. המשרד רשאי לבקר חשבון זה, כמו גם את כל הנהלת החשבונות הנוגעת לפעילות, במישרין או בעקיפין, באמצעות רו"ח מטעמו. 

הקבלן מחויב לתת את מלוא השרות המוגדר במכרז זה מהיום שיקבע בהסכם כיום תחילת ההתקשרות.

4.5 ניירת ומסמכים

הקבלן הזוכה במכרז זה מנוע מלהשתמש בלוגו שלו על גבי ניירת הנוגעת למכרז זה. מבנה כותרת המסמכים תהיה במתכונת הבאה:


מתן שירותים מינהליים להפעלת תוכניות הזנה של משרד החינוך
הפרוייקט מבוצע ע"י ________ עפ"י מכרז מס' _________


הפרוייקט מבוצע עבור המינהל הפדגוגי - היחידה לתוכניות משלימות למידה משרד החינוך.

4.6 עדכון וניהול קובץ נהלי עבודה

4.6.1 הקבלן יקבל מהאגף את קובץ נהלי עבודה של הפרוייקט. הקובץ כולל את כל הפעילויות הנדרשות לצורך הפעלה שוטפת של הפרוייקט לרבות קובץ הדו"חות. על הקבלן להמשיך לנהל ולעדכן את הקובץ הנ"ל. 
4.6.2 קובץ נהלי העבודה יהיה על פי התנאים במכרז זה ולא יכלל בקובץ נוהל עבודה הסותר הוראה מהוראות מכרז זה.

4.6.3 הקבלן יעביר את קובץ נהלי עבודה למשרד לצורך אישורו. כמו כן, יעביר הקבלן כל נוהל מעודכן לאישור המשרד.

4.6.4 על הקבלן לדאוג להתאמת הקובץ לתנאי הפעילות של הפרוייקט ולדאוג לעדכונו השוטף. 

4.6.5 קובץ הנהלים המלא הראשון יועבר תוך 3 חודשים ממועד ההתקשרות הראשונה. 
4.6.6 בכל שנת התקשרות חדשה, על הקבלן לדאוג להפקת קובץ נהלים מעודכן (כתנאי להמשך ההתקשרות).

4.6.7 הקבלן ייתן מענה לדרישות המשרד באמצעות נהלים מתאימים, תוך 10 ימי עבודה מיום הדרישה של המשרד.
4.6.8 בכל עת ימצא בידי הקבלן ובידי המשרד עותק מעודכן של קובץ הנהלים.
4.7 הפעילויות העיקריות הכלולות במכרז זה
במסגרת מכרז זה, הקבלן יפעיל ויישם בין היתר את הפעילויות הבאות:
4.7.1 תיאום עם הקבלנים המפעילים את התוכניות.
4.7.2 תיאום והתקשרות עם רשויות מקומיות
4.7.3 קליטת מוסד בתוכנית ההזנה
4.7.4 הכנת צוות המוסד לקליטת נושא ההזנה
4.7.5 אישור תפריטים במסגרת הכללים שיקבעו ע"י המשרד
4.7.6 התקשרות עם ספק מזון
4.7.7 סיום התקשרות עם ספק מזון
4.7.8 החלפת ספק מזון למוסד

4.7.9 טיפול בבקשות ותלונות (שוטפות ואחרות)

4.7.10 בקרה תפעולית פנימית
4.7.11 הכנה ועדכון של נוהלי עבודה
4.7.12 הכנת תוכנית עבודה שנתית בהתאם לפריסת רשויות ומוסדות מוזנים המתקבל כרשימה ממשרד החינוך
4.7.13 ניהול מאגר ספקי מזון ועדכונו כולל פרסום קולות קוראים לספקי מזון, מזמן לזמן.
4.7.14 ניהול מאגר ספקי חומרי גלם ועדכונו
4.7.15 הכנת תוכניות עבודה איזוריות
4.7.16 ריכוז הדיווחים המתקבלים מהאיזורים והעברתם למשרד
4.7.17 ניהול ובקרת התקשרויות עם רשויות מקומיות
4.7.18 קיום מפגשי הנחיה סדירים עם רכזי התפעול האיזורי באיזור ההזנה
4.7.19 עיבוד הנחיות המשרד לתהליכי עבודה לפעולות אופרטיביות
4.7.20 הפעלת אתר אינטרנט לניהול התוכנית  וההזמנות ברמה מוסדית
4.8 מאגר ספקים ומוסדות
על הקבלן לנהל מערכת  ממוחשבת הכוללת בין היתר מאגר ספקים ומאגר מוסדות על פי ההנחיות המפורטות להלן. על הקבלן לאפשר גישה לנציגי המשרד לצפייה במאגרים אלו.

4.8.1 מאגר ספקי מזון לייצור ואספקת ארוחות חמות
בידי המשרד קיימת רשימה של ספקי מזון אשר מספקים את ההזנה לתוכנית בעקבות קול קורא שפרסם הקבלן הנוכחי.
הקבלן שיבחר באמצעות מכרז זה, יקבל את הרשימה הקיימת וימשיך לנהל אותה.
בנוסף, עפ"י הצורך ו/או דרישת המשרד הקבלן ירחיב את המאגר באמצעות קול קורא שיפורסם על ידו במתכונת דומה למוגדר בנספח 4.
הקבלן יערוך ויכין את הקול קורא ויביאו לאישור המשרד לפני הפרסום. 

בנספח 4 למכרז מובא לדוגמא בלבד נוסח אחד לקול קורא על פיו הוקם המאגר הקיים.

הקבלן ירכז ויבחן את ההצעות אשר יתקבלו עפ"י קריטריונים שיוכנו מראש ויאושרו ע"י המשרד.

בתום הבדיקה על הקבלן להביא בפני המשרד את ההמלצות מהבדיקה לאישור סופי.

לאחר הקמה והרחבה של המאגר על הקבלן, לעקוב באופן שוטף אחרי עמידת ספקי המזון בתנאי הסף, חידוש רשיונות ואישורים הנדרשים לפעילות וכו', כפי שמוגדרים ומפורטים בנספח 4 וכן עמידה בכל דרישות הקול קורא.
על הקבלן לבדוק בין היתר ובאופן שוטף כי:

(1) ספקי המזון הינם בעלי תעודת כשרות תקפה, משמע אישור תקף מטעם הרבנות הראשית בישראל או מי שהוסמך על ידה.

(2) ספק המזון הינו בעל  רשיון יצרן תקף.
(3) ספק המזון הינו בעל רשיון עסק תקף.
מאגר זה יכלול מידע עדכני על כל ספקי המזון המספקים מזון למוסדות באיזור ההזנה. 
(1) המאגר ינוהל לכל שנת לימודים בנפרד, כאשר לכל ספק מזון ייפתח גיליון אלקטרוני נפרד . 
(2) כל גיליון מידע ברמת ספק מזון יורכב מ- 3 חלקים:
1. נתונים מינהליים על ספק המזון ואיש הקשר שלו לענין תוכנית ההזנה.
2. פרטים על המוסדות להם מסופק מזון ע"י ספק המזון. שורה לכל מוסד הכוללת מידע לעיל:
- פרטי המוסד (כולל סמל מוסד). 

- כתובתו הגיאוגרפית (לא ת.ד) ושיוכו לרשות. 

- סה"כ מנות (מסגרת חוזית ובפועל) – במצטבר לכל שנת פעילות. 

- פירוט מנות בפועל לפי כיתות. 

3. סוג/סוגי הכשרויות.
4. יכולת לספק מנות מיוחדות (מסיבות בריאותיות), באופן ישיר או באמצעות ספקים מורשים לכך.
5. פרטי תלונות חמורות על ספק המזון ואופן הטיפול בהן.
(3) מנהל התוכנית ידאג לעדכון שוטף של המידע בקובץ, וזאת תוך הקפדה על עדכון הנתונים בקובץ בסמוך לכל אירוע רלוונטי. 
(4) במאגר תיבנה אפשרות של מחולל דו"חות על פי חתכים שונים.
(5) במקרים בהם מופעלת התוכנית במוסדות ולא קיים ספק הזנה מתוך המאגר לצורך מתן מענה הקבלן יביא בפני המשרד שמות של ספקים מקומיים מתאימים. המשרד יהיה הגורם היחיד שיקבע  את הספק .
על הקבלן להציג בפני המשרד את המאגר הנ"ל ולקבל את אישורו טרם הפעלתו.

המשרד רשאי לדרוש כי יכללו במאגר נתונים נוספים לאלו שפורטו לעיל.

4.8.2 מאגר ספקי חומרי יסוד וחומרי גלם להכנת ארוחות חמות
בידי המשרד קיימת רשימה של ספקי חומרי גלם אשר מוצריהם משמשים את ספקי ההזנה הכלולים בתוכנית .
הקבלן שיבחר באמצעות מכרז זה, יקבל את הרשימה הקיימת וימשיך לנהל אותה.
על הקבלן לתחזק את מאגר הספקים אשר יספקו חומרי גלם לפעילות השוטפת של ספקי המזון לצורך ביצוע ההזמנות. המאגר יכלול בין השאר ספקים לחומרי הזנה, חומרי גלם לא מעובדים, מוצרי יסוד וכו'. 
על הקבלן להציג בפני המשרד את המאגר הנ"ל ולקבל את אישורו טרם הפעלתו.
על הקבלן להכין נהלי עבודה לניהול צירוף/גריעה של ספקים מהמאגר.

חובה על הקבלן לבדוק ולוודא כי ספקי המזון מקבלים חומרי גלם רק מספקים הנכללים במאגר.
4.8.3 מפגשים אזוריים
בתום עדכון והקמה של המאגרים הנ"ל הכוללים את כל הספקים שאושרו ע"י המשרד, על הקבלן לערוך מפגשים איזוריים שמטרתם להציג בפני הספקים את התוכנית ובין היתר הצגת הנהלים, שיטת העבודה מול המוסדות, אופן חלוקת המוסדות בין הספקים וכו'.
הקבלן יכין את מערך המפגש ויביאו לאישור למשרד.

4.8.4 מאגר מוסדות
הקבלן שיבחר באמצעות מכרז זה, יקבל מהמשרד את הרשימה של מוסדות החינוך הכלולים בתוכנית למסגרת שבאחריותו.
מאגר זה יכיל מידע עדכני על כל המוסדות להן מסופק מזון במסגרת תוכנית ההזנה. לכל תוכנית ינהל הקבלן קיבצי מוסדות נפרדים .
(1) קובץ המוסדות ינוהל לכל שנת לימודים בנפרד, כאשר לכל רשות באיזור תפתח רשומה נפרדת. מקור המידע במאגר יהיה אך ורק מהמשרד.
(2) כל גיליון מידע ברמת רשות יכלול מידע כדלקמן:
1. נתונים מינהליים על הרשות ואנשי קשר האחראים בה לפרוייקט זה.
2. מידע על כל מוסד בנפרד כולל:
· פרטים מינהליים על המוסד ואיש הקשר לעניין תוכנית ההזנה. 

· פרטי ספק המזון האחראי להזנת המוסד. 

· פרטים לגבי מספר סועדים מקסימלי (עפ"י אישור הזנה). 

· תאריך התחלת הזנה במוסד וימי הזנה בשבוע.

· פירוט מספר סועדים בפועל ברמת הכיתה. 
· פרטים מינהליים על צוות הפעלת תוכנית ההזנה במוסד.
(3) הרכז האיזורי ידאג לעדכן באופן שוטף את המידע בקובץ, וזאת ע"י הקפדה על עיקרון עדכון הנתונים בקובץ בסמוך לכל אירוע רלוונטי. 
(4) המידע יועבר באופן שוטף לרכז התפעולי הארצי בפורמט קובץ או דו"ח פיסי עפ"י דרישתו. 
(5) בנוסף, המידע יעודכן מידי יום, במערכת הממוחשבת של מטה הקבלן. המערכת תהיה פתוחה לביקורת ובקרה של משרד החינוך.
(6) במאגר תיבנה אפשרות של מחולל דו"חות על פי חתכים שונים.
על הקבלן להציג בפני המשרד את המאגר הנ"ל ולקבל את אישורו טרם הפעלתו.

המשרד רשאי לדרוש כי יכללו במאגר נתונים נוספים לאלו שפורטו לעיל.

4.9 שירותים משפטיים
במסגרת הפעילות הקבלן ידרש להיעזר, לפי צורך, בשירותים משפטיים לשם הכנת הקולות קוראים, החוזים והמסמכים המשפטיים הכרוכים בניהול השוטף של הפעילות, וזאת מבלי לגרוע מכך שעל הקבלן להעסיק כל בעל מקצוע ולספק כל שירות שיידרש להפעלת התוכנית באופן מלא ומושלם.
4.10 התקשרות עם  מפעילי התוכנית (רשות ו/או עם קבלן תוכניות מיל"ת או אחרות)
מיד לאחר קבלת רשימת הרשויות/מוסדות שזכאים להיכלל בתוכנית ההזנה מהמשרד על הקבלן לפנות לרשויות לצורך מימוש הזכאות ויפעיל את התוכנית כאמור במכרז זה.
לצורך ביצוע התוכנית יגייס ויפעיל, קבלן שיזכה במכרז זה, כח אדם כמוגדר בפרק 5.
יתכן כי כמות מפעילי התוכניות תשתנה בעקבות העברת הפעלת חלק מהתוכניות לרשויות המקומיות (שתוכלנה להפעילן ע"י מפעילים מטעמן) ובכל מקרה על הספק יהיה לספק הזנה של המשרד.
4.10.1 תחומי האחריות של הקבלן
הקבלן יכין אישור הפעלה עם הרשות המקומית או האיזורית כאשר נוסח אישור ההפעלה יאושר על ידי המשרד (בהתאם לסוג התוכנית).
אישור ההפעלה הראשון יאושר על ידי הרשות המקומית בחתימת יד גזבר הרשות המקומית וראש הרשות המקומית או מי שהוסמך על ידו.

על הקבלן להגיש את נוסח אישור הפעלה מפורט לאישור המשרד טרם הפצתם לרשויות המקומיות.

האישור ינתן ע"י היחידה לתוכניות משלימות למידה וע"י החשבות.

רכז תפעול איזורי יתאם את תוכנית ההזנה ברשויות ובמוסדות שאושרו להיכלל בתוכנית. הרכז יפיץ את אישור ההפעלה (לרבות הסכמה לקיזוז מהתקציב) עם הרשות ויעקוב אחר השלמת ההתקשרות עם הרשות וישמור אצלו עותקים.
הרכז יפנה אל המוסדות הכלולים בתוכנית, יעדכן את המאגרים הרלוונטיים, ויפקח על תהליך יישום הפרויקט במוסדות.
המנחה ילווה וידריך את המוסדות המבקשים להיכלל בתוכנית, מתחילת תהליך ההזנה ובמשך כל תקופת הפעלתה.
4.10.2 תהליך ההתקשרות עם הרשות
(1) פעילות ההזנה צריכה להתבצע עפ"י כל דין וכוללת את כל מוסדות החינוך הזכאים להזנה במסגרת הרשות המקומית.
חתימת הרשות מתייחסת לכל המוסדות שברשות גם אם אינם משתתפים באופן מלא או אינם משתתפים כלל בתכנית.

(2) על רכז התפעול הארצי לאתר את הגורם ברשות שהינו רלוונטי לקידום התוכנית ולהעביר אליו חומר רקע על התוכנית בצירוף מכתב הסבר על שלבי יישום התוכנית ברשות.
(3) על הרכז האיזורי לזמן פגישה ברשות בה תובהר חובתה על פי חוק של הרשות להיכלל בתוכנית (ככל שמדובר בתלמידים ומוסדות ברשות הזכאים עפ"י חוק ארוחה יומית לתלמיד או ברשות המחויבת מכח החלטת ממשלה) והמוסדות הספציפיים שמיועדים להיכלל בתוכנית ולידע אותה בדבר הפעולות שעליה לבצע לצורך קיום חובת ההזנה. במקרה הצורך יוזמן לפגישה גם רכז תפעול ארצי.

(4) על הרכז האיזורי להכין רשימה עדכנית ומפורטת של המוסדות שייכללו בתוכנית ומספר הסועדים בכל מוסד, לקבל את אישור נציג הרשות לנתונים ולהעבירם לרכז תפעול ארצי.
(5) לאחר קבלת אישור הפעלה מהרשות, יכין רכז התפעול הארצי אישור הפעלה מפורט לרשות אשר יכלול נתונים מדויקים לגבי המוסדות הכלולים באישור, היקף הסועדים המתוכנן בהם ואופן דיווח ההזנה הנדרש מהמוסד ברמה היומית דרך האינטרנט או באמצעות הודעה טלפונית.
עותק מהאישור יועבר לרכז האיזורי.

(6) במקביל להכנת אישור ההפעלה, יכין רכז תפעול ארצי מסמך מנומק המציע הקצאת מנות בין ספקי המזון עפ"י הכללים האמורים במכרז זה. המסמך ירוכז ע"י מנהל תוכנית ההזנה ויועבר לאישור המשרד.

(7) לאחר אישור ספקי המזון כאמור לעיל, ידאג רכז תפעול ארצי להכנת הזמנה/ות מתאימה/ות לספקי המזון.
עותקים מההזמנה/ות יועברו לרכז האיזורי הרלוונטי ולנציג הרשות המקומית.

(8) רכז תפעול ארצי יפתח תיק ממוחשב ותיק פיזי לכל רשות המקומית, בו יתייק את כל המסמכים והתכתובות עם הרשות.
(9) על הספק לקחת בחשבון כי יתכן שבחלק מהרשויות מסופקת הזנה במסגרת יותר מתוכנית אחת למוסדות שונים.
4.10.3 יישום התוכנית במוסדות שברשות
(1) תיאומים מול המוסדות
1. הקבלן ימנה מנחה מטעמו שיהיה אחראי לטיפול במוסדות שהצטרפו לתוכנית ויעביר לו את המידע הרלוונטי ליישום התוכנית (אישור הפעלה, הזמנת מנות מספק המזון וכו').
2. הרכז האיזורי יתאם פגישת היכרות ברשות עם נציג הרשות ומנהלי בתי הספר המשתתפים בתוכנית.
3. המנחה מטעם הקבלן יתאם פגישת היכרות בכל אחד מהמוסדות הכלולים בתוכנית בנפרד, בהשתתפות: מנהל בית הספר, איש הקשר לנושא ההזנה מטעם בית הספר, נציגי ועד ההורים וגורמים אחרים אותם מבקש מנהל בית הספר לכלול בפגישה.
במקביל יעביר לנציג המוסד עותקי חוברת הדרכה/הסברה על התנהלות תוכנית ההזנה, כדי שיפיץ אותם לכל המשתתפים בפגישה.
4. במהלך הפגישה יבצע המנחה את הפעילויות הבאות:
· יתן הסבר כללי על התוכנית, תוך שימת דגש על חשיבות תזונה נכונה, על האכילה כחלק מאורח חיים בריא, על חשיבות מעורבות הצוות, נחיצות ההזנה לכל הילדים ללא קשר ליכולת המימון של ההורים ונושאים בעיתיים (מנסיון במקומות אחרים).

· יוודא שהנהלת בית הספר ערוכה להתחיל בהזנה מבחינת בעלי תפקידים ואמצעים פיזיים.
· יענה על שאלות המשתתפים.
במידת הצורך יתאם מפגש חוזר עם מנהל המוסד או נציגו.
5. בסיום המפגש, יכין המנחה מטעם הקבלן סיכום פגישה אותו יעביר יחד עם טופס המרכז את הפרטים של כל המוסדות הכלולים בתוכנית, לרכז האיזורי.
6. הרכז האיזורי ידאג לעדכן את המידע ב"מאגר מוסדות" במערכת המיחשוב, לעדכן את הרכז התפעול הארצי (בכתב ובטלפון) ולתייק את כל הניירת (בתיק הממוחשב והפיזי).
(2) תיאום בין המוסד לספק המזון
1. הקשר בין המוסד לספק המזון יעשה באמצעות המנחה.
2. המנחה יוודא שהתפריט לכל מוסד יאושר ע"י התזונאי, שיוודא כי הינו תפריט מאושר .
(3) ליווי ימי ההזנה הראשונים בכל מוסד
1. בימי ההזנה הראשונים בכל מוסד יבצעו הרכז האיזורי והמנחה האחראי על המוסד, בקרה צמודה על הפעלת התוכנית .
2. הרכז האיזורי והמנחה יבקרו פיסית בכל המוסדות ויפקחו מקרוב על הפעלת התוכנית.
3. הרכז האיזורי והמנחה, יתנו מענה לפתרון של בעיות שיובאו לידיעתם בימי ההפעלה הראשונים.
4. לאחר הביקור במוסד יכין הרכז האיזורי דו"ח מסכם, אותו יעביר לרכז תפעול ארצי, שידאג להעביר עותק מהדו"ח למנהל תוכנית ההזנה.
4.10.4 צירוף מוסד לתוכנית במהלך השנה
מוסד שהביע רצון להשתתף בתוכנית למרות שבעבר לא יכול היה להצטרף לתוכנית, יטופל רק לאחר קבלת פניה בכתב מהנציג המוסמך ברשות המקומית ולאחר אישור מראש של המשרד לגבי המוסד המדובר, כמפורט להלן:
(1) על הרכז האיזורי לתאם מפגש ברשות המקומית בהשתתפות נציג הרשות והמוסד החינוכי המבקש להצטרף לתוכנית.
(2) הרכז הארצי יוודא כי ההתחייבות המקורית של הרשות מכסה גם את המוסד המבקש להצטרף. במידת הצורך ידאג לקבלת התחייבות מעודכנת/תוספת מהרשות.
לאחר קבלת התחייבות חתומה כנדרש מהרשות, יש לפעול להתקשרות עם הרשות ויישום התוכנית במוסדות שברשות.

4.10.5 חידוש התקשרות עם רשות (בתחילת שנת לימודים)
(1) לקראת תחילת שנת הלימודים יכין המשרד את רשימת המוסדות הזכאים להזנה ויעבירה לקבלן.
(2) לקראת תחילת שנת הלימודים יוודא הרכז האיזורי עם כל רשות את היקף המוסדות והסועדים שיכללו בתוכנית בשנה הבאה, וישווה אותה עם הרשימות המחייבות של משרד החינוך. בכל מקרה של פערים יפעל על פי הנחיות המשרד, במסגרת התקציב הקיים.
(3) הרכז האיזורי יעביר לרכז תפעול ארצי את נתוני המוסדות/סועדים המעודכן.
(4) רכז תפעול ארצי ידאג להכנת התחייבות מתאימה ו/או כתב הארכה ויעבירה לחתימת הנציג המוסמך ברשות. לאחר שהרשות חתמה על ההתחייבות יש להעביר עותק מהתחייבות זו למשרד החינוך.
(5) רכז התפעול הארצי ידאג להכנת אישור הפעלה לרשות והזמנה עדכנית לספק/י המזון הרלוונטיים.
(6) רכז התפעול הארצי יעביר המסמכים העדכניים לנמענים, ולרכז האיזורי ויתייק העותקים בתוך תיק ממוחשב ופיזי של הרשות.
(7) הרכז האיזורי יעדכן את המאגרים (מוסדות וספקים) בהתאם לנתונים המעודכנים שקיבל מהרכז הארצי.
4.11 התקשרות עם ספקי המזון
4.11.1 תחומי האחריות של הקבלן
רכז תפעול ארצי יאשר התקשרות ו/או סיום התקשרות עם ספק מזון באישור מראש מהמשרד.

הקבלן יכין את אישור הפעלה ותטפל בתהליכים הנוגעים להרחבת מאגר ספקי המזון.

הקבלן יעקוב אחר השלמת ההתקשרות עם ספקי המזון לרבות קיום כל האישורים, רשיונות וכו'.

הקבלן ינהל את מאגר ספקי המזון לרבות פיקוח ומעקב אחר כל המסמכים הרלוונטיים להתקשרות.

רכז תפעול ארצי יתאם פעילויות הקשורות בהתקשרות עם ספק המזון. הרכז האיזורי יסייע לרכז תפעול ארצי בהכנסת ספק המזון לעבודה בשטח עפ"י הכללים שיוגדרו ע"י המשרד.

הרכז יטפל בשטח בסיום עבודת ספק המזון והכנסת ספק מזון אחר למוסדות בהן עובד ספק המזון שסיים את פעילותו.
הקבלן יכין עותק של כל האישורים והמסמכים החתומים הרשמיים ויעבירם למשרד החינוך.
4.11.2 שיבוץ ספקי המזון ביישובים והפעלתם
(1) בכל ישוב יקבעו 2 ספקי מזון לפחות, למעט מקרים של ישוב קטן מאוד או מרוחק מאוד.
(2) בתהליך בחירת ספקי המזון תינתן עדיפות לספק מזון מהישוב בו עליו לספק את ארוחת הצהריים, בגלל הקרבה הגיאוגרפית והיכולת לטפל בתקלות בזמן אמת.
(3) ספק מזון חדש במאגר יקבל הזמנת עבודה שלא תעלה על 1,000 מנות וזאת למשך החודשיים הראשונים של עבודתו לפחות.
בתום תקופה זו ובהתאם לדו"ח הערכת ביניים תהיה אפשרות להרחיב את היקף הפעילות ובהתאם את ההזמנה.

(4) במגזרים המיוחדים (בדואים, דרוזים, ערבים) יעשה מאמץ לשלב ספק/י מזון מהמגזר על מנת להתאים את טעמי המזון המסופק לטעמה של אוכלוסיית התלמידים.
(5) בחירת ספקי המזון תהיה מהמאגר בלבד, תוך שמירה מלאה על כללי ניהול המאגר, עפ"י כל דין ובכלל זה בתקנות חוק חובת המכרזים.
המשרד יבדוק, על פי שיקול דעתו את שיבוץ שביצע הקבלן.
(6) לכל ספק מזון נגדו הוגשה תלונה למשרד הבריאות ובעקבותיה נסגר המטבח בהוראת משרד זה, ולו לזמן קצר, תישקל השתלבותו מחדש באספקת ארוחות רק בתום שלושה חודשים מיום מתן האישור של משרד הבריאות לחידוש האספקה, עפ"י החלטת המשרד.
(7) ספק מזון לגביו זאת התלונה השניה (בתוך השנתיים האחרונות) המוגשת בנושא הגשת מזון, שלא עומד בסטנדרטים הנדרשים (מזון מקולקל וכו'), תישקל הוצאתו ממאגר ספקי המזון הרשאים להשתתף בתוכנית, עפ"י החלטת המשרד.
4.11.3 תוכנית הקצאת כמות מנות בין הספקים
(1) הקצאת כמות מנות המזון תיקבע ע"י הקבלן עפ"י הנחיות ובהתאם לכללים המפורטים בהמשך.
(2) הקבלן יכין תוכנית הקצאה מפורטת ויעבירה למשרד לאישור מראש. 
(3) ככל שיידרש הקבלן יציג למשרד כל מסמך הנוגע לתוכנית ההקצאה, את כמות מנות המזון לכל ספק תוך התחשבות בפרמטרים שיפורטו להלן:
1. פעולה בכמות מרבית המותרת לכל קבלן עפ"י רשיון היצרן שבידו.
2. המרחק הגיאוגרפי של מתקני הספק מהישוב בו מדובר.
3. ניסיון קודם של מוסדות החינוך בישוב עם ספק המזון הנדון ומידת שביעות הרצון.
4. ציון משוקלל עפ"י הקריטריונים הבאים:
· דו"חות חברת הבקרה (25%)

· דו"חות המנחים מטעם הקבלן (20%)
· שביעות רצון הלקוחות (25%)
· שיתוף פעולה ואמינות (15%)
· עמידה בדרישות התפריט (15%)
5. בכל מקרה בו ייווצר צורך לחרוג מנוהל זה, על הקבלן לפנות ליחידה ולקבל אישור על חריגה מהנוהל.
(4) הוצאת הזמנת עבודה לספק המזון תתבצע עפ"י הכללים המפורטים להלן:
1. רכז תפעול ארצי יכין הזמנת מסגרת, ספציפית לספק המזון ויעביר אליו את המסמך. עותק מהמסמך יועבר לרכז האיזורי.

2. המסגרת הינה המספר המקסימלי של תלמיד הזכאים לארוחה באותו המוסד.

3. הרכז האיזורי יעדכן בקובץ ספקי המזון המנוהל על ידו את עובדת חתימת ההסכם עם ספק המזון ואת היקף הזמנת המסגרת שהועברה אליו.
4. הרכז האיזורי יפתח תיק (ממוחשב ופיזי) לספק מזון, ויתייק המסמכים (הסכם והזמנה) בתיק וכן כל מסמך נוסף כפי שידרש ע"י היחידה.
5. במסגרת ההזמנה, אין לכלול את צוות העובדים של המוסד לרבות: גננת, סייעת, מורה.
6. נציג ביה"ס או הרשות יודיע לפני היום הראשון להזנה, למנחה ההזנה, את הכמות המדוייקת של מנות לאספקה.
7. הקבלן ירכז את כל הנתונים וישגר הזמנה לספק המזון.
8. הקבלן יוציא מידי יום הזמנה מעודכנת לכל ספק מזון.
9. בכל מקרה בו יחולו שנויים בכמות יש לפעול עפ"י סעיף 4.12.4.
4.12 פעילות שוטפת של צוות ההזנה האיזורי
תפקידו של צוות ההזנה באיזור, הכולל את הרכזים, המנחים ותזונאי, הוא לוודא יישום שוטף של תוכנית ההזנה ע"י כל הגורמים המעורבים בתוכנית עפ"י הסטנדרטים שנקבעו ע"י משרד הבריאות ומשרד החינוך.
פעילותו המרכזית היא בקרה מתוכננת במוסדות ובנוסף טיפול בכל הפניות/בקשות/תלונות/ הודעות המתקבלות אצלו במהלך שעות עבודתו ואף מעבר לכך.

4.12.1 תחומי אחריות של הקבלן
הרכז האיזורי יטפל בפניות המתקבלות אצלו באופן ישיר ויסייע למנחים בטיפול בפניות שוטפות. הרכז יעדכן את רכז התפעול הארצי לגבי אירועים חמורים ויעקב אחר בקשות לשינוי כמות מנות במוסד.

המנחה יטפל בפניות המתקבלות אצלו מבתי ספר, מהורים ומתלמידים, ויעדכן את הרכז האיזורי לגבי אירועים חמורים או חריגים מההנחיות.
התזונאי יפקח על הכנת תפריטים ע"י ספקי המזון ואספקת מזון עפ"י תפריטים אלו.
4.12.2 טיפול בפניות
(1) משך המענה לפניה
1. פניה דחופה – תיענה תוך 8 שעות ממועד קבלתה באיזור או עד למועד הרלוונטי למהות הפניה, הקצר מביניהם. 
יש לקחת בחשבון כי לעיתים פניה דחופה מצריכה מתן תגובה מיידית.
2. פניה רגילה – תענה תוך 48 שעות ממועד קבלתה באיזור.
(2) אופן הטיפול בפניה
1. פניה דחופה
· הפניה תטופל תוך פרק הזמן כפי שפורט לעיל.
· אם הפניה התקבלה אצל המנחה, הוא ייוועץ מיידית עם הרכז האיזורי וזאת לאחר שביצע בירור עם הגורמים הרלוונטיים לפניה.
· לאחר קבלת הנחיות מתאימות מהרכז האיזורי, הוא יבצען תוך עדכון הגורם הפונה וגורמים רלוונטיים אחרים, בשלב ראשון בטלפון ואח"כ בכתב.
· אם הפניה התקבלה אצל הרכז האיזורי הוא יטפל בה בעצמו אלא אם כן החליט להיוועץ עם רכז תפעול ארצי.

· מקבל הפניה ידאג לתעד בכתב את הפניה ואופן הטיפול בה עד סוף היום בו התקבלה הפניה ועותק יועבר לרכז הארצי לידיעה ובהתאם ליידע את המנחה כך שמעגל המידע יהיה שלם.
· אחת לחודש יעביר הקבלן דו"ח תקלות ואופן טיפולן ליחידה במשרד.
לגבי תקלות בעלות חשיבות ו/או חומרה מיוחדת במסגרת הפרוייקט, ידווח בסמוך לאירוע ולא ימתין עד להכללתן בדיווח החודשי.

2. פניה רגילה
· הפניה תטופל תוך פרק הזמן כפי שפורט לעיל.

· מקבל הפניה יבצע את הבירורים הנדרשים עפ"י תוכן הפניה ויחליט כיצד לפעול.

ככל שיהיה צורך להיוועץ עם הדרג הממונה.
· המענה לפנייה יתבצע בד"כ באותו אמצעי בו התקבלה הפניה (בטלפון או בכתב).

· מקבל הפניה ידאג לתעד בכתב את הפניה ואופן הטיפול בה עד סוף היום בו התקבלה הפניה ועותק יועבר לרכז תפעול ארצי לידיעה.

· אחת לחודש יעביר הקבלן דו"ח תקלות ואופן טיפולן ליחידה במשרד.

לגבי תקלות בעלות חשיבות ו/או חומרה מיוחדת במסגרת הפרוייקט, ידווח בסמוך לאירוע ולא ימתין רק להכללתן בדיווח החודשי.

(3) דרישה לתיקון ליקויים
1. דרישה לתיקון ליקויים פנימיים ו/או ליקויים שהועלו בעקבות הבקרה הפנימית תבוצע ע"י מנהל היחידה לתוכניות משלימות למידה, מנחה, תזונאי או רכז איזורי, הכל לפי סוג העניין. כל זאת עפ"י לוח זמנים שיקבע ע"י המשרד.
2. הדרישה תנוסח ע"ג טופס שיוכן מראש ויאושר ע"י המשרד.
3. עורך הדרישה יקפיד על מילוי כל הפרטים בטופס, על ניסוח ברור וחד של הליקויים וההנחיות לתיקונם, לרבות מועד אחרון לתיקון הליקוי.

4. במקרה של הפניות דרישה לספק מזון, אם הטופס נרשם ע"י מנחה או תזונאי, הוא יועבר לרכז האיזורי לאישור וחתימה, לפני העברתו לספק המזון.

5. מכין הדרישה יתעד את קיומו של הליקוי והטיפול שנעשה בו וישמור אצלו את הטופס לצורך מעקב אחר תיקון הליקויים שפורטו בטופס.
6. מערכת הבקרה החיצונית מציפה תקלות או תהליכים הנדרשים לצורך שיפור המערכת, אלה יועברו ליחידה לצורך החלטה על דרישות לתיקון או לשינוי ועל הקבלן לבצעם.
4.12.3 תפריטים
(1) אישור תפריטים חודשיים
(1) התזונאי ינחה את כל ספקי המזון להכין תפריט חודשי, בתיאום עם המוסד ובהתאם לצרכיו, בפורמט אחיד שיסופק ע"י התזונאי וזאת לגבי כל מוסד בנפרד.
ניתן להכין תפריט משותף למספר מוסדות ובתנאי שפירוט המוסדות יופיע בראש התפריט.
(2) התפריטים יועברו לתזונאי בפקס או במייל עד ה- 20 לחודש הקודם לחודש אליו מתייחס התפריט.
(3) התזונאי יבדוק את התפריט והתאמתו הן לחוברת משרד הבריאות "לאכול ולגדול" ו/או כל הוראה מחייבת אחרת של משרד הבריאות והן להסכם ההתקשרות עם ספק המזון.
הבדיקה תתבצע עד ה- 25  לאותו החודש.
(4) במידה שהחליט התזונאי לאשר התפריט, יחתום עליו בציון תאריך החתימה ויחזירו בפקס לספק המזון.

במידה שהחליט התזונאי לא לאשר התפריט, ירשום הערותיו ע"ג התפריט ויחזירו בפקס לספק המזון.
על התזונאי לדאוג לכך שספק המזון יתקן את התפריט עפ"י הערותיו.
(5) התזונאי יבצע באופן שוטף מידי חודש בחודש, מעקב ותיעוד אחר קבלה ואישור של התפריטים (על הקבלן לשמור עותקים של התפריטים).

ספק מזון שלא העביר תפריט במועד, יוטל עליו פיצוי מוסכם כפי שיפורט בקול קורא לספקי המזון.
(2) על הקבלן לבצע בדיקת מעבדה של מנות המזון וזאת במטרה לבדוק תכולת המנה ורכיבי המזון המותאמים לתלמידים במסגרת תוכנית ההזנה.
כמות הבדיקות שיתבצעו בנושא זה יעמוד על כ-60 בדיקות מעבדה בשנה.
(3) הפצת תפריטים למוסדות
(1) התזונאי ינחה את מנהלי המוסדות להתריע בפניו על אי קבלת תפריט מאושר לאחר ה- 1 בכל חודש.
(2) לאחר שקיבל פניה ממוסד יבצע התזונאי בירור טלפוני עם ספק המזון ולאחר 24 שעות יוודא עם מנהל המוסד שהתקבל תפריט מספק המזון.
(3) ספק מזון שמפגר באופן קבוע בהעברת תפריט למוסד יוטל עליו פיצוי מוסכם כפי שיפורט בקול קורא לספקי המזון.
(4) טיפול בבקשות לשינוי בתפריט
(1) בקשה של המוסד לשינוי בתפריט תוגש  לתזונאי בכתב.
(2) התזונאי יבדוק את הבקשה ולאחר בירור עם ספק המזון ובדיקתה מבחינה בריאותית ותזונתית יחליט אם לאשרה או לדחותה.
(3) החלטת התזונאי (דחיה או אישור) תועלה על הכתב ותשלח הן לספק המזון והן למוסד.
(5) בדיקת התאמה בין המזון המסופק לתפריט
(1) התזונאי יבדוק מזמן לזמן התאמת תכולת המזון המסופק למוסד מול התפריט.
התזונאי יתכנן את בדיקות ההתאמה כך שכל מוסד ייבדק על ידו פעם אחת לפחות במהלך שנת הלימודים.
(2) לצורך הבדיקה יעביר התזונאי למוסד טופס תפריט ריק אותו יתבקש המוסד למלא במשך שבוע רצוף.
(3) הקבלן, במסגרת הבקרה התפעולית הפנימית שלו יבצע בדיקות שטח מדגמיות לבדיקת ההתאמה כמפורט בהמשך.
(4) התזונאי ישווה את הדיווח שקיבל מהמוסד מול התפריט המקביל שנמצא ברשותו.
(5) במידה שקיימת התאמה יצרף דיווח המוסד לתפריט המקביל ויתייקו עד לסיום שנת הלימודים.
במידה שנתגלתה אי התאמה יקיים התזונאי בירור עם ספק המזון ובמידת הצורך יפנה אליו בקשה לתיקון הליקויים.
(6) ספק מזון שיתגלו אצלו 3 אי התאמות בשנה, יוטל עליו פיצוי מוסכם כפי שיפורט בקול קורא לספקי המזון.
4.12.4 ביצוע שינויים בכמות המנות המסופקות למוסד
(1) שינוי חד פעמי (עד שבוע) במסגרת הכמות המאושרת למוסד
המוסד ימלא בקשה לשינוי ויעביר את הבקשה בפקס (או במייל) לרכז האיזורי, בהתאמה לכללי הפעלת מערכת ההזמנות .
הרכז האיזורי יוודא שאכן אין חריגה מהמסגרת המאושרת למוסד וישמור הבקשה אצלו.
(2) שינוי קבוע
הטיפול בשינוי בכמות המנות, הן במסגרת הכמות שאושרה למוסד והן מעל למסגרת, יהיה באישור המשרד בהתאמה ובנוסף הרכז הארצי יעדכן את הכמות החדשה הן במאגר ספקים והן במאגר המוסדות.

4.12.5 החלפת ספק מזון למוסד
(1) טיפול בבקשה של מוסד להחלפת ספק המזון (החלפה ביוזמת המוסד)
(1) בקשה להחלפת ספק מזון ע"י מוסד תתקבל ממנהל המוסד בלבד במכתב מנומק.
(2) הרכז האיזורי יבחן את הנימוקים להחלפת ספק המזון וזאת באמצעות קיום פגישה אישית עם מנהל המוסד ולאחר מכן עם נציג ספק המזון.
(3) הרכז האיזורי ירכז את ממצאי הפגישות ויעביר עותק מהסיכום לרכז התפעול הארצי.
(4) רכז התפעול הארצי יקרא את הממצאים וההמלצות ויציגם בפני מנהל התוכנית גורמים מקצועיים (לרבות יועמ"ש ככל שיידרש) של הקבלן לשם קבלת החלטה. במידה שהוחלט לקבל את ההמלצה, מנהל התוכנית יחתום על הטופס ויחזירו לרכז. 
במידה שלא, מנהל התוכנית ירשום בתחתית הטופס את המלצותיו להמשך טיפול בנושא ויעביר הטופס לרכז האיזורי.
(5) הרכז האיזורי ימשיך לטפל בבקשת המוסד עפ"י המוסכם עם רכז התפעול הארצי. במקרה של החלטה לפנות לספק המזון לתקן ליקויים (טרם החלפתו) יפנה הרכז לספק המזון.
(6) במידה שסוכם ע"י הרכזים (האיזורי והארצי) על החלפת ספק המזון, רכז תפעול ארצי יידע את מנהל תוכנית ההזנה והגורמים המקצועיים כולל היועץ המשפטי של הקבלן. הרכז יכין מכתב מתאים לספק מזון (בחתימתו) ויעביר עותק לרכז האיזורי. 
הרכז האיזורי יידע את המוסד בכתב לגבי עובדת החלפת ספק המזון ופרטי ההחלפה (תאריך ושם ספק המזון החדש). הרכז יידע את ספק המזון החדש בדבר הוספת מוסד לרשימת המוסדות להם הוא מספק מזון ויתאם מפגש בינו לבין נציג המוסד.
(7) יש לתייק את כל המסמכים הקשורים לבקשת ההחלפה ולסרוק את המסמכים כפי שידרשו ע"י היחידה למאגר סרוק.
(2) טיפול בהחלפת ספק מזון למוסד ביוזמת המשרד
(1) בקשה להחלפת ספק מזון למוסד ביוזמת נציג המשרד תוגש במכתב מנומק שייערך ע"י נציג המשרד לרכז הארצי.
(2) הרכז הארצי יפעל יחד עם הרכז האיזורי להחלפת ספק המזון כמפורט בסעיף 4.12.5 (1) ו'.
(3) עדכון קבצי המידע
במקרא שהוחלט על החלפת ספק מזון למוסד ידאג הרכז האיזורי לעדכון המאגרים (מוסדות וספקי המזון). העדכון יבוצע בסמוך לביצוע ההחלפה.
4.13 תשלום לספקי המזון
4.13.1 על הקבלן להנחות את ספקי המזון במועדי הדיווח ובמשלוח חשבון לצורך תשלום.
4.13.2 התשלום לספקי המזון יבוצע על ידי הקבלן תוך 45 יום ממועד משלוח החשבון.
4.13.3 הקבלן יבדוק את החשבון ואת התאמתו למספר המנות שסופקו על ידי הספק.
4.13.4 במקרה של אי התאמה הקבלן יפנה לספק לתיקון החשבון בכמות המנות שהייתה בפועל.
4.13.5 הקבלן יעדכן את ספקי המזון הקיימים  ושיבחרו בעתיד וישלם בהתאם להוראות הנ"ל
4.14 בקרה תפעולית פנימית ע"י הקבלן
הקבלן, במסגרת הפעילות נשוא מכרז זה, אחראי גם לנושא איכות המזון המסופק הן במסגרת תוכנית ההזנה המוגדרת במכרז זה והן במסגרת תוכנית הזנה הנרכשת ישירות ע"י יישובים שונים, באישור המשרד.

על הקבלן לקחת בחשבון כי המשרד מבצע גם בקרה חיצונית. הקבלן במכרז זה יהיה חייב לשתף פעולה באופן מלא  עם המשרד או מי מטעמו. 
במסגרת הבקרה הפנימית, הקבלן יבצע את:

(1) תכנון בקרות מתוכננות ולא מתוכננות
הקבלן יכין תוכנית עבודה חודשית עד ה- 30 לחודש הקודם, תוך הקפדה על ביצוע בקרה אחת אצל כל ספק מזון, במהלך החודש לפחות.

המשרד יקבל ויבדוק את התוכנית החודשית, ולאחר אישורה יחזיר אותה לרכז. 
הקבלן ינחה את המנחים לגבי האיזורים והמוסדות בהם עליהם לבצע בקרות במהלך החודש הקרוב וזאת עפ"י המידע העדכני בקובץ "מעקב בקרות במוסדות" שיבנה ע"י הקבלן והתדירויות הנדרשות, לפי סוג מוסד.

הבקרה תתייחס למרכיבים הבאים : המזון, הגעתו, הגשתו, כמויות, טעם, צורה וריח. כ"כ להתייחס להתארגנות במוסד כולל ניקיון כללי, רחיצת ידיים, פינוי אשפה, איזור הפינוי מחוץ למוסד. 

על המנחה לתעד את כל רכיבי הבקרה ולהביאם בהתאם לנוגעים בדבר (מנהל המוסד, ספק מזון ורשות מקומית).
(2) ביצוע בקרה בזמן הארוחה
הבקרה תכלול סיור בכל האיזורים הרלוונטיים להזנה, מנקודת ריכוז המזון עבור דרך הכיתות וכלה באיזור ריכוז האשפה. 
הבקרה תתייחס לכל האספקטים של ההזנה עפ"י תחומי הבקרה והנושאים לבקרה. 
במקרה של מידע מוקדם או תלונות ספציפיות קודמות, יבצע המנחה בקרה נקודתית גם לגבי נושאים אלו.
(3) ביצוע בקרה מחוץ לשעות הארוחה
בהתאם למועד הביקור (לפני או אחרי הארוחה), יתרשם המנחה מהתארגנות בית הספר בנקודת הזמן בה מתבצע הביקור. 
במידת האפשר יראיין המנחה מורים ותלמידים הנמצאים בהפסקה או היו זמינים לשיחה. 
4.15 בדיקת דגימות מזון במעבדות מורשות
4.15.1 אחת לחודש לפחות, על הקבלן לבצע בדיקת דגימות מזון.
4.15.2 על הקבלן לרכז את הדגימות שנאספו במהלך הבקרה במיכל יעודי ולהעבירם לבדיקה מרכיבי המזון ובדיקה בקטריולוגית במעבדות מורשות בעלות הסמכה.
4.15.3 על כל כלי המכיל דוגמאות מזון תודבק מדבקה עם קוד ללא אפשרות זיהוי של שם ספק המזון ממנו נלקחו הדגימות.
4.15.4 הבדיקות יבוצעו בהתאם למפרט הבדיקות הנדרשות על פי חוק ועל פי הנחיות משרד הבריאות.
4.15.5 יוכן דו"ח סיכום ממצאים תוך ציון ערכים חריגים בבדיקות השונות.
4.15.6 את הממצאים יש לרכז בתיק מסמכי הספק.
4.15.7 בכל מקרה של ממצאים חריגים יש לדווח מיידית בכתב למשרד ועל פי הנחיות המשרד לדווח לרשויות הבריאות ולרשויות אחרות כנדרש.
4.15.8 במקרה ונדרש לבצע בקרות נוספות אצל ספק המזון שלא בהתאם לתוכנית השגרתית על הקבלן לקבל אישור מראש מהמשרד.
4.15.9 על הקבלן לבצע בדיקת דגימות המזון  שנלקחו במסגרת הבקרה , וזאת במטרה לבדוק את המנה המסופקת  לתלמידים במסגרת תוכנית ההזנה. כמות הבדיקות שיתבצעו בנושא זה יעמוד על כ-700 בדיקות בשנה.
4.16 מעקב אחר ביצוע הבקרות
הקבלן ינהל מעקב שוטף אחר ביצוע הבקרות וזאת באמצעות רישומם בקובץ ממוחשב.
הרכז הארצי יבצע מזמן לזמן בדיקה של קובץ "מעקב בקרות במוסדות" ויוודא שתצורת הבקרות תואמת את המוגדר בנוהל.
הבקרות יבוצעו עפ"י תוכנית העבודה החודשית שאושרה מראש ע"י המשרד.
תכולת הבקרה תהיה בהתאם למפרט הבקרה שאושר מראש ע"י המשרד.
הבקרות יבוצעו ע"ג טפסים שיוכנו ע"י הקבלן ויתבססו על פורמט של טפסים המצורפים לדוגמה בנספח מספר 6 ויסרקו  בהתאם.

הקבלן יגיש דו"ח חודשי שמכיל את התוצאות והממצאים של הבקרות שבוצעו בחודש הנ"ל ליחידה.

4.17 מערכת הזמנות וניהול מידע אינטרנטית 
4.17.1 כללי

הקבלן יקבל מהמשרד מערכת הזמנות וניהול מידע אינטרנטית שתשמש את כל הגורמים המשתתפים בפעילות: הקבלן, רכזי השטח, ספקי מזון, בתי הספר, גני הילדים (באמצעות רכזת גני ילדים בישוב), הגורמים הרלוונטיים במשרד וכל גורם נוסף שיאושר על ידי היחידה לתכניות משלימות למידה במשרד.
בנספח מספר 10 למכרז מובא תיאור מערכת ההזמנות וניהול הידע
בנספח מספר 9 למכרז מובא אפיון המערכת לניהול ההזנה

באתר האינטרנט הייעודי לתוכנית יהיה ניתן לנהל הזמנות ספקים מהמוסדות ברמה היומית ודיווחים שוטפים של הרכזים הבית ספריים והגננות (באמצעות הרכזת), בכל מוסדות החינוך.
התפיסה בבסיס מערכת ניהול ההזמנות הינה הזמנה ברמה יומית ובקרה ממוחשבת. בסוף כל חודש המערכת תבנה, לצרכי בקרה, את חשבון ספק מזון ברמת מוסד בהתאם להזמנות היומיות. 
ריכוז ההזמנות החודשי שייבנה מתוך המערכת יהווה בסיס להשוואה עם החשבונית החודשית שתוגש על ידי ספק מזון. כתנאי לקבלת החשבונית החודשית שמגיש ספק מזון, עליו לצרף (לחשבונית) דו"ח אספקת המזון החודשי ברמת מוסד, חתום באופן יומי על ידי האחראי מטעם המוסד. 
החשבונית תאושר לקליטה במערכת הכספית רק כאשר ישנה התאמה בין ריכוז ההזמנות החודשי מהמערכת האינטרנטית לבין המוצג בדו"ח אספקת המזון החודשי בחשבונית שתוגש על ידי ספק מזון.
מערכת ניהול ההזמנות הממוחשבת תבצע בדיקות לרבות לגבי סבירות נתוני החשבונית, כגון:

1. בדיקת סבירות ימי ההזנה בחשבונית החודשית.

2. בדיקת סבירות של כמות המנות היומית הממוצעת המסופקת בהשוואה למספר התלמידים במוסד על פי אישורי ההפעלה.
3. התאמה חד ערכית בין המחיר בחשבונית הספק לבין מחירון המנות, בהתאם לסוג המנה.

בשלב הוצאת אישור הפעלה לרשות המקומית נדרש לשייך רכז התפעול הארצי כל מוסד ומוסד ברשות המקומית לספק המזון כך שתתאפשר בניה של ריכוז ההזמנות החודשי על פי דרישה (לפי ספק מזון) שתציג פירוט של שורה למוסד לכל המוסדות המשויכים לאותו ספק מזון. 
במידה שספק מזון ביצע הזנה למוסד שאינו משויך אליו ידאג לקבל אישור לכך מרכז תפעול ארצי. ללא אישור כאמור, ספק המזון לא יקבל תשלום עבור אותו מוסד.
4.17.2 אופן ניהול ההזמנות מספקי המזון
האחריות הראשונית לביצוע ההזמנה היומית מספק מזון היא של הקבלן. ביצוע ההזמנה יעשה על גבי הפלטפורמה האינטרנטית לא יאוחר מהשעה 08:30 בכל בוקר. 
על הקבלן להקים מוקד טלפוני/אינטרנטי לדיווח יומי של מוסדות המעוניינים לבצע שינויים בהזמנה היומית. כמו כן, המוקד ישמש את המוסדות לצורך העברת דיווחים על תלונות ולדיווחים של מוסדות שאינם מקושרי ם לאינטרנט כגון חלק מגני הילדים. 

הדיווח על ביצוע שינויים בהזמנה, נדרש רק במידה שישנם שינויים באספקת המזון בהשוואה למספר הילדים בהתאם לנתונים המעודכנים במאגר המוסדות. ביצוע השינוי בהזמנה הטלפונית יעשה לא יאוחר מהשעה 08:30 על ידי רכז תפעול איזורי. 
באחריות הקבלן לבצע את הדיווח האינטרנטי של אותם מוסדות שהעבירו אליו דיווח טלפוני, ולסמן בקוד ייחודי את ההזמנות ששונו עפ"י דיווח טלפוני. במערכת האינטרנטית יישמר הנתון של ההזמנה המקורית, זאת בנוסף לנתון על ההזמנה המתוקנת.

על הקבלן לקבוע הרשאה מיוחדת לגורם המוסמך לאשר את ההזמנה הטלפונית או כל שינוי בה.
על הקבלן להפיק דו"ח יומי של המוסדות שדיווחו באמצעות המוקד הטלפוני על שינויים בהזמנה היומית ובעת קבלת דו"ח אספקת המזון חשבונית חודשית של ספק המזון, לבדוק התאמה בין מספר המנות המדווחות לבין דו"ח אספקת המזון.

בנספח מספר 8 למכרז מובא חוברת הנחיות לספקי המזון.
בנספח מספר 7 למכרז מובא חוברת הנחיות למוסדות החינוך.
להלן מובא תרשים זרימה למערכת הזמנות וניהול מידע אינטרנטית.















4.17.3 בקרות מערכת בזמן אמת

בקליטת חשבונית במערכת הכספית: התאמה בין כמות המנות בחשבונית ספק המזון לכמות המנות בהזמנה, בריכוז ההזמנות החודשי ברמת מוסד בודד.

בהפקת אישור הפעלה לרשות המקומית: שכל המוסדות הכלולים באישור ההפעלה מתוקצבים.
בקליטת הזמנה במערכת: בדיקה שמספר המנות בהזמנת המוסד אינו עולה על מספר התלמידים באישור ההפעלה. 

בסוף כל יום יופק דו"ח חריגים הכולל את רשימת המוסדות בהם מספר המנות גדול  ממספר התלמידים באישור ההפעלה. בסוף כל חודש יופק דו"ח חודשי מפורט לפי ימים. 

בכל מוסד בו הופיעה החריגה, על רכז תפעול איזורי לבצע בדיקה של מספר התלמידים במוסדות, ולעדכן את מאגר המוסדות בהתאם לנהלים במידת הצורך.
בדיקת סבירות ימי ההזנה בחשבונית ובדיקת התאמת המחיר בחשבונית הספק למחירון המנות בהתאם לסוג המנה.
בקרה תקופתית - השוואה בין מספר תלמידים על פי אישור ההפעלה למספר התלמידים לפי מצבת התלמידים של משרד החינוך המעודכנת. על רכז התפעול האיזורי לוודא שמספר התלמידים באישור ההפעלה אינו עולה על מספר התלמידים במצבת התלמידים של המשרד.
4.17.4 קיזוזים מהרשויות המקומיות
עד ל-  10 בכל חודש יעביר הקבלן למשרד קובץ חיובים לרשויות המקומיות עבור חלקן במימון התכנית.

הקובץ יכלול את כל ההוצאות שאושרו ונקלטו במערכת הכספית של הקבלן עד לסוף החודש שקדם.

מבנה הקובץ ואופן הדיווח יקבעו על ידי המשרד.
לאחר שהמשרד יבצע את הקיזוז בפועל בהתאם לקובץ שיועבר לצורך ביצוע הקיזוזים, המשרד יעביר לקבלן את קובץ הקיזוזים שבוצע.

הקבלן יבצע בדיקה לניתוח הפרשים בין הקובץ שהועבר על ידו לצרכי קיזוזים בהשוואה לקיזוזים שבוצעו על ידי המשרד בפועל.

במידה שאותרו הפרשים, יפעל הקבלן עד לחודש העוקב לסיים מול המשרד את ניתוח הסיבות להפרשים שאותרו והטיפול בהם. במידה שיתגלו הפרשים בבדיקת הדוח הרבעוני או כל דו"ח אחר, יקוזזו  או יתווספו ההפרשים מההתחשבנות הכספית הקרובה עם הקבלן.
4.17.5 דו"חות ביצוע
מפורטת להלן דרישת המשרד למבנה ולפירוט הנדרש בדו"חות הביצוע. דו"חות הביצוע יוגשו במתכונת ובמועדים כמפורט בהמשך.
דו"חות הביצוע יורכבו ממערך של דו"חות כפי שיפורט בהמשך.
כל דו"חות הביצוע במערך יופקו בפלטי "excel" ויועברו למשרד ולגורמים מטעמו ב - "softcopy" לצורכי בקרה. בכל תא בו מוצג ערך מחושב, שאינו נתון מקור, יש להציג את התא כנוסחה מחושבת ולא כערך מספרי קלוט.
דו"חות הביצוע יופקו מהמערכת הכספית של הקבלן וניתן יהיה להפיקם בתאריכי חתך שונים בהתאם לבקשת המשרד.

להלן הפירוט למערך הדו"חות הנדרש:
(1) השוואה כמותית בין התכנון התקציב שהוגש לוועדת הרכישות של המשרד, לתקצוב לרשויות בהתאם לאישורי ההפעלה המעודכנים שיצאו לרשויות המקומיות, תוך הפרדה לבתי ספר, גנים ורשויות - פורמט דו"ח הביצוע מוצג בנספח מספר 3 (נספח א.1).
(2) דו"ח  על ביצוע הזנה בפועל - פורמט דו"ח הביצוע מוצג בנספח מספר 3 (נספח א.2).
(3) דו"ח תקציב לפי הסכם בהשוואה לביצוע מצטבר (פירוט לפי ישובים) - פורמט דו"ח הביצוע מוצג בנספח מספר 3 (נספח א.3).
(4) דו"ח תקציב לפי אישורי הפעלה בהשוואה לביצוע מצטבר (פירוט לפי ישובים), תוך הפרדה לבתי ספר, גנים ורשויות - פורמט דו"ח הביצוע מוצג בנספח מספר 3 (נספח א.4).
(5) דו"ח תקציב בהשוואה לביצוע מצטבר (פירוט לפי מוסדות), תוך הפרדה לבתי ספר, גנים ורשויות - פורמט דו"ח הביצוע מוצג בנספח מספר 3 (נספח א.5).
(6) דו"ח מרכז - פירוט הכנסות והוצאות - פורמט דו"ח הביצוע מוצג בנספח מספר 3 (נספח א.6).
המשרד רשאי לדרוש שינויים ותוספות במבנה דו"חות הביצוע ובהרכב סעיפי המידע הכלולים בהם. הקבלן מתחייב לבצע את השינויים תוך 30 ימים מיום קבלת הדרישה לכך מהמשרד.
דוחות הביצוע יוגשו למשרד על ידי הקבלן לשם עריכת ביקורת על ידי רואה החשבון המלווה מטעם המשרד:

(1) דוח ביצוע רבעוני אחת לרבעון ולא יאוחר מ- 45 ימים מתום כל רבעון.
(2) דוח ביצוע טרום סופי מסכם לאותה שנה, תוך 60 ימים מסוף שנת הלימודים. 
(3) דוח ביצוע סופי המסכם את הפעילות שבוצעה בשנת הלימודים יוגש עד ליום 31 בינואר של השנה העוקבת.

המשרד רשאי לקבוע כי הדוח הרבעוני יכלול יותר מאשר שלושה חודשי הפעלה, וכן רשאי המשרד לקבוע את מספר הדוחות הרבעוניים (אחד או יותר) שעל הקבלן להגיש במהלך השנה.
במידה שתתבצע פעילות קיץ, ישתנו בהתאם מועדי הגשת דוח הביצוע הטרום סופי ודוח הביצוע הסופי.
4.17.6 דגשים לאישור ההפעלה

(1) התקציב לרשות המקומית צריך להתייחס אך ורק למוסדות שנכללו בפועל באותו אישור הפעלה.
(2) יש להציג בנפרד את השתתפות המשרד, הרשויות המקומיות וגורמים מממנים אחרים.
(3) יש להציג את התקציב לכל מוסד בנפרד.
(4) מרכיבים אלו הם כדלקמן:

· מחיר ממוצע למנה.

· מספר האוכלים במוסד (מספר התלמידים המשתתפים בתכנית ובגני ילדים.
· במסגרת ההזמנה, אין לכלול את צוות העובדים של המוסד לרבות: גננת, סייעת, מורה.
· מספר ימי הפעלה ממועד ההצטרפות ועד לתום שנת הלימודים.
בשלב ראשון, אישורי ההפעלה יצאו על פי מספר האוכלים הפוטנציאלי (שווה ערך למספר התלמידים המופיע במצבת התלמידים של המשרד). אישור ההפעלה הראשון יערך ויאושר כנדרש בסעיף 4.10.1.

בשלב שני, לפני הגשת בקשה לתשלום על חשבון והגשת דו"ח הקיזוזים יש לערוך תחשיב של מספר האוכלים בפועל, ולהתייחס לנתון כאל אישור הפעלה מעודכן.
אישורי ההפעלה יצאו למועד הצטרפות הרשות לתוכנית ההזנה בשנת הלימודים. בכל שינוי מעל ל – 10% במספר האוכלים בפועל, יעדכן הרכז הארצי את אישורי ההפעלה.  אחת לרבעון יוגשו למשרד אישורי הפעלה מעודכנים.
4.18 מעקב ובקרה אחר ביצוע התוכנית
4.18.1 על הקבלן לבצע מעקב ובקרה אחר ביצוע בפועל של התוכנית.
4.18.2 המעקב יתמקד בבדיקת ביצוע כל הפעילויות על פי התוכנית המוסדית.
4.18.3 על הקבלן לדווח למשרד מיד עם קבלת המידע על חריגה בביצוע התוכנית על ידי נותני השרותים.
4.18.4 על הקבלן לדווח למשרד על כל שינוי בתוכנית.
4.18.5 כל המידע יועבר למוקד הדיווח במשרדי המטה של הקבלן בו ניתן יהיה לקבל תמונת ביצוע יום יומית של הפעלה ברחבי הארץ.
4.19 דיווחים של הקבלן למשרד
4.19.1 הקבלן מתחייב למסור בכל עת שידרש את כל המידע שנצבר במסגרת הכנת תכנית העבודה והתקציב של התוכנית ולכל הרמות המשתתפות בפעילויות אלה, כפי שיתבקש לכך ע"י המשרד. המידע כולל כל נתון שהתקבל ממקורות המשרד, וכל מקור אחר. 
הקבלן חייב לעדכן את הגורמים הרלוונטיים בכל הסעיפים ותת הסעיפים הכלולים בפרוייקט זה ולאפשר למשרד לעיין בספרים ובתיעוד בכל עת שידרשו.

4.19.2 הקבלן יפעיל מערכת שוטפת תקופתית של מעקב, בקרה ופיקוח על עמידה בתקציב ובתכניות, תוך מתן התראה מיידית על חריגים, וזאת עפ"י מתכונת שתאושר ע"י המשרד.
הקבלן יבצע בדיקות ממוחשבות לגבי סבירות הנתונים כפי שהוגדר לעיל
4.19.3 הקבלן יידרש, עפ"י לוח זמנים קבוע מראש ובנוסף עפ"י דרישה, לספק דו"חות מפורטים, כמותיים וכספיים לכל הגורמים המשתתפים בפרוייקט, וזאת עפ"י חתכים שונים, כפי  שיידרש ע"י המשרד.
הדו"חות יהיו ברמת פירוט של תכנית.

4.19.4 הדיווחים יכללו בנוסף לדו"חות שהוגדרו לעיל את הדו"חות הבאים:
1. דו"ח מרכז ופירוט הגורמים המממנים .

2. דו"ח הזנה .
3. דו"חות חריגים אשר יוגדרו על ידי המשרד.
4. בקרות מערכת – טבלת בקרות המערכת אינה מהווה דו"ח לצורך דיווח כי אם הנחיות לביצוע בקרות ממוחשבות שיש להטמיע במערכת הדיווח.
מועדי הדיווח – הדו"ח לגזברות לצורכי תשלום על חשבון  ולצרכי ביצוע קיזוזים מהרשויות המקומיות יועבר עד ל– 10 לכל חודש עבור החודש שקדם.

דו"חות הביצוע השונים יוגשו במועדים המפורטים בסעיף 4.16.5.

במידה והקבלן לא יגיש את דוחות במועדים שנקבעו ובמתכונת שנקבעה, יהיה רשאי המשרד לעכב תשלומים לקבלן.

לדו"ח הביצוע הסופי המסכם של כל שנה יצרף הקבלן העתק מהדוחות הכספיים המבוקרים ליום 31 בדצמבר שחל בשנת הלימודים וליום 31 בדצמבר שחל לראשונה לאחר תום שנת הלימודים. 

הדוחות הכספיים הנ"ל יכללו נתונים על מרכזי הפעילות של הקבלן לרבות מרכז פעילות נפרד בו תרשמנה ההכנסות וההוצאות של הקבלן  בכל שנת לימודים בנפרד ובהתאם לדרישות על פי מכרז זה. 

לדוחות אלו תצורף התאמה בין סך הכנסות הקבלן מהפעלת התכנית בדוח הביצוע הסופי שיוגש למשרד, לבין סך ההכנסות בדוחות הכספיים המבוקרים וכן התאמה בין סך הוצאות התכנית בדוח הביצוע הסופי לסך הוצאות ביצוע התכנית בדוחות הכספיים.
4.19.5 המשרד יוכל לדרוש בכל עת דיווחים נוספים.
4.20 דו"חות בקרה, דו"חות חריגים ודו"חות תשלום שעל הקבלן לערוך ולהגיש
הדו"חות יוגשו במדיה מגנטית (דיסק צרוב) הכולל את כל הקבצים ובתדפיס, כפי שיוגדר ע"י המשרד. 

דו"חות אלו מהווים בסיס לתשלום השוטף של הפרוייקט וכל סטייה מהם עלולה לגרום עיכוב בהעברת כספים לקבלן.

על הקבלן להקפיד ולשמור על מבנה דיווח קבוע. 

דו"חות אלו מהווים תנאי לקבלת תשלומים מהמשרד לקבלן עבור ביצוע עבודתו.

כל דרישה לתשלום שתובא למשרד תחוייב באישור מקדים של רו"ח מלווה מטעם המשרד.

היקף הבדיקות שתעשינה ע"י הרו"ח המלווה יקבעו ע"י חשב המשרד/היחידה.

5. כח האדם של הקבלן והאמצעים הנדרשים לביצוע המכרז

5.1 לשם הפעלת הפרוייקט יפעל הקבלן ממשרדיו הוא, תוך איתור, גיוס והצבת כוח האדם והאמצעים הבאים, על ידו ועל חשבונו בהיקף ובדרישות המפורטים להלן.

5.2 עובדי הקבלן מנועים מלשבת במשרדי המשרד ו/או מלהשתמש בציוד ואמצעים של המשרד ו/או מלהשתמש בנייר רשמי של המשרד ו/או לחתום על מסמכים בשם המשרד ו/או להשתמש בתארים השמורים לעובדי המשרד. לפיכך, על הקבלן להקצות מקום עבודה לכל העובדים מטעמו בפרוייקט זה, ולספק להם את כל הציוד והאמצעים לביצוע עבודתם בשלמות, כנדרש במכרז.

5.3 המשרד רשאי לבחון מראש את התאמתו של כל עובד מבחינה מקצועית לדרישות המכרז.
במידה שבמהלך ההתקשרות תתברר אי התאמה של אחד מעובדי הקבלן הפועלים במסגרת מכרז זה רשאי המשרד לדרוש את החלפתו ועל הקבלן יהיה להחליף עובד זה בתוך 14 יום ממועד הודעת המשרד על כך, בעובד העונה לדרישות במכרז זה.

הקבלן מחוייב להפעיל את הפרוייקט באמצעות אותו הצוות המוצג בהצעתו. עם זאת, במידה שנדרשת החלפה הקבלן יודיע מראש למשרד על החלפתו של כל עובד מהעובדים על מנת שהמשרד יוכל לבדוק כי העובד החדש יעמוד בכל דרישות המכרז המפורטים בסעיפים הנ"ל וכי הוא עומד לפחות בהכשרה ובניסיון של העובד אותו הוא מחליף.
הקבלן יעסיק ויחתום על חוזה העסקה עם כל עובד ויהיה אחראי לפעילותו השוטפת.

5.4 על הקבלן להפעיל מערכת כוח אדם ומערכת שכר עבור עובדיו, בהיותו המעסיק הישיר והבלעדי של עובדים אלו. מערכת זו תהיה מערכת מבקרת ומשלמת.
5.5 למען הסר ספק מוצהר ומוסכם כי היחסים בין הקבלן ובין הממשלה אינם יוצרים יחסי עובד-מעביד והמציע מצהיר בזה כי לא תהינה לו או למועסקים על ידו כל זכויות של עובדים המועסקים ע"י הממשלה, לרבות בגין הפסקת ביצוע העבודה.

כל הוצאות גיוס כח האדם והפעלתו יהיו על ידי הקבלן ועל חשבונו.

5.6 הקפדה על דיני העבודה במדינת ישראל

הקבלן מתחייב לשלם את שכרם של עובדיו תוך הקפדה יתרה על חוקי המגן המסדירים את תנאי העסקתם של העובדים במדינת ישראל, לרבות הסכמים קיבוציים כלליים לגביהם ניתן צו הרחבה לכלל העובדים במשק. בכלל זה מתחייב הקבלן לפעול עפ"י חוקי ההעסקה המפורטים בנספח 12 למכרז, וכל חקיקת מגן אחרת, כל דין הנוגע להעסקת עובדים, צווי הרחב והסכמי עבודה קיבוציים ככל שאינה מופיעה בנספח זה. 

5.7 מבלי לפגוע בכלליות האמור לעיל מתחייב הקבלן:
· לשלם לכל העובדים המופעלים במסגרת מכרז זה, לפחות שכר מינימלי העולה על שכר המינימום במשק (כפי שנקבע מעת לעת ע"י הממשלה) וככל שעפ"י כל דין (כולל הסכמים קיבוציים) מחוייב לשלם שכר מינימלי אחר לשלם לכל הפחות סכום זה והמתאים לכישורים, להכשרה ולתפקיד אותו מבצע כל אחד מבעלי התפקיד.
· לבצע לעובדיו ביטוח פנסיוני, החל מיום עבודתם הראשון, בקרן פנסיה, קופת גמל או ביטוח מנהלים (או שילוב ביניהם) בגוף פיננסי שיבחר ע"י העובד, כאשר הקבלן מתחייב להפריש את הסכומים הבאים בגין ביטוח הפנסיוני של העובד - לפחות 6% מהשכר בפועל בגין תגמולים והעובד יפריש על חשבונו 5.5% בגין תגמולים, הקבלן גם יפריש 8.333% בגין פיצויים. לעניין הפיצויים מובהר בזאת כי הקבלן יפריש סכום זה לסוג הביטוח הפנסיוני שבחר העובד (דהיינו לא לקרן פיצויים מרכזית) וכן הקבלן יתחייב מראש, ואף יציין בהסכמי העסקה עם עובדיו כי הוא מתחייב מראש להשאיר סכום זה בביטוח הפנסיוני בו בחר העובד בכל מקרה (דהיינו גם אם העובד לא פוטר או עבד פחות משנה או מכל סיבה אחרת. הסכום שהופרש בגין פיצויים ישאר בקופת העובד). הפרשות אלו תבוצענה ע"י הקבלן בגין כל העובדים במסגרת השירותים הניתנים למשרד עקב זכייתו של הקבלן במכרז, בכל היקף העסקה שהוא ע"י הקבלן ועל פי החלק היחסי. מובהר בזאת כי הפרשה זו הינה חובה וכי ככל שיוכח כי עובד מעובדי הקבלן אינו מעונין בהפרשה זו, יחויב הקבלן להשיב למשרד החינוך מידי חודש את הסכומים אשר נחסכו כתוצאה מכך שאותו עובד לא בוטח בביטוח פנסיוני.
· לשלם לעובדיו בתום שנת עבודה אחת דמי הבראה עפ"י ההסכם הקיבוצי אשר הוחל בצו הרחבה על כלל העובדים במשק.
· להעניק לעובדיו חופשות וימי מחלה כפי שנקבע בכל דין.
· לשלם לעובדיו קצובת נסיעה כפי שנקבע בהסכם הקיבוצי אשר הוחל בצו הרחבה על כלל העובדים במשק.
· במידה שהוא מעסיק עובד כלשהו מעובדיו בשעות עבודה נוספות – לפעול עפ"י חוק שעות עבודה ומנוחה, לרבות לענין תשלום השכר הנדרש בגין שעות אלו. מובהר בזה כי לענין זה על הקבלן לקחת בחשבון את היקף העסקת עובדיו, בכל יום ויום, בכל הפרוייקטים שבו הוא מעסיק אותם, כך שיעמוד בתנאי החוק. 
5.8 מובהר בזה כי ככל שנקבע שכר מינימלי לשעת עבודה שעל הקבלן לשלם לעובדיו במכרז זה (בין אם מדובר בשכר מינימלי עפ"י דין ובין אם עפ"י הוראה מיוחדת מעבר לשכר המינימלי שנקבע בדין), הרי שחל איסור על הקבלן לכלול בשכר המינימלי לשעה מרכיבים שונים כגון דמי הבראה, ביטוח פנסיוני, קצובת נסיעה, הפרשה לפיצויי פיטורין וכיוצ"ב.

5.9 בכל מקרה בו הקבלן מעסיק עובד פחות מ- 75 ימים בשנה, עליו לשלם לעובד 4% משכרו כדמי חופשה, במקום ימי החופשה המגיעים לו. זאת בהתאם להוראות סעיף 15 לחוק חופשה שנתית. התשלום לעובד יבוצע ישירות, כל עוד לא הוקמה קרן כמפורט בסעיף 15 הנ"ל.
5.10 הקבלן מתחייב לידע את כל עובדיו על מלוא זכויותיהם בעניין כאמור לעיל. לצורך כך יכין נוסח של דף מידע שלו הכולל את המידע הנדרש, ואשר ימסר ע"י הקבלן לכל עובדיו, עובר לתחילת העסקתם על ידו בפרוייקט. כן מתחייב הקבלן לצרף דף המידע לכל חוזה העסקה עם עובדיו בפרוייקט. בדף המידע אף יובהר לכל עובד כי אינו רשאי לותר על זכות מהזכויות הנ"ל.

5.11 מובהר בזה כי המשרד רשאי, בכל עת, לבדוק את המערכת התקציבית והנהלת החשבונות של הקבלן, על מנת להבטיח קיומם של כל התחייבויות הקבלן בכל הקשור למכרז זה, ובכלל זה בכל הקשור לשמירה על כללי ההעסקה כאמור לעיל. על הקבלן להעמיד לרשותו ולעיונו של המשרד ו/או כל נציג מטעמו את כל החומר והמידע שידרשו ע"י המשרד ו/או נציגו, עפ"י שיקול דעתו הבלעדי של המשרד ו/או נציגו. ככל שיתגלה מהבדיקות שהקבלן לא ביצע חובה מחובותיו כאמור לעיל, לרבות לענין המבנה לשמירת נתונים, המשרד יהא רשאי להפסיק עימו את ההתקשרות ו/או לחייבו בתשלום פיצוי מוסכם בהיקף שלא יפחת מעלות המרכיב לגביו חרג לאורך כל תקופת החריגה ועד לסכום המגיע לפי 5 מהסכום. מובן כי אין באמור לעיל כדי לפגוע בכל זכות העומדת למשרד עפ"י כל דין ו/או עפ"י המכרז וההסכם.
5.12 כח האדם לביצוע הפרוייקט

5.12.1 מנהל תוכנית ההזנה

על הקבלן להעסיק מנהל תוכנית ההזנה שיהיה אקדמאי בעל תואר ראשון לפחות ובעל ניסיון של 3 שנים אחרונות לפחות בניהול פרוייקטים לוגיסטיים הכוללים מעקב ודיווח תפעולי  ובקרה תקציבית, כל זאת בהיקף של לפחות פרוייקט אחד שתקציבו השנתי עמד על 10,000,000  ₪ לפחות. 
תחומי האחריות של מנהל התוכנית:
(1) ריכוז כל פעילות תוכנית ההזנה כפי שהוגדרה ע"י המשרד

(2) אחריות על קליטת מאגר הספקים הקיים ותחזוקתו.
(3) אחריות על חלוקת המוסדות לספק המזון
(4) ניהול רכזי תפעול איזוריים
(5) הנחיית כל עובדיו לגבי תהליכי התקשרות עם רשויות וספקי המזון
(6) עמידה בקשר רציף עם מנהל היחידה במשרד ודיווח באופן שוטף על הפעילות בהתאם להנחיות המשרד
(7) אישור וחתימה על התקשרות עם רשות וספק מזון
(8) אישור הפסקת הזנה למוסדות בהתאם להנחיות המשרד ואישורו
(9) פיקוח על פעילות הבקרה התפעולית הפנימית באיזורים ואצל הספקים
(10) דיווח באופן שוטף על כל הנעשה במחוזות
(11) טיפול בבעיות ותלונות המתקבלות
(12) אישור החלפת ספק מזון למוסד
(13) אישור תשלומים לספקים
(14) אחריות לקיום מלוא הפעולות עפ"י מכרז זה
מנהל התוכנית יופעל במלוא זמנו (לפחות 180 שעות בחודש) בתפקיד הנ"ל.
5.12.2 רכז תפעול ארצי

על הקבלן להעסיק רכז תפעול ארצי לתוכנית שיהיה אקדמאי בעל תואר ראשון לפחות ובעל ניסיון של 3 שנים אחרונות לפחות בניהול פרוייקטים לוגיסטיים הכוללים מעקב ודיווח תפעולי  ובקרה תקציבית, כל זאת בהיקף של לפחות 2 פרוייקטים שתקציבו השנתי  של כל פרוייקט עמד על 4,000,000  ₪ לפחות. 
תחומי האחריות של הרכז התפעולי הארצי:
(1) התקשרות עם הרשות
(2) הכללת מוסד בתוכנית ההזנה
(3) סיום התקשרות עם רשות
(4) אחראי לביצוע אספקת הזנה למוסד
(5) ביצוע התקשרות עם ספק מזון
(6) סיום התקשרות עם ספק מזון
(7) טיפול בבקשות ותלונות
(8) החלפת ספק מזון למוסד
רכז תפעול ארצי יופעל במלוא זמנו (לפחות 180 שעות בחודש) בתפקיד הנ"ל.
5.12.3 רכז תפעול איזורי

על הקבלן להעסיק רכז תפעול אחד שיהיה אחראי על כל  300 מוסדות (בתי ספר וגנים – כאשר 3 גני ילדים הינם שווה ערך לבי"ס אחד). 
יופעל לפחות רכז תפעול אזורי אחד לאזורים הבאים: רכז איזור דרום, רכז איזור צפון וחיפה ורכז איזור מרכז, ת"א וירושלים. 
רכז איזורי יהיה אקדמאי בעל תואר ראשון לפחות ובעל ניסיון של לפחות 3 שנים ב- 7 שנים אחרונות בעבודה בתחום החינוך (הוראה /הדרכה בחינוך הלא פורמלי/ניהול בי"ס/פיקוח).
תחומי אחריות של הרכז האיזורי:
(1) ביצוע מטלות לא מתוכננות כפי שיתבקש ע"י מנהל התוכנית.
(2) אחראי להתנהלות השוטפת באיזור ההזנה עליו מופקד ועל ביצוע תוכנית העבודה.
(3) ניהול צוות המנחים האיזורי.
(4) ריכוז כל הפעילות באיזור כפי שנקבעה ע"י הקבלן.
(5) ביצוע בקרות פנימיות מתוכננות במוסדות המחוז.
(6) ריכוז הטיפול השוטף מול ספקי המזון במחוז.
(7) דיווח למנהל התוכנית עפ"י הנוהל.
(8) הנחיית מוסדות כרכז איזורי (לפחות 20% מזמנו מביצוע פעולות הריכוז).

(9) אחראי על ניהול התכנית בישובים שבאחריותו ויהיה מעורב בישומן התפעולי.
(10) ירכז את פעילות התזונאי והמנחה בתחום.
(11) יעביר דיווח שוטף מידי שבוע באמצעות אתר האינטרנט על הפעילויות.

5.12.4 מנחה איזורי

על הקבלן להעסיק מנחה  אחד על כל 90 מוסדות (בתי ספר וגנים – כאשר 3 גני ילדים הינם שווה ערך לבי"ס אחד).

המנחים יהיו בעל תעודת הוראה ו/או רשיון הוראה ובעלי ניסיון של לפחות 3 שנים ב- 7 שנים אחרונות בתחום הכשרתם בפרוייקטים במוסד חינוכי אחד לפחות.
רכז איזורי יהיה אקדמאי בעל תואר ראשון לפחות ובעל ניסיון של 3 שנים אחרונות ב- 7 שנים לפחות בעבודה בתחום החינוך (הוראה /הדרכה בחינוך הלא פורמלי/ניהול בי"ס/פיקוח).
תחומי אחריות של המנחה המחוזי:

(1) ביצוע כל המטלות כפי שינחה הרכז האיזורי.
(2) קשר עם רשויות ומוסדות.
(3) ביקור בכל מוסד לפחות 2 פעמים בשנה בזמן הארוחה.
(4) טיפול בפניות, תלונות ובקשות של מוסד ושל הספקים.
(5) ביצוע מטלות חד פעמיות בהתאם לנדרש.
(6) אחראי על הקשר עם היישובים ומוסדות החינוך ויעביר דיווחים שוטפים למנהלי המוסדות שבתחומו.

(7) ייתן מענה יום יומי לשאלות ולבעיות ויציג את פתרונן בפני מוסדות החינוך.
5.12.5 תזונאי איזורי
על הקבלן להעסיק תזונאי אזורי אחד על כל 300 מוסדות .

התזונאי אשר יהיה בעל תואר אקדמי בתחום מדעי התזונה (עדיפות לדיאטן), בעל ניסיון של 3 שנים אחרונות לפחות בעבודה עם ילדים ונוער בתחום התזונה.

תחומי אחריות של תזונאי האיזורי:

(1) אחריות על קביעת התפריט בהתאם להנחיות משרד הבריאות.
(2) הנחית הצוות האיזורי בכל הקשור לתפריטים וכמויות והדרך לעבודה מול מוסדות.
(3) ביצוע ביקורים אצל ספקי מזון הנחייתם והדרכתם לגבי צורה ותוכן המזון.
(4) משמש כמנחה צוותי תוכנית הזנה.

(5) הנחיית מוסדות כרכז איזורי (לפחות 20% מזמנו).
5.12.6 עובדים בתחומים שונים
הקבלן יפעיל, לצרכיו הוא, על חשבונו, עובדי  מיחשוב, עובדי בקרה ועובדי מינהלה, לוגיסטיקה, מזכירות קליטת נתונים, עיבוד נתונים על מנת לספק בשלמות את התפוקות הנדרשות במכרז, בלוחות הזמנים הנדרשים.
5.12.7 ממונה אבטחת מידע

על הקבלן להעסיק ממונה אבטחת מידע שיהיה אחראי על יישום ומעקב אחר כל ההוראות כפי שפורטו בפרק אבטחת מידע במכרז זה.

הממונה יהיה בעל ניסיון של 3 שנים לפחות בתחום אבטחת מידע.
5.13 משרדים/אתרי עבודה
על הקבלן להקצות על חשבונו אתר עבודה פעיל לצורך ביצוע הפעילות במסגרת פרוייקט זה.

האתר יכלול את כל הכלים והאמצעים הנדרשים לצורך ביצוע מלא ושלם של הפעילות.

5.14 תשתית ממוחשבת

הקבלן נדרש להפעיל מערכת ממוחשבת פנימית לצורך ניהול ותפעול הפרוייקט, המאפשרת הפקת נתונים והעברתם למערכות המשרד בפעילויות הבאות:
1. ניהול מאגר המידע על נושאי הפעילות במכרז.
2. דיווח שוטף וקליטת הזמנות יומית במערכת מידע אינטרנטית.
3. מעקב אחר ביצוע תוכניות הפעילות.
4. הפקת דו"חות ביצוע (דו"ח סיכום שנתי, דו"ח חודשי וכו') וכל דו"ח שידרש ע"י המשרד ברמות של דו"ח תקופתי,  דו"ח אירועים מיוחדים.
5. חובה על הקבלן להעביר העתק של היישום הממוחשב מיד לאחר הפעלתו וכן להעביר עותק מעודכן בכל עת בו הקבלן מבצע שינוי כלשהו.
בנוסף, יעביר הקבלן למשרד את כל המידע שנצבר במערכות שלו בכל הנוגע לפרוייקט זה וזאת בכל עת שיידרש לכך ע"י המשרד.
5.15 כל הוצאות השכירות, הציוד, התפעול וכל הוצאה אחרת הקשורה במתן השרות יהיו על חשבון הקבלן.
6. פיצוי מוסכם
6.1 מבלי לגרוע מהאמור במכרז, בכל מקרה בו לא יבצע הקבלן את הפעילות כנדרש ובאיכות הנדרשת או יפר הקבלן את הוראות מסמכי המכרז, עפ"י המפורט להלן המשרד רשאי לדרוש את הפיצוי המוסכם והקבלן יהיה מחויב בתשלום פיצוי מוסכם.
6.2 האירועים לגביהם תישקל הטלת פיצוי מוסכם:
	אירוע
	פיצוי מוסכם

	1. 
	ביצוע טיפול בפניה שלא על פי המוגדר במכרז או אי ביצוע
	500 ₪ לפניה

	2. 
	סגירת ההתקשרות עם מוסד במועד מאוחר יותר מאשר 5 ימי עבודה
	100 ₪ למוסד לכל יום איחור

	3. 
	העסקת כ"א אשר אינו עונה על הדרישות המוגדרות במכרז זה
	500 ₪ ליום

	4. 
	אספקת ארוחות לרשות ללא אישור הפעלה תקף ומאושר ע"י המשרד
	5,000 ₪ למקרה

	5. 
	אי ביצוע בקרות
	500 ₪ לבקרה

	6. 
	אי עדכון מאגר ספקים כנדרש
	1,000 ₪ לספק

	7. 
	אי הפעלת מערכת אינטרנטית
	5,000 ₪ למקרה

	8. 
	שימוש לא תקין במאגר ספקים
	1,000 ₪ 

	9. 
	אי הגשת דיווחים כנדרש
	500 ₪ לדו"ח

	10. 
	אי הגשת דיווחים במועד
	250 ₪ ליום איחור

	11. 
	אי תשלום לספק מזון תוך 45 יום ממועד הגשת החשבון ע"י הספק
	2,500 ₪ לכל יום איחור לכל ספק


6.3 המשרד יהא זכאי לנכות את סכום הפיצויים המוסכמים הנקובים מכל תשלום שיגיע לקבלן או לגבותם בכל דרך חוקית אחרת. 

6.4 תשלום הפיצויים או ניכויים מסכומים המגיעים לקבלן לא ישחררו את הקבלן מהתחייבויותיו על פי מסמכי המכרז. 

6.5 הקבלן אינו רשאי לגרוע סכום הפיצוי המוסכם משכר עובדיו.

6.6 אין האמור בא לפגוע בכל זכות אחרת שהמשרד זכאי לה לפי מכרז זה ועל פי כל דין. 

7. חפיפה
הקבלן החדש שיבחר במסגרת מכרז זה יפעיל את כל הנדרש במקום הקבלן הנוכחי (אלא אם הקבלן הנוכחי יזכה במכרז).

לצורך כך, יפעל הקבלן החדש לקבלה מסודרת ומאורגנת של כל המידע, האמצעים, הנהלים, התוכנות והתוכניות מהקבלן הנוכחי.

על הקבלן החדש להתארגן ולארגן את כח האדם המקצועי כנדרש כאשר כל עובד יפעל מול העובד הקיים של הקבלן הנוכחי במשך שבועיים ימים.

על הקבלן שיבחר להתארגן כך שבמועד חתימת החוזה הוא יפעיל בלעדית את התוכנית כולה.

הקבלן המוסר יקבל תמורה רק עבור תפוקות שבוצעו במהלך החפיפה, עפ"י כללי החוזה על פיו הוא קשור עם המשרד.

הקבלן המוסר לא יקבל תמורה מיוחדת עבור ביצוע החפיפה.

הקבלן החדש (המקבל) לא יקבל תמורה כלשהי בגין החפיפה.

נוהל חפיפה זה מחייב את הזוכה במכרז זה גם במעבר לזוכה אחר בתום תקופת ההתקשרות.

החפיפה כוללת, בין היתר, את הנושאים הבאים: 
(1) מסירה מאורגנת של התוכנה, כולל ספרי תיעוד, מדריכים למשתמש לתוכנה הבסיסית ולכל השינויים שהמוסר ביצע במהלך ההתקשרות איתו. 

(2) מסירה מאורגנת ומסודרת של כל מאגרי המידע שנמסרו למוסר ביום תחילת פעילותו וכל השינויים והתוספות שחלו בהם (מידע ממוחשב, תיקים, חוזרים וכו').
(3) מסירה מאורגנת של כל מידע הדרוש למקבל לצורך תפעול מיידי ושלם של הפרוייקט. 
(4) המוסר והמקבל יעבדו במשותף במשך שבועיים שלמים לצורך סגירת כל מחויבות המוסר, הדרכה צמודה של המקבל וסיוע למקבל בהפקת הדו"חות החודשיים הנובעים מחודש החפיפה. 
(5) תקופת ההתקשרות בין המשרד לקבלן החדש (המקבל) תחל במועד תחילת החפיפה.
(6) תנאי מחייב לביצוע התשלום האחרון למוסר הינו קיומה של החפיפה לשביעות רצון האגף והגשת דו"ח פעילות סופי, מבוקר ומאושר ע"י רו"ח של המוסר. 

8. זכויות יוצרים
כל זכויות היוצרים על התכניות, הספרות, התוכנות, היישומים הממוחשבים, (למעט מקרים הנכללים בסעיף 8.6 להלן) וכל חומר אחר אשר יעשה בו שימוש ו/או יפותח, ירכש או יותאם ע"י קבלן לצורך פרוייקט זה, יהיו רכושה של המדינה והקבלן מתחייב לפעול כדלקמן:

8.1 הקבלן לא יהיה רשאי להשתמש בתוכניות, תוכנות ובכל חומר שהוכן על ידו לצרכי ההסכם, לצרכיו הפנימיים או לצרכי עבודות אחרות, אלא אם כן קיבל אישור בכתב מראש מהמשרד.

8.2 הקבלן אינו רשאי לציין את זהותו על גבי דפי המידע. נושא זה כולל: סמלים של הקבלן, שמו וכל אזכור אחר המזהה אותו.

8.3 הקבלן לא יעביר את המסמכים שהכין במסגרת חובותיו עפ"י מכרז זה ו/או חלק מהם לאחר, לא יתיר רשות הדפסה ו/או הוצאה לאור ולא יפרסם את המסמכים בכל צורה שהיא.

8.4 הקבלן מצהיר כי לא הפר/יפר כל זכות יוצרים ו/או פטנט ו/או סוד מסחרי ו/או מידע כלשהו במהלך ביצוע התחייבויות עפ"י מכרז זה.

הוגשה תביעה נגד המשרד לפיה חומר מסויים כלשהו, אשר המשרד יעשה בו שימוש לפי מכרז זה, מפר זכויות יוצרים מתחייב הקבלן לשפות את המשרד עם דרישה ראשונה, בגין כל הסכומים שיחוייב לשלם בגין התביעה האמורה, וכן להחליף על חשבונו את החומר המפר בחומר אחר שאינו מפר.

8.5 במידה שהקבלן משתמש בחומרים של בעלי זכויות אחרים לצורך הפעלת המכרז ותוכניות העבודה שלו, עליו לקבל היתר לשימוש בחומרים אלו מבעלי זכויות היוצרים.

אם ההיתר כרוך בתשלום, יבצע זאת הקבלן על חשבונו.

8.6 בכל מקרה בו הקבלן מציע תכנית ייחודית מטעמו הקבלן ידאג להיות בעל זכויות היוצרים לצורך הפעלת הפרוייקט. במקרה זה זכויות היוצרים תשארנה בידי הקבלן.
במקרה והקבלן טוען לזכויות יוצרים לתכנית עליו להודיע על כך בכתב ומראש למשרד. אם התכנית מוצעת במסגרת הצעתו למכרז זה עליו להודיע על כך במסגרת מסמכי המכרז.
המשרד יהיה רשאי לדרוש הכנסת שינויים והתאמות במסגרת הפרוייקט. במקרה זה יעביר הקבלן את הזכויות על התוכנות המתאימות, לידי המשרד.
8.7 בתום ההתקשרות או מיד עם דרישה ראשונה של המשרד בכתב, יעביר הקבלן את כל התוכניות, התוכנות, יישומים ממוחשבים וכל חומר שבידו או בידי עובדיו, עובדים וכל קבלן שירותים אחר, המועסקים במסגרת הפרוייקט, לידי המשרד.

8.8 הקבלן יידרש לעגן את זכויות המדינה, משרד החינוך, בהתקשרויות החוזיות שלו עם עובדיו, כותבי התוכניות וקבלנים שיופעלו על ידו לביצוע השירותים נושא מכרז זה.
9.  שמירת סודיות
9.1 הקבלן מתחייב לשמור בסוד ידיעות ומידע שיגיעו אליו עקב ביצוע מכרז זה.

במסגרת זו כלולים בין היתר: דו"חות, טפסים, מדיה מגנטית או כל מידע לגבי מערכות המידע ומרשם של מערכת החינוך, מועדי ביקורת ותוצאותיה וכל מידע אחר שהגיע אליו במסגרת ביצוע השרותים עפ"י המכרז. 
9.2 הקבלן מתחייב לשמור בסוד ידיעות שתגענה אליו עקב ביצוע מכרז זה וללא הרשאה מהמזמין, לא ימסור הקבלן ידיעה כאמור לאדם שלא יהיה מוסמך לקבלה. לעניין זה, יחולו על הקבלן הוראות סעיפים 118 ו- 119 לחוק העונשין תשל"ז 1977. הקבלן מתחייב להחתים את כל עובדיו והמועסקים על ידיו לצרכי מכרז זה על התחייבות לשמירת סודיות.

9.3 הקבלן ימנע גישה למערכות המחשב שברשותו, או המשרתות אותו לצורך מכרז זה, ממי שאינו שותף למכרז או ממי שאינו מוסמך לעיין בחומר או במידע המאוחסן במחשב, או ממי שלא חתם על התחייבות לשמירת סודיות. 

9.4 הקבלן יעסיק רק עובדים העונים על ההנחיות  לשמירת סודיות שיוגדרו ע"י המשרד. 

9.5 הקבלן לא ימסור ידיעה או מידע לאדם שלא יהיה מוסמך לקבלה ללא הרשאה מהמשרד. 

9.6 הקבלן יחתום על הצהרה למחויבות שמירת סודיות וכן יחתים את כל עובדיו והמועסקים על ידו לצורך מכרז זה, על התחייבות לשמור סודיות.

9.7 הקבלן יחזיר למשרד כל חומר שימסר לו בהקשר לפעילות זו בכל עת שידרש לכך.

9.8 על פי דרישת המזמין יציג הקבלן למשרד אמצעי האבטחה שנקט לאבטחת הנתונים ו/או המידע המצויים ברשותו במסגרת מכרז זה. הקבלן ידאג למנוע גישה למערכות המחשב שלו, או המשרתות אותו לצרכי פרוייקט זה, ממי שאינו שותף לפרוייקט, לא מוסמך לעיין בחומר או במידע המאוחסן במחשב, או שלא חתם על התחייבות לשמירת סודיות ואבטחת מידע.

10. הדרישות לאבטחת מידע
10.1 אופי הפעילות משרד החינוך מחייב דגש מיוחד בנושא אבטחת המידע.
10.2 משרד החינוך רואה חשיבות רבה במימוש שיטתי ויעיל של היבטי אבטחת המידע במערכות השונות, ובכלל זה היבטים הקשורים הגנה על מידע ולחוק הגנת הפרטיות התשמ"א-1981.
10.3 המידע אשר נאגר במערכות הספק וכן מידע אליו הוא נחשף מוגדר כמידע אשר חלה עליו רמת אבטחה גבוהה כפי שמוגדר ב"תקנות הגנת הפרטיות התשנ"ב תוספת שנייה".
10.4 במסגרת הפעילות הקבלן נחשף לנתונים רבים המשמשים את הקבלן לצורך עבודתו במכרז זה. 
10.5 הנתונים מתקבלים או מופקים ע"י הקבלן באמצעות מערכות המידע של משרד החינוך או באמצעות מערכות המידע המופעלות ע"י הקבלן במסגרת המכרז.

10.6 על הקבלן לפעול במסגרת המכרז על פי הוראות המצורפות בנספח מספר 11 ועפ"י דרישות של הרשות למשפט טכנולוגיה ומידע (רמו"ט) מס' 2/2011 – "שימוש בשירותי מיקור חוץ (outsourcing) לעיבוד מידע אישי" המופיעות באתר שכתובתו: 
http://www.justice.gov.il/NR/rdonlyres/805B34A2-6D8F-481E-A9B2-BEC934ECDA84/35860/1122011.pdf
10.7 הקבלן מתחייב מיד עם קבלת ההודעה על זכייתו במכרז / תחילת ההתקשרות במכרז, לפעול על מנת לעמוד בדרישות ולהתאים את כל המערכות והאמצעים שישמשו אותו לצורך המכרז להוראות והנחיות הנ"ל. ההיערכות תימשך לכל היותר 45 ימים כאשר בסיומה יודיע הקבלן למשרד כי סיים היערכותו כנדרש.
10.8 לצורך בקרה על יישום דרישות אבטחת המידע על הקבלן להעביר אישור של מומחה אבטחת מידע מתוך רשימת הספקים המאושרת ע"י המשרד או אישור של צוות אבטחת מידע במשרד החינוך בשלב התחלת העבודה במערכת, בשלבי שינויים מהותיים במערכת ובשלב הארכת התקשרות.
10.9 עמידת הקבלן בכל הדרישות וההנחיות לשביעות רצון תאפשר את תחילת ביצוע הפעילות במכרז. כל עיכוב שנוצר כתוצאה מאי מוכנות הקבלן או אי עמידה בדרישות וההנחיות, המשרד ישקול את ביטול ההתקשרות עם הקבלן וכן כל תרופה העומדת למשרד עפ"י כל דין ועפ"י המכרז.
10.10 חל איסור מוחלט על הקבלן לאסוף מידע בדרכים בלתי חוקיות או לעשות שימוש במאגר מידע בלתי חוקיים.
10.11 על הקבלן חל איסור להעביר לצד ג' כלשהו מידע שיקבל במסגרת ההתקשרות במכרז זה או לעשות כל שימוש במידע שאליו נחשף אגב ביצוע מכרז זה, לכל מטרה אחרת שאינה קשורה באופן ישיר לביצוע התחייבויותיו במסגרת ביצוע מכרז זה.
10.12 במהלך ביצוע הפעילות במכרז הקבלן מתחייב לדאוג לאבטחת כל החומר שיגיע אליו במסגרת ביצוע פרויקט  זה ולהציג למשרד, על פי דרישתו או דרישת מי מטעמו של המשרד, את אמצעי אבטחת החומר.

10.13 הקבלן יתחייב למנוע גישה למערכות המחשוב (בין אם של המשרד, בין אם של הקבלן או של כל גורם אחר), בהן נשמר מידע הקשור למתן השירותים על פי מכרז זה, ממי שאינו שותף לפעילות.
10.14 על הקבלן להגיש למשרד דיווחים שוטפים בכל הנוגע לאופן ניהול מאגרי המידע ועיבוד המידע במתכונת שתיקבע ע"י המשרד.
10.15 הקבלן נדרש לדווח באופן מידי למשרד בתוך 8 שעות ממועד האירוע על כל תקלה בנושא אבטחת המידע לרבות, דליפת מידע או שימוש חורג מההרשאה שניתנה. במקרה זה, על הקבלן לפעול למניעת דליפת המידע וכל נזק כתוצאה מהתקלה.
10.16 המשרד רשאי, בכל עת, לבדוק את מערכות המידע של הקבלן. על הקבלן להעמיד לרשותו ולעיונו של המשרד ו/או נציג מטעמו את כל החומר והמידע שידרשו ע"י המשרד ו/או נציגו, עפ"י שיקול דעתו הבלעדי של המשרד ו/או נציגו.

10.17 בלי לגרוע מכל האמור, רשאים נציגיו המוסמכים של המשרד, לבקר באתרי מתן השירותים ולהתרשם מהם ולהעביר את הערותיהם לנציגיו המוסמכים לעניין מכרז זה של הקבלן, לדרוש הפסקת עבודתו של כל עובד בפעילות הקשורה למכרז. 
10.18 פיקוח מטעם המשרד לא משחרר את הקבלן מהתחייבויותיו ואחריותו כלפי המשרד למילוי כל ההנחיות וההוראות בנושא אבטחת המידע שפורטו לעיל ולתנאי מכרז זה. 
10.19 הקבלן יתחייב לעמוד בדרישות אבטחת המידע שפורטו לעיל ובדרישות לשמירת סודיות המפורטות במכרז זה על נספחיו ובדרישות כפי שיוצגו לו מזמן לזמן על ידי המשרד ו/או מי מטעמו, לעמוד בנהלי המשרד בנוגע לאבטחת מידע ושמירה על מידע מוגן, ובכל הוראה רלוונטית אחרת לרבות הוראות חוק, תקנות, צו, הנחיות הרשות למשפט טכנולוגיה ומידע, והנחיות רשם מאגרי המידע.
10.20 בתום ההתקשרות על הקבלן להעביר למשרד את כל המידע שהצטבר במהלך ביצוע הפעילות במכרז זה כל זאת בהתאם להוראות וההנחיות הנ"ל.
11. אחריות משפטית
11.1 הקבלן יהיה אחראי באחריות מלאה ומוחלטת על פי כל דין לכל נזק ובגין כל פיצוי ותביעה כספית, אשר יגרמו ע"י עובדיו ו/או שלוחיו במסגרת מתן השירותים על ידו. 

11.2 הקבלן פוטר את המדינה מאחריות לכל תביעה אשר עלולה להיות מוגשת נגדה עקב העסקת עובדיו בפרוייקט. הקבלן מתחייב לשפות ו/או לפצות את המדינה בגין כל סכום שתחויב בו ובגין כל הוצאה שתיגרם לה עקב תביעה כאמור. 

11.3 הקבלן מתחייב לשלם כל סכום כסף או פיצוי, המגיעים על פי פסק דין לעובד או לכל אדם הנמצא בשירותו כתוצאה מקיום יחסי עבודה עם העובד עקב העסקתו בפרוייקט. 
11.4 אם אי פעם יקבע כדין מסיבה כלשהי כי העסקת הגוף או מי מעובדיו דינה כהעסקת עובד ע"י המדינה: 
11.4.1 התמורה האמורה לעיל יראו ככוללת את כל הסכומים המגיעים או העשויים להגיע לגוף ו/או לעובדיו לרבות כל תיגמול כלשהו, תשלום בגין זכויות סוציאליות, הפרשות/הפרשים, אם יגיעו לו אי פעם בגין העסקתו עפ"י חוזה זה, מכל סיבה שהיא. 
הגוף יהיה מנוע מלטעון כי מגיעים לו סכומים נוספים כלשהם בכל עילה שהיא בגין העסקתו עפ"י חוזה זה.

11.4.2 בהסתמך על סעיף 28 לחוק פיצוי פיטורין, תשכ"ג – 1963 , יראו ככלולים בתשלומים הניתנים לגוף לפי חוזה זה גם כל פיצויי הפיטורין גם חתימת הגוף על חוזה זה מהווה הסמכה לכך. סעיף קטן זה טעון אישורו של שר העבודה והרווחה בהתאם לאמור בסעיף 28 האמור, ויכנס לתוקפו לאחר קבלת אישורו של השר או מי שהוסמך על ידו.
11.4.3 יחושב שכרו של גוף או מי מעובדיו כעובד עפ"י הקבוע לעניין זה לגבי עובדי מדינה בתפקיד ובדרגה דומים ככל האפשר. הכל כפי שיקבע ע"י נציב שרות המדינה ובאין תפקיד דומה או זהה כאמור ייחשב השכר לפי הקבוע לעניין זה בהסכמי העבודה הקיבוציים החלים על עובדים מסוג זה או בהיעדר הסכם כאמור לפי הסכם עבודה קיבוצי הקרוב לעניין, לדעת נציב שרות המדינה. חישוב השכר יעשה למפרע מיום תחילתו של הסכם זה וככל החיובים והזיכויים עפ"י הסכם זה, מחד, והחישוב החדש האמור, מאידך, יקוזזו הדדית.
11.5 ידוע לקבלן כי עליו לבטח את עצמו ואת עובדיו בביטוח לאומי לבדו ועל חשבונו.
11.6 הקבלן יבטח את אחריותו במסגרת צד ג' כלפי כל עובדיו וכל צד ג' אחר, אשר יכסה כל אירוע וכל נזק הנגרם במהלך שהותו ופעילותו בפעילויות השונות שבמסגרת מכרז זה.

11.7 הקבלן מקבל על עצמו את האחריות לכל נזק או אובדן שיגרמו לגופו ו/או לרכושו של כל אדם אחר, לרבות לעובדי הקבלן והמועסקים על ידו בביצוע חוזה זה, עקב מעשה או מחדל של הקבלן, עובדיו, שליחיו או כל מי שבא מכוחו ו/או מטעמו תוך כדי ביצוע חוזה זה.

חויבה המדינה לשלם סכום כלשהו בגין מעשה או מחדל שהקבלן אחראי להם על פי כל דין או על פי חוזה זה ישפה הקבלן את המדינה באופן מיידי בגין כל סכום שחויבה לשלם.

12. ביטוח, שיפוי ופיצוי

הקבלן מתחייב לרכוש, ולקיים את כל הביטוחים המפורטים בזה, לטובתו ולטובת מדינת ישראל – משרד החינוך, להציגם להנהלת המשרד כאשר הביטוחים כוללים את הכיסויים והתנאים הנדרשים וגבולות האחריות לא יפחתו מהמצוין להלן:
12.1 ביטוח חבות המעבידים
12.1.1 הקבלן יבטח את אחריותו החוקית כלפי עובדיו בביטוח חבות המעבידים בכל תחומי מדינת ישראל והשטחים המוחזקים.

12.1.2 גבולות האחריות לא יפחתו מסך 1,500,000 דולר ארה"ב לעובד, ו- 5,000,000 דולר ארה"ב למקרה ולתקופת ביטוח (שנה).

12.1.3 הביטוח על פי הפוליסה יורחב לשפות את מדינת ישראל – משרד החינוך היה ונטען לעניין קרות תאונת עבודה/מחלת מקצוע כי הם נושאים בחבות מעביד כלפי מי מעובדי הקבלן. 

12.2 ביטוח אחריות כלפי צד שלישי
12.2.1 הקבלן יבטח את אחריותו החוקית על פי דיני מדינת ישראל ביטוח אחריות כלפי צד שלישי גוף ורכוש בגין פעילותו בכל תחומי מדינת ישראל והשטחים המוחזקים.

12.2.2 גבול האחריות למקרה ולתקופה לא יפחת מסך 1,000,000 דולר ארה"ב למקרה ולתקופת הביטוח.

12.2.3 בפוליסה ייכלל סעיף אחריות צולבת - CROSS LIABILITY.
12.2.4 עובדי המשרד ומשתתפים בפעילות ורכושם, כולל בעלי תפקידים שאינם מבוטחים בביטוח חבות המעבידים – ייחשבו צד שלישי.

12.2.5 הביטוח על פי הפוליסה יורחב לשפות את מדינת ישראל – משרד החינוך, ככל שייחשבו אחראים למעשי ו/או מחדלי הקבלן.

12.3 ביטוח אחריות מקצועית
12.3.1 הקבלן יבטח את אחריותו בגין פעילותו בביטוח אחריות מקצועית. 
12.3.2 הפוליסה תכסה כל נזק מהפרת חובה מקצועית של הקבלן, עובדיו וכל הפועלים מטעמו ואשר אירע כתוצאה ממעשה, רשלנות, לרבות מחדל, טעות או השמטה, מצג בלתי נכון, הצהרה רשלנית שנעשו בתום לב, בקשר למתן שירותים מינהליים להפעלת תוכניות הזנה של משרד החינוך בהתאם למכרז ולהסכם עם משרד החינוך.
12.3.3 גבול האחריות לא יפחת מ- 1,500,000 דולר ארה"ב למקרה ולתקופת הביטוח לשנה.
12.3.4 הכיסוי על פי הפוליסה יורחב לכלול את ההרחבות הבאות:
· מרמה ואי יושר של עובדים.
· אובדן מסמכים, לרבות אובדן השימוש בעקבות מקרה ביטוח.
· אחריות צולבת, אולם הפוליסה לא תכסה את אחריות מדינת ישראל – משרד החינוך כלפי הקבלן.

· הארכת תקופת הגילוי 6 חודשים לפחות.
12.3.5 הביטוח יורחב לשפות את מדינת ישראל – משרד החינוך ככל שיחשבו אחראים למעשי ו/או מחדלי הקבלן והפועלים מטעמו. 
12.4 כללי
בכל פוליסות הביטוח הנדרשות יכללו התנאים הבאים:

12.4.1 לשם המבוטח יתווספו כמבוטחים נוספים: מדינת ישראל – משרד החינוך.
12.4.2 בכל מקרה של צמצום או ביטול הביטוח ע"י אחד הצדדים לא יהיה להם כל תוקף אלא אם ניתנה על כך הודעה מוקדמת של 60 יום לפחות במכתב רשום לחשב משרד החינוך. 

12.4.3 המבטח מוותר על כל זכות שיבוב/תחלוף, תביעה, חזרה או השתתפות כלפי מדינת ישראל - משרד החינוך ועובדיהם, ובלבד שהויתור לא יחול לטובת אדם שגרם לנזק מתוך כוונת זדון.

12.4.4 הקבלן יהיה אחראי בלעדית כלפי המבטח לתשלום דמי הביטוח עבור כל הפוליסות ולמילוי כל החובות המוטלות על המבוטח על פי תנאי הפוליסות.

12.4.5 ההשתתפויות העצמיות הנקובות בכל פוליסה ופוליסה תחולנה בלעדית על הקבלן.

12.4.6 כל סעיף בפוליסות הביטוח המפקיע או מצמצם בדרך כל שהיא את אחריות המבטח, כאשר קיים ביטוח אחר לא יופעל כלפי מדינת ישראל – משרד החינוך, והביטוח הינו בחזקת ביטוח ראשוני המזכה במלוא הזכויות על פי הביטוח.

12.4.7 תנאי הכיסוי של הפוליסות הנ"ל, לא יפחתו מהמקובל על פי תנאי "פוליסות נוסח ביט", בכפוף להרחבת הכיסויים כמפורט לעיל. 

העתקי פוליסות הביטוח, מאושרות ע"י המבטח או אישור ביטוחי בחתימת המבטח בהתאם לסעיף הביטוח על ביצוע הביטוחים כאמור, יומצא על ידי הקבלן למשרד החינוך עד למועד חתימת החוזה. 
הקבלן מתחייב בכל תקופת ההתקשרות החוזית עם מדינת ישראל – משרד החינוך להחזיק בתוקף את פוליסות הביטוח. הקבלן מתחייב לחדש את כל הביטוחים לכל אורך תקופת ההסכם ולהמציא את העתקי פוליסות הביטוח מאושרות על ידי המבטח או אישור בחתימתו על חידושן למשרד החינוך, לכל המאוחר שבועיים לפני תום תקופות הביטוח הקיימות. 

אין בכל האמור בסעיפי הביטוח כדי לפטור את הקבלן מכל חובה החלה עליו על פי כל דין ועל פי החוזה ואין לפרש את האמור כוויתור של מדינת ישראל – משרד החינוך על כל סעד או זכות המוקנים לה על פי הדין ועל פי חוזה זה.

13. תנאי תשלום
13.1 התשלום בגין פעולות המתבצעות במסגרת מכרז זה ישולם על פי הגשת חשבונית בצירוף דו"ח פעילות חודשית ומסמכים נדרשים בהתאם למחירים שייקבעו במסגרת החוזית עפ"י יחידות התפוקה המפורטות בסעיף 15.1 שלהלן.

מתכונת הדיווח תקבע בתיאום עם המשרד ותאושר על ידו.

תשלום המע"מ לקבלן, המחוייב במע"מ, יהיה עפ"י אחוז המע"מ, התקף במועד התשלום.

13.2 התשלום על חשבון הפעילות החודשית יתבצע בכפוף לקבלת דרישת תשלום מפורטת מהקבלן, שתכלול את חלק המשרד ואת חלק הרשויות המקומיות, בהתבסס על תקציב אישורי ההפעלה ומספר האוכלים בפועל (להלן: "דרישת התשלום"). דרישת התשלום תוגש עד ל- 10 לכל חודש עבור החודש השוטף. מבנה ותכולת דרישת התשלום תקבע על ידי המשרד.
13.3 המשרד ישלם לקבלן תשלום בשיעור של 90% מדרישת התשלום לאחר בדיקתה על ידי רואה החשבון המלווה מטעם המשרד. 

תשלום המשרד עבור חלק הרשויות המקומיות בבקשת התשלום יבוצע על פי הקיזוז בפועל שנעשה על ידי המשרד מהרשויות המקומיות.

13.4 התשלום על חשבון יתבצע עד ל- 5 לחודש העוקב, בכפוף לקבלת דרישת התשלום במועד ובהתאם לנדרש על ידי המשרד.
13.5 החל מהחודש השני להפעלת התכנית, הקבלן יגיש למשרד עד ל- 20 לחודש אישור של רואה חשבון מטעם הקבלן על הסכומים ששולמו בפועל על ידי הקבלן לספקי ההזנה, במצטבר מתחילת התכנית ועד למועד אישור רואה החשבון. לאישור תצורף רשימה שתכלול את שמות ספקי ההזנה ואת הסכום ששולם לכל אחד מהם בפועל. נוסח אישור רואה החשבון יקבע על ידי המשרד. 
13.6 התשלום על חשבון עבור כל אחד מהחודשים, החל מהתשלום לחודש השני להפעלת התכנית, מותנה בקבלת אישור רואה החשבון.

13.7 המשרד ישלים לקבלן את מלוא הסכום ששולם על ידו לספקי ההזנה על פי אישור רואה החשבון של הקבלן, בניכוי התשלומים על חשבון ששולמו על ידי המשרד לקבלן במצטבר עבור התקופה שעד לחודש שקדם. 

מדרישת התשלום לחודש השוטף יופחת ההפרש שבין 90% מההוצאות המצטברות לפי דרישת התשלום המצטברת של הקבלן עד לחודש שקדם, לבין ההוצאות ששולמו בפועל לספקי ההזנה על פי אישור רואה החשבון של הקבלן.
13.8 התשלום על חשבון לחודש האחרון של שנת הלימודים יתבצע בכפוף להפקדה במזומן או בתמורה לערבות בנקאית בסך 5 מיליון ₪, בתוקף למשך שנה אחת מתום תקופת ההתקשרות על פי מכרז זה.  במידה שההתחשבנות הסופית לא תסתיים, מסיבות התלויות בקבלן (אי המצאת כל הנדרש על ידי המשרד ובמועד), תוארך הערבות הבנקאית בהתאם. 
13.9 ערבות זו אינה ניתנת להחלפה בהוראת קיזוז והיא תהיה בתוקף עד מועד ההתחשבנות הסופית, שתתבצע לאחר שדוח  הביצוע הסופי המסכם ייבדק על ידי רואה החשבון המלווה מטעם המשרד.

למען הסר ספק, הערבות הבנקאית הזו תהיה בנוסף לערבות הביצוע הנדרשת מהקבלן כאמור במכרז זה.
13.10 השלמת התשלום על חשבון לחודש האחרון של שנת הלימודים, ככל שתדרש השלמה, יתבצע לאחר קבלת האישור מרואה החשבון מטעם הקבלן על הסכומים ששולמו בפועל על ידי הקבלן לספקי ההזנה במצטבר עבור כל שנת הלימודים. על הקבלן להגיש את אישור רואה החשבון הנדרש כאן לא יאוחר מ- 60 ימים מסוף שנת הלמודים, בצרוף דוח ביצוע טרום סופי. 
13.11 במידה שהסכומים ששולמו על ידי המשרד לקבלן עבור אותה שנת לימודים גבוהים מהסכומים ששולמו על ידי הקבלן לספקים על פי אישור רואה החשבון, יחזיר הקבלן למשרד את התשלום העודף לא יאוחר מ- 15 ימים מיום דרישת המשרד להשבת התשלום העודף.  
13.12 לאחר בדיקת דו"ח הביצוע הרבעוני על ידי רואה החשבון המלווה מטעם המשרד תבוצע התחשבנות לגבי סך ההוצאות שיאושרו על ידי המשרד לתקופת דוח הביצוע בהשוואה לסכומים ששולמו לקבלן על ידי המשרד עבור אותה תקופה. בהתחשבנות יובאו בחשבון גם הקיזוזים שבוצעו בפועל על ידי המשרד מהרשויות המקומיות עבור חלקן במימון התכנית.

13.13 במידה שהסכומים ששולמו לקבלן עבור הרבעון גבוהים מההוצאות ברבעון על פי דו"ח הביצוע הרבעוני, לאחר שאושר ע"י המשרד, יחזיר הקבלן את ההפרש למשרד או שהוא יופחת  מהתשלום על חשבון החודש הבא עפ"י החלטת המשרד.
13.14 למשרד נשמרת האפשרות לעיכוב כספים במידה שהדוחות לא יוגשו ע"י הקבלן  בזמן ובשלמותם, כמוגדר במכרז זה.
13.15 אגף הכספים במשרד ישלם לקבלן עפ"י הוראת התכ"ם 1.4.3 (בתוקף מיום 1 באוגוסט 2008) המצורפת בנספח 1 למכרז, מותנה באישור מטעם המזמין שהשירות המפורט אכן בוצע (האישור יצויין בטופס מלווה מיוחד הנותן ביטוי גם לעניין הפיצוי המוסכם). 
13.16 כדי למנוע עיכובים בתשלום, ידאג הקבלן שהחשבוניות המוגשות על ידו תהינה ברורות  ותכלולנה את כל הנדרש על פי מכרז זה.
13.17 לקבלן לא תהיינה כל דרישות או טענות למשרד בגלל עיכובים בתשלום מסיבות של חוסר פרטים בחשבונית, או פרטים לא נכונים, או חוסר במסמכים או חוסר/ליקוי בדיווח – כפי שיידרשו ע"י החשב ו/או נציגות המשרד.

13.18 הקבלן אינו רשאי להתנות תשלום כלשהו לספקיו ו/או לעובדיו או לכל גורם אחר שעליו לשלם, בקבלת תשלומים מהמשרד.
13.19 כללי הצמדה
(1) על פי הנחיות החשב הכללי במשרד האוצר ב- 18 החודשים הראשונים להתקשרות לא תהיה הצמדה של המחירים שיקבעו במסגרת מכרז זה.
(2) ההצמדה תחל רק בתום החודש ה- 18 להתקשרות כך שהחל מהחודש ה- 19 להתקשרות יוצמדו מחירי ההתקשרות למדד המחירים לצרכן. התחשיב לקביעת שיעור ההצמדה יתבסס על ההפרש שבין מדד הבסיס לבין המדד הקובע, כשמדד הבסיס הוא המדד הידוע של החודש ה- 18 להתקשרות (קרי, המדד המתפרסם ב- 15 לחודש ה- 19 להתקשרות), והמדד הקובע –המדד הידוע במועד הגשת החשבון.

(3) למרות האמור לעיל, אם במהלך 18 החודשים הראשונים של ההתקשרות יחול שינוי במדד הרלוונטי ושיעורו יעלה לכדי 4% ומעלה מהמועד האחרון להגשת ההצעות, כפי שנקבע במכרז, תעשה התאמה לשינויים כדלהלן: שיעור ההתאמה יתבסס על השוואה בין מדד, שהיה ידוע ממועד שבו עבר המדד את 4% לבין המדד הקובע במועד/י הגשת החשבון/ות. הצמדה זו תימשך למשך יתרת תקופת ההתקשרות כשמדד הבסיס הינו המדד הראשון שבו עבר המדד את 4% כאמור.
13.20 למשרד תהיה זכות עכבון לגבי תשלומים לקבלן בגין חוב שהקבלן חב לו.
13.21 לקבלן לא תהיה זכות עכבון בגין חוב שהמשרד חב לו.

13.22 אין להתחיל לבצע את השירות האמור במכרז זה לפני שייחתם הסכם בין המשרד לבין הקבלן הזוכה כדין.

14. מבנה ותכולת ההצעה
ההצעה תוגש על גבי חוברת ההצעה המצורפת בנספח מס' 12.





בחוברת ההצעה מצורפים טפסים שונים ודרישות למסמכים של המציע. חובה למלא את חוברת ההצעה בשלמותה, לצרף את כל המסמכים הנדרשים, בסדר המפורט בחוברת ההצעה ונספחיה. 

הצעה חלקית ו/או במתכונת שונה מהטבלאות המצורפות לחוברת המכרז עלולה שלא להיבדק ואף להיפסל.
ההצעות תוגשנה בשפה העברית. כמו כן כל הנספחים, מכתבי המלצה, אישורים, תעודות וכל פרט הנדרש במכרז יוצג אך ורק בשפה העברית.
המחירים המוצעים יהיו בש"ח ולא יכללו מע"מ. 

על המציע לקחת בחשבון כי הבסיס להשוואת הצעות המחיר בין המציעים השונים יכלול מע"מ. 

במידה שלאחר המועד האחרון להגשת ההצעות אחוז המע"מ ישתנה, השוואת ההצעות תתבצע על בסיס המחירים שהוגשו בהצעה. 

תשלום המע"מ לקבלן, המחוייב במע"מ, יהיה עפ"י אחוז המע"מ, התקף במועד התשלום.

14.1 הצעת המחיר

על המציע לנקוב בתקורה בש"ח לניהול חודשי של ספק מזון פעיל (ממאגר הספקים), של בית ספר פעיל (ממאגר המוסדות) ושל גן ילדים פעיל (ממאגר המוסדות) כדלקמן:

	נושא
	יחידת חישוב

	13.1.1
ספק מזון פעיל ממאגר הספקים

	א.
עד 50 ספקי מזון ראשונים
	ספק מזון פעיל לחודש

	ב.
כל ספק מזון נוסף
	ספק מזון פעיל לחודש

	13.1.2
בית ספר פעיל בתוכנית ההזנה ממאגר המוסדות

	א.
הגבוה מבין עד 300 בתי ספר ראשונים או עד 40% ממספר בתי הספר הכלולים בתוכנית באותה שנה 

על המציע לפרט את התחשיב על פיו הגיע להצעת המחיר בכל סעיף וסעיף בחלוקה להוצאות קבועות והוצאות משתנות.

הפירוט יוכן על גבי דפי העזר המצורפים בחוברת ההצעה מיד לאחר הצעת המחיר.
אם וככל שהמחיר המוצע על ידו יהיה נמוך הוא לא יחשב כבלתי סביר ובתנאי שהמציע יראה כי המחיר הנמוך נובע מהשתתפותו בחלק מהעלויות האפקטיביות.
במקרה שהמציע מצהיר על מקורות הכנסה מיוחדים אשר ישותפו בהצעת המחיר, עליו לפרט זאת בדפי העזר ולהראות כיצד הגיע להצעת המחיר הסופית.

על המציע לכלול בהצעת המחיר את כל הוצאותיו לצורך ביצוע מלא ושלם של כל הפעילות במסגרת מכרז זה. הוצאות אלה כוללות: עלות ביצוע בדיקות המעבדה,  עלות הכשרה של בעלי התפקידים, תשלום וניהול שכרם, הוצאות נסיעתם, הוצאות בגין חופשה, מחלה, עלות שכירה ואחזקה של האתרים והמשרדים ומקומות האחסון הנדרשים לצורך ביצוע מכרז זה.

המשרד לא יכסה שום הוצאה הכרוכה במסגרת מכרז זה, שלא במסגרת הסכום המוצע.

14.2 ניסיון הגוף המציע ורשימת עבודות דומות

המציע יפרט את ניסיונו בביצוע הפעילות הנדרשת בסעיף 2.4.6 תוך ציון ההיקף הכמותי והכספי.

המשרד יכול לפנות אל הלקוחות שברשימת הלקוחות שהוצגו בהצעתו על מנת לברר פרטים ורמת שביעות רצון של הלקוח.
המשרד רשאי לפנות גם ללקוחות שאינם ברשימת הלקוחות ולבעלי מידע רלוונטיים על בסיס מידע הקיים במשרד או העולה מתוך ההצעה או מבדיקתה ואף להסתמך על מידע הקיים אצלו שלא מלקוחות חיצוניים.
אם ההצעה היא מטעם מציע שזכה בעבר במכרז של המשרד, ילקח בחשבון, כאחד מהשיקולים המכריעים, אופן ביצוע התחייבויות המציע, לרבות עמידה בלוח זמנים ואיכות העבודות ורמת השירות.
14.3 נתונים כלליים של המציע

על המציע לפרט את המבנה הארגוני המיועד לביצוע פעילות זו לרבות:

14.3.1 נתוני מנהל תוכנית ההזנה
יש לצרף להצעת המכרז קורות חיים מפורטים של מנהל הפרוייקט, תעודות ואישורי הכשרה אקדמאית ומקצועית, רשימת עבודות רלוונטיות שבוצעו על ידו, שמות של מקבלי שירות חיצוניים (שאינם עובדי המציע ו/או חברות בנות ו/או חברות קשורות וכו') ומספרי הטלפון הקווי והסלולרי שלהם.
14.3.2 נתוני רכז תפעול ארצי
יש לצרף להצעת המכרז קורות חיים מפורטים של הרכז התפעולי הארצי, תעודות ואישורי הכשרה אקדמאית ומקצועית, רשימת עבודות רלוונטיות שבוצעו על ידו, שמות של מקבלי שירות חיצוניים (שאינם עובדי המציע ו/או חברות בנות ו/או חברות קשורות וכו') ומספרי הטלפון הקווי והסלולרי שלהם.
14.3.3 נתוני הצוות של המציע המתוכנן לפעול ולסייע למכרז זה, הכולל את התחומים הבאים: ניהול, כספים, מינהל.
המציע יפרט את הרכב הצוות הקבוע לכל נושא, כישוריהם וניסיונם הרלוונטי.

ככל שלא תינתנה חוות דעת ע"י גורם חיצוני כאמור, יחשב הדבר כאילו לא נמסרו שמות של לקוחות לצורך קבלת חוות דעת וינתן ציון של אפס בסעיף חוות הדעת.
14.4 מחזור עסקים
על הקבלן לצרף אישור רו"ח על מחזור עסקים.

14.5 יש לענות על כל הסעיפים המפורטים בטופס ההצעה ואין להשאיר סעיפים ללא מענה.

14.6 ההצעה תוגש בשני עותקים זהים (מקור+העתק), כרוכים בהדבקה או בספירלה או בכל דרך שתמנע את פירוק החוברת. ההצעה תוגש במעטפה סגורה, תוך ציון: שם המכרז, מס' המכרז, וככל הניתן ללא סימן מזהה של המציע על גבי המעטפה, כל זאת כאמור בפרק "מסמכים נדרשים ותנאי מסירת ההצעה".
בנוסף, על המציע לצרף להצעתו 2 תקליטורים כאשר בכל אחד מהם ייצרב עותק סרוק של חוברת ההצעה בלבד, ללא הצעת המחיר או כל פריט ממנה. על גבי התקליטור יש לכתוב את שם המציע ושם המכרז.
15. הקריטריונים לבחירת הקבלן
על המציע לקחת בחשבון כי תחילה תיבדק הצעתו מבחינת עמידתה בדרישות הסף כפי שפורטו במכרז זה.

רק לאחר שיתברר כי ההצעה עומדת בדרישות הסף היא תיבדק עפ"י הקריטריונים שלהלן.

על המציע לפרט את ההיקפים והפעילות הנדרשת בכל סעיפי הסף ובכל סעיפי הקריטריונים מאחר שלכל אחד מהם ינתן ציון בהתאם להיקף ולגודל.

על המציע לקחת בחשבון את הקריטריונים שינחו את המשרד בבחירת הקבלן:



15.1 סעיפי איכות – במשקל של 35%
להלן מפורטים עיקרי סעיפי האיכות לבחינת ההצעות: פירוט הקריטריונים על פיהם תיבחנה ההצעות, מצ"ב בטבלת השוואת ההצעות המצורפת בנספח 13 א' ו- ב'.

15.1.1 ניסיונו של המציע בפרוייקטים דומים, בעלי היקף ואופי דומה לנדרש, לרבות ניסיון של המשרד בעבודה עם המציע (במידה ויש נסיון).
15.1.2 חוות דעת של מקבלי שירות דומה מהמציע, (דהיינו מקבלי שירות חיצוניים שאינם מבין עובדי המציע בעבר או בהווה ו/או חברות בנות ו/או חברות קשורות וכו') כפי שבאות לידי ביטוי בפניית צוות בדיקת ההצעות ללקוחות של המציע, בעיקר מההיבט של רמה מקצועית, רמת שירות, עמידה בלוחות זמנים, גמישות לשינויים.

ככל שלא תינתנה חוות דעת ע"י גורם חיצוני כאמור, יחשב הדבר כאילו לא נמסרו שמות של לקוחות לצורך קבלת חוות דעת וינתן ציון של אפס בסעיף זה.
אם ההצעה היא מטעם מציע שזכה בעבר במכרז של המשרד או שלמשרד היכרות אחרת עמו או מידע לגביו, ילקח בחשבון, כאחד מהשיקולים המכריעים, אופן ביצוע התחייבויות המציע, לרבות עמידה בלוח זמנים ואיכות העבודות ורמת השירות.
15.1.3 נסיון, הכשרה והמלצות של מנהל התוכנית המוצע.
לא תילקח חוות דעת על מנהל תוכנית שלא עמד בדרישות ההכשרה והניסיון.
15.1.4 הרכב כח האדם המתוכנן לשם הפעלה מלאה של הפרוייקט וחוסנו הכלכלי.
15.2 הצעת המחיר – במשקל של 65%
הצעת המחיר על כל מרכיביה.

15.3 תחילה תפתח המעטפה עליה מצויין "חוברת ההצעה " ויבדקו כל הסעיפים המתייחסים לאיכות (16.1.1-16.1.4), כפי שמפורטים בטבלת השוואת ההצעות (נספח 13 א' ו- ב') וינתנו להם ציונים מתאימים.

רק לגבי הצעות שקיבלו לפחות ציון של 70% בכל אחד מסעיפי האיכות בנספח 13 ב' (ולא בכל אחד מתתי הסעיפים המרכיבים כל סעיף איכות שבנספח 13 א') וציון איכות כולל בסעיפי האיכות של 80% ויותר בנספח 13 ב', תפתח המעטפה עליה מצויין "הצעת מחיר" והן תבחנה גם מבחינת הצעת המחיר.
הצעה שלא תעמוד בדרישות האיכות כאמור לעיל, לא תבחן מבחינת הצעת המחיר ותיפסל.
15.4 שיקלול ההצעות יחושב על בסיס של 35% מהציון המשוקלל של סעיפי האיכות ועוד 65% מהציון המשוקלל של סעיף המחיר.

15.5 אם לאחר שקלול התוצאות, קיבלו שתי הצעות או יותר תוצאה משוקללת זהה שהיא התוצאה הגבוהה ביותר, ואחת מן ההצעות היא של עסק בשליטת אישה, תיבחר ההצעה האמורה כזוכה במכרז ובלבד שצורף לה בעת הגשתה, אישור ותצהיר.

15.6 תינתן עדיפות למציעים בעלי הרכב כוח אדם עם ניסיון רב יותר בתחום הנדרש ובעלי הכשרה וכישורים גבוהים יותר וכן לאלו אשר יקצו אמצעים רבים ומגוונים יותר בתחום הנדרש לטובת הפרוייקט.
15.7 בנספח 13 למכרז מובאת טבלת השוואת הצעות, לרבות המשקל היחסי של כל סעיף.
16. משך הבדיקה ותקפות ההצעה
המשרד לא מתחייב לסיים הליכי המכרז ולקבוע זוכה תוך תקופה מסוימת. אך, אם הליכי אישור המכרז לא יסתיימו לאחר 90 יום מהמועד האחרון להגשת ההצעות, רשאי המציע לבטל את הצעתו ולקבל הערבות חזרה. ביטל המציע את ההצעה לפני התקופה האמורה, רשאי המשרד להגיש הערבות שצירף המציע להצעתו, לגביה.

ההודעה על ביטול ההצעה תועבר למשרד בכתב, תוך ציון מועד תחולה, אל מנהלת אגף רכש מכרזים והתקשרויות ותובא לדיון ולהחלטתה של וועדת המכרזים והרכישות.

אם וככל שהליכי המכרז יתארכו מעבר לתקופה הנ"ל, וידרשו המציעים המעוניינים כי הצעותיהם תילקחנה בחשבון, להאריך את תוקף הערבות יהיה עליהם להאריך את הערבות הבנקאית לתקופה שתידרש על ידי המשרד.
17. תקופת התקשרות

17.1 תקופת ההתקשרות תחל לאחר סיום הליכי המכרז וחתימת הסכם עם הקבלן, לפי קביעת המשרד, ותסתיים בתום שנה, אלא אם כן הוחלט על תקופה קצרה יותר ע"י וועדת הרכישות.
17.2 המשרד רשאי להאריך את תקופת ההתקשרות מעבר לתקופה זו לעוד 4 שנים נוספות בהתאם לתקנות חוק חובת המכרזים, הוראות התכ"ם ובהתאם למכרז זה. ההארכה תעשה לכל שנה בנפרד.
17.3 כן מובהר בזה כי המשרד רשאי לקצר את תקופת ההתקשרות האמורה לעיל.
17.4 תוקף ההתקשרות כפוף לחוק התקציב. 
18. המשרד רשאי
18.1 לא להתחשב כלל בהצעה שהיא בלתי סבירה מבחינת המחיר לעומת מהות ההצעה, תנאיה, חוסר התייחסות מפורטת לסעיף מסעיפי המכרז, שלדעת המשרד מונע הערכת ההצעה כדבעי.
18.2 אם וככל שהמחיר המוצע על יד המציע יראה למשרד נמוך הוא לא יחשב כבלתי סביר ובתנאי שהמציע יראה ויוכיח כי המחיר הנמוך נובע מהשתתפותו בחלק מהעלויות האפקטיביות.

18.3 לבטל את המכרז.

18.4 למשרד נשמרת הזכות לפנות במהלך הבדיקה וההערכה אל הגוף המציע, בכדי לקבל הבהרות להצעתו, או בכדי להסיר אי בהירויות שעלולות להתעורר בבדיקת ההצעות או לבדוק את התאמתם, כפוף לכללי חוק חובת המכרזים והתכ"ם.

18.5 לא לקבוע את ההצעה הזולה ביותר או כל הצעה שהיא כזוכה.

18.6 מציע שזכה בעבר במכרז של המשרד או שלמשרד היכרות אחרת עמו או מידע לגביו, ילקח בחשבון, כאחד מהשיקולים המכריעים, אופן ביצוע התחייבויות המציע, לרבות עמידה בלוח זמנים ואיכות העבודות ורמת השירות.
18.7 אם וככל שהמציע הינו קבלן השרותים נשוא המכרז שקדם למכרז זה או התקשרות אחרת, אזי חוות הדעת של היחידה מקבלת השרות תהיה מכריעה מבין חוות הדעת.
18.8 לקבוע מס' זוכים במכרז ולחלק ביניהם את העבודה.
18.9 לצמצם או להרחיב את היקף הפעילות.

בכל מקרה של הרחבה יש לקבל מסמך חתום מראש ע"י מורשה החתימה במשרד.

הכל לפי שיקול דעתו המוחלט של המשרד.
אין בסעיפי המכרז כדי לגרוע מזכויות הצדדים על פי כל דין.

19. יחסי הצדדים

19.1 השירותים יינתנו במסגרות ארגוניות של הקבלן בלבד. לעניין זה "מסגרת ארגונית" - לרבות מציאת עובדים, העסקתם, ניהול כל משא ומתן עמם, השגחה מתמדת על פעילותם, תשלום שכרם וכל תשלום סוציאלי נלווה אגב העסקתם, פיטוריהם והאחריות לכך, והטלת משמעת כמקובל במסגרת הקבלן.
19.2 הקבלן מצהיר, כי ידוע לו ולכל העובדים והמועסקים על ידיו לצרכי ביצוע מכרז זה, כי הינם עובדים ומועסקים במסגרת הארגונית של הקבלן, ולא של המשרד. בנספח 12 מובאת רשימת חוקי ההעסקה על פיהם יפעל הקבלן.
19.3 הקבלן מתחייב לא להציג את השירותים הניתנים, לא כלפי עובדיו ומעסיקיו, לא כלפי ציבור הנהנים משירותים אלה, כפעולות שלמשרד יש חלק בארגונן, אולם הקבלן רשאי להציג את השירותים כניתנים לפי בקשת המשרד, תחת פיקוחו, בעידודו, או כנהנים מתמיכתו, הכל לפי העניין.
19.4 בכל הקשור למערכת היחסים בין המשרד לבין הקבלן, יחשב הקבלן, כקבלן עצמאי לכל דבר ועניין. 
19.5 הקבלן מתחייב שלא להעסיק אדם המועסק כעובד ע"י המשרד, אלא באישור בכתב ומראש של מנהל היחידה המזמינה ושל חשב המשרד.
19.6 הקבלן בלבד יהיה אחראי כלפי כל המועסקים על ידיו לפי דיני העבודה והנזיקין. כן יהיה הקבלן לבדו אחראי לכל נזק שיגרם על ידיו, או בגין רכושו ונכסיו ועל ידי המועסקים על ידו למטרות חוזה זה. אם על אף האמור יחוייב המשרד כדין, לשאת חבות, או לעשות מעשה כלשהו, יפצה אותו על כך הקבלן באורח מלא.

19.7 הקבלן אחראי לעובדים, לאיכות העבודה, לגיבוי, למילוי מקום, להכשרת עובדים בהתאם לצרכים ובכלל זה השתלמויות וקורסים על חשבונו על פי צרכי השירותים במכרז. 
19.8 חובת הקבלן היא כחובת קבלן כמשמעותו בחוק חוזה קבלנות תשל"ד – 1974, בכפוף לאמור בתנאי המכרז ובכל חוזה התקשרות שיחתם על פי מכרז זה. 
19.9 הקבלן אינו רשאי להמחות (להעביר) לזולת את זכויותיו או את חובותיו לפי תנאי מכרז זה, כולן או חלקן, ללא הסכמה בכתב ומראש של המשרד. 

אין הקבלן רשאי להעביר את ביצוע החוזה כולו או חלקו במישרין או בעקיפין לאחר, ללא הסכמה בכתב מהמשרד. 

הסכמה כאמור, אם ניתנה לא תיצור יחסי חוזה כלשהם בין המשרד לבין קבלן אחר, והקבלן הזוכה יהיה בכל מקרה אחראי כלפי המשרד לביצוע השירותים. 

19.10 הקבלן מתחייב לספק את השרות או הטובין בכל עת, לרבות בשעת חרום, בתנאי אספקה כפי שנקבעו בתנאי ההתקשרות. יש לציין כי הפרה של סעיף זה תהווה הפרה יסודית של הסכם ההתקשרות המקנה זכות לעורך המכרז לנקוט בצעדים כמוגדר בהסכם.
20. פיקוח

20.1 העבודה תוזמן על ידי היחידה לתוכניות משלימי למידה  (להלן: "המזמין") וכל הודעה או מסמך או הנחיה אשר צריכים להינתן לפי תנאי מכרז זה, תינתנה על ידי המזמין.

20.2 המשרד רשאי, בכל עת, לבדוק את המערכת התקציבית והנהלת החשבונות של הקבלן. על הקבלן להעמיד לרשותו ולעיונו של המשרד ו/או נציג מטעמו את כל החומר והמידע שידרשו ע"י המשרד ו/או נציגו, עפ"י שיקול דעתו הבלעדי של המשרד ו/או נציגו.
20.3 בלי לגרוע מכל האמור, רשאים נציגיו המוסמכים של המשרד, לבקר באתרי מתן השירותים ולהתרשם מהם ולהעביר את הערותיהם לנציגיו המוסמכים לעניין מכרז זה של הקבלן, לדרוש הפסקת עבודתו של כל עובד בפרוייקט הקשור למכרז. 
20.4 פיקוח מטעם המשרד לא משחרר את הקבלן מהתחייבויותיו ואחריותו כלפי המשרד למילוי כל תנאי מכרז זה. 
20.5 בביצוע השירותים מתחייב הקבלן לפעול בהתאם להנחיות כלליות שיקבל מזמן לזמן מאת המשרד, אך מוצהר בזאת, כי אין לראות בכל זכות הניתנת על פי מכרז זה למדינה, או לקבלן להורות או לכל אחד מהמועסקים על ידו, אלא אמצעי ביצוע הוראות מכרז זה במלואו.

21. ניגוד עניינים
הקבלן יתחייב כי הוא או מי מעובדיו אינו נמצא במצב של חשש לניגוד עניינים בין עבודתו המוצעת לבין עבודה עם גופים אחרים הקשורים במישרין או בעקיפין למשרד. בכל מקרה של קיום ניגוד עניינים כאמור, מתחייב הקבלן להודיע מראש למשרד על קיום ניגוד עניינים ולפרט את מהותו.

הקבלן יחתים את עובדיו וכן כל עובד אשר יחליף במהלך ההתקשרות עובד קיים על הצהרה ברוח זאת.

כמו כן, במקרים בהם הגיע המשרד למסקנה כי קיים חשש לניגוד עניינים, יפעל המשרד כמתחייב מן העניין.

22. הפרות יסודיות
למשרד שמורה זכות לביטול ההתקשרות במהלך כל שלב או בסיומו, במידה שהשרות ו/או איכות העבודה אינם ברמה הנדרשת עפ"י שיקול דעתו הבלעדי של המשרד.

ככל שיוחלט על הפסקת התקשרות, הקבלן יקבל תשלום רק עבור העבודה שבוצעה עד לאותו מועד ובתנאי שניתן לעשות שימוש בתוצריה, עפ"י שיקול דעתו הבלעדי של המשרד.

23. מהגוף הזוכה (להלן הקבלן) יידרש
23.1 לחתום על ההסכם המצ"ב בדבר ביצוע השירותים בהתאם לדרישות המכרז ופרטי הצעתו שיאושרו ע"י המשרד.
23.2 הקבלן ימציא ערבות ביצוע, לפקודת המשרד על סך 20,000,000 ₪  למשך כל תקופת ההתקשרות ועוד 4 חודשים . ערבות זו לא תופחת בדרך כל שהיא במהלך כל התקופה האמורה לעיל.
במידה שההצעה הזוכה הוגשה ע"י מספר גופים שהתקשרו ביניהם לצורך הגשת ההצעה, הגוף המוביל יחתום על החוזה עם המשרד ויצורפו אליו הסכם התקשרות בין הגופים שהגישו את ההצעה הזוכה וערבות הביצוע.

ערבות הביצוע לאבטחת מילוי התחייבויותיו על פי תנאי מכרז שימציא הקבלן, כמפורט לעיל תוחזק בידי המשרד אשר יהיה רשאי לממשה בכל מקרה שהקבלן לא יעמוד בהתחייבויותיו.

23.3 בכל מקרה בו הקבלן לא יעמוד בהתחייבויותיו על פי תנאי החוזה ומכרז זה, רשאי המשרד לבטל את אישור הקבלן במכרז ו/או בחוזה בהודעה בכתב לקבלן, החל בתאריך שייקבע על ידי המשרד בהודעה, זאת לאחר שניתנה לקבלן הודעה בה נדרש לתקן את המעוות והקבלן לא תיקן את המעוות בהתאם להודעה תוך הזמן שנקבע בהודעה. אין בסעיף זה כדי לגרוע מזכויות הצדדים על פי כל דין.

23.4 הופר החוזה על ידי הקבלן ו/או בוטל האישור שניתן לקבלן הזוכה במכרז ו/או החוזה לביצוע השירותים, רשאי המשרד להגיש את ערבות הביצוע לגביה, וכן למסור את ביצוע החוזה/המכרז למי שייקבע ע"י המשרד, והקבלן יפצה את המשרד ו/או היחידה המזמינה על כל הפסד ונזק שיגרמו להם בגין כך.

23.5 הקבלן יגיש למשרד את ערבות הביצוע, בצירוף הסכם חתום ע"י המורשים מטעמו, תוך שבוע מקבלת ההסכם החתום בראשי תיבות ע"י המורשים מטעם המשרד.

23.6 במקרה שהמשרד יעשה שימוש בזכותו להאריך את תוקף החוזה, מתחייב הקבלן למסור למשרד לא פחות מ- 30 יום לפני תחילת התקופה המוארכת, ערבות ביצוע כמפורט במכרז זה וכאמור לעיל, שתהיה בתוקף למשך כל תקופת ההתקשרות הנוספת בתוספת 60 יום והוראות חוזה זה יחולו עליה, בשינויים המחויבים לפי העניין. 
23.7 על הקבלן לתעד במערכת המידע שלו כל פעילות הנדרשת במכרז זה ולשמור מידע זה במשך כל תקופת ההתקשרות ועוד חודשיים.
23.8 אין בסעיפי המכרז כדי לגרוע מזכויות הצדדים על פי כל דין.

24. מסמכים נדרשים ותנאי מסירת ההצעה
24.1 להצעה (חוברת הצעה מלאה על כל סעיפיה) יש לצרף:

24.1.1 יש לענות על כל הסעיפים המפורטים בטופס ההצעה ואין להשאיר סעיפים ללא מענה.

ההצעה תוגש בשני עותקים זהים (מקור+העתק), כרוכים בהדבקה או בספירלה או בכל דרך שתמנע את פירוק החוברת. ההצעה תוגש במעטפה סגורה, תוך ציון: שם המכרז, מס' המכרז, "חוברת הצעה" וככל הניתן ללא סימן מזהה של המציע על גבי המעטפה.
בנוסף, על המציע לצרף להצעתו 2 תקליטורים כאשר בכל אחד מהם ייצרב עותק סרוק של חוברת ההצעה בלבד, ללא הצעת המחיר או כל פריט ממנה. על גבי התקליטור יש לכתוב את שם המציע ושם המכרז.

הצעת המחיר בצירוף דפי העזר לחישוב הצעת המחיר יופרדו ע"י המציע ויוגשו 
ב- 2 עותקים במעטפה נפרדת תוך ציון: שם המכרז, מס' המכרז, "הצעת מחיר" וככל הניתן ללא סימן מזהה של המציע על גבי המעטפה.
המעטפה הכוללת את חוברת ההצעה והמעטפה הכוללת את הצעת המחיר יוכנסו למעטפה אחת תוך ציון שם המכרז ומס' המכרז וככל הניתן ללא סימן מזהה של המציע על גבי המעטפה.
על המציע לחתום על כל דף מדפי הצעתו במתכונת המצורפת בחוברת ההצעה ובנוסף על המציע לדאוג להחתים עו"ד או רו"ח על אותם הדפים בהצעה בהם מצויין כך במפורש.

הגוף המוביל וכל אחד מהגופים המצטרפים יחתמו על כל דפי ההצעה המוגשת.

במידה שהמציע זכה במכרז, הגוף המוביל יהיה המקשר היחיד בין המשרד לבין הזוכה, יחתום על חוזה ההתקשרות ויגיש את כל הדוחות והחשבונות הנובעים מההתקשרות ולו תהיה האחריות הכוללת כלפי המשרד בכל הנוגע לביצוע השרות. יחד עם זאת, גם כל הגופים המתקשרים אחראים כלפי המשרד לביצוע שלם של השרות למשך כל תקופת ההתקשרות.

24.1.2 ערבות מציע , מטעם המציע לקיום תנאי המכרז, ההצעה וחתימה על החוזה, לפקודת המשרד בסך של 5,000,000 ₪.  

24.1.3 הערבות תישא את תאריך המועד להגשת ההצעה למכרז ותהיה בתוקף עד לתאריך: 19.11.2013.

הערבות תישא את תאריך המועד להגשת ההצעה למכרז או כל תאריך שקדם למועד זה.

בשום מקרה לא תתקבל ערבות הנושאת תאריך מאוחר יותר.

נוסח ערבות המציע יהיה תואם לנוסח המצורף למכרז (בנספח 12 ). 
ניתן להגיש מספר כתבי ערבות מציע ובלבד שהסכום הכולל שלהם יהיה תואם את הסכום הכולל הנדרש במכרז. כל כתבי ערבות המציע יהיו בנוסח הנדרש וישאו את התאריכים.

הצעות שלא תצורף אליהן ערבות מציע כנדרש תיפסלנה על הסף.

לאחר תום הליכי המכרז תוחזרנה ערבויות המציעים למציעים שלא יזכו במכרז.
ערבות המציע שיזכה במכרז תוחזר לו עם החתימה על החוזה וקבלת ערבות ביצוע למשך תקופת ההתקשרות.

המציע מתחייב לעמוד בכל תנאי הצעתו למכרז, שאלמלא כן, יהיה המשרד רשאי להגיש את ערבות המציע שצירף להצעתו לגבייה. מובהר בזה כי באם המציע לא יעמוד בתנאי הצעתו למכרז, יהיה המשרד רשאי להגיש הערבות לגבייה ובנוסף לכך, לתבוע מהמציע כל נזק שנגרם ו/או שיגרם למשרד כתוצאה מאי עמידתו של המציע בתנאי הצעתו למכרז, והעולה על גובה ערבות המציע שצרף המציע למכרז.

24.1.4 במקרה שההצעה מוגשת על ידי תאגיד, יצורפו אישורים מתאימים לגבי רישום התאגיד, זכויות החותמים בשמו וסמכותם לחייב את התאגיד בחתימתם.
24.1.5 במקרה של גוף משפטי מאוגד יש לצרף את האישורים הבאים:
(1) אישור רשם רשמי בישראל על שם המציע.
(2) אישור נסח חברה עדכני של רשם התאגידים המעיד על כך שהחברה אינה חברה מפרה או כי נשלחה אליה התראה על היותה חברה מפרה כאמור בסעיף 362 א' לחוק החברות התשנ"ט – 1999, כאמור בהוראת תכ"ם ה.ז. 7.4.6.1 מיום 1.3.2011.
(3) פרטים על הגוף המציע, מאושרים ע"י רו"ח/עו"ד:
(1) שם הגוף המציע כפי שהוא רשום ברשם רשמי.
(2) סוג ההתארגנות.
(3) תאריך ההתארגנות.
(4) מספר מזהה.
(5) שמות ומס' ת.ז. של המוסמכים לחתום ולהתחייב בשם הגוף.
כל זאת יוגש על פי הנוסח בנספח 12 .

24.1.6 אם המציע הינו עמותה, חובה לצרף:
(4) אישור רשם רשמי בישראל על שם המציע .
(5) אישור על ניהול תקין, מטעם רשם העמותות, תקף לשנה השוטפת.
(6) אישור מרו"ח של הגוף המציע, האם הצעתו תהיה חייבת/פטורה ממע"מ לעניין מכרז זה.
במידה ולא יצורף אישור זה, יחושב סכום ההצעה לצורך השוואת הצעות בתוספת מע"מ.

(7) הצהרה של העמותה על אי בקשת תמיכה (נספח 12 ).
(8) פירוט התמיכות אותן מקבלת העמותה מטעם המדינה, במועד הגשת ההצעה (נספח 12 ).
24.1.7 אישור בר-תוקף על ניהול ספרי חשבונות ורשומות עפ"י חוק עסקאות גופים ציבוריים (אכיפת ניהול חשבונות) תשל"ו – 1976 מטעם פקיד השומה וממונה איזורי מע"מ, על שם הגוף המציע.
אישור מטעם רואה חשבון או יועץ מס לא יתקבל.

24.1.8 בנספח מספר 2 למכרז זה מצורף חוזה ההתקשרות. 
על המציע (הגוף המוביל) למלא את פרטיו במקומות המיועדים לכך בחוזה, לחתום על דפי חוזה זה בראשי תיבות (כולל חותמת) בכל עמוד וכן חתימה מלאה (כולל חותמת) בעמוד האחרון.
פרטי ההתקשרות (סכום, מועד תחילת ההתקשרות ומשכה ותנאים אחרים שנותרו ריקים בחוזה)  ימולאו רק לאחר הודעה על זכיה ורק על ידי המציע שהצעתו נקבעה כזוכה במכרז.
יש לצרף את החוזה החתום לחוברת ההצעה המוגשת למשרד.

24.1.9 סיכום שאלות ותשובות והבהרות נוספות ככל שיהיו, חתום בראשי תיבות (כולל חותמת) ע"י המציע (הגוף המוביל) על כל עמוד (כנדרש בפרק 1 – מבוא).
24.1.10 הנסיון הנדרש בסעיף 2.4.6 יפורט ברשימה כרונולוגית מלאה של העבודות שבוצעו לפחות במהלך שנות הניסיון (יש לפרט את הניסיון החל מחודש 1/2008 ) ושל לקוחות שקיבלו שירות זה או דומה לו מהמציע, תוך ציון שם הלקוח, שם איש הקשר, מספר הטלפון הקווי וטלפון הסלולרי שלו.

24.1.11 קורות חיים ומסמכים המעידים על הכשרתו ונסיונו של מנהל התוכנית ורכז תפעול ארצי הנדרשים במכרז.
24.1.12 תצהיר של המציע כי הקובץ הסרוק של ההצעה שנמסר ע"י המציע/ה הנ"ל, יחד עם ההצעה המודפסת, כעותק סרוק של ההצעה המודפסת שהוגשה ע"י המציע/ה כמענה למכרז הנ"ל, הינו זהה לחלוטין לעותק המודפס של ההצעה, עפ"י הנוסח המצורף בנספח 12.
24.1.13 תצהיר של בעל השליטה ושל ממונה אבטחת מידע של הגוף המציע לעניין אבטחת מידע, עפ"י הנוסח המצורף בנספח 12.
24.1.14 הצהרה של המציע (בנספח 12) כי לא עולה חשש לניגוד עניינים, בין הפעילות הנדרשת במכרז זה לבין פעילויות אחרות עם המשרד בהם המציע מעורב.
24.1.15 אישור מרואה חשבון המבקר את החברה או מעורך דין שבשרות החברה על התחייבות המציע לדרישה לעשות שימוש לצורך המכרז אך ורק בתוכנות מקוריות, לשמור על סודיות ולשמור על זכויות יוצרים כחוק (נספח 12 ). 
24.1.16 בהתאם לתקנות חוק חובת המכרזים, מציעים אשר לא נקבעו כזוכים במכרז רשאים לעיין בהצעה שנקבעה כזוכה, למעט חלקים בהצעה אשר העיון בהם עלול לחשוף סוד מסחרי או סוד מקצועי. 
המציע חייב לציין מראש בחוברת ההצעה דף 3 סעיף 3, אלו עמודים בהצעתו עלולים לחשוף סוד מסחרי או סוד מקצועי, למעט עלויות וסעיפים הנוגעים להוכחת עמידה בדרישות הסף, לפני הצגה למתחרים, ולנמק זאת. 
בכל מקרה, מובהר בזאת, כי ההחלטה בדבר חשיפה או חיסיון של חלקים בהצעה הינם בסמכותה של ועדת המכרזים של המשרד אשר רשאית לחשוף גם חלקים שהמציע ציין אותם כחסויים. 

משרד החינוך רשאי לפסול הצעות אשר לא יצורפו אליהם המסמכים הנ"ל.

24.1.17 לעניין עידוד נשים בעסקים

אישור של רואה חשבון כי בעסק מסוים אישה מחזיקה בשליטה וכי לא התקיים אף אחד מאלה:

(1) אם מכהן בעסק נושא משרה שאינו אישה – הוא אינו קרוב של המחזיקה בשליטה.
(2) אם שליש מהדירקטורים אינם נשים – אין הם קרובים של המחזיקה בשליטה.

24.2 על המציע לוודא, כי המספר המזהה (לדוגמא מס' ח"פ או מס' עמותה) בכל המסמכים המוגשים, לרבות רישום במע"מ (תעודת עוסק מורשה) ובמס הכנסה (אישור על ניהול 
ספרים), יהיה זהה. אם וככל שאין התאמה במספר המזהה, יצרף אישור/הסבר מטעם הרשויות המוסמכות לכך. 

24.3 כל שינוי שייעשה במסמכי המכרז או כל הסתייגות ביחס אליהם, בין על ידי תוספת בגוף המסמכים ובין במכתב לוואי או בכל דרך אחרת לא יובא בחשבון בעת הדיון בהצעה כאילו לא נכתב ואף עלול לגרום לפסילתה.
אין כל חובה על המשרד להודיע למציע כל הודעה בנוסף על האמור בסעיף זה.
קיבל המשרד את הצעת המציע, יראו את השינויים האמורים כאילו לא היו כלל.
24.4 הצעות מפורטות בהתאם לדרישות המכרז, יש לשלוח אל:
משרד החינוך 
המשנה למנהל הכללי וסמנכ"ל בכיר למינהל ולמשאבי אנוש

אגף רכש מכרזים והתקשרויות
"תיבת המכרזים"
רח' שבטי ישראל 34 
ירושלים 9100201
מכרז 7/7.2013: מתן שירותים מינהליים להפעלת תוכניות הזנה של משרד החינוך
יש לציין על המעטפה הסגורה את מספר המכרז ונושאו.

על ההצעה להתקבל ל- "תיבת המכרזים" לא יאוחר מתאריך: 19.8.2013 שעה: 11:00
באחריות המציע לדאוג כי הצעתו תגיע לכל המאוחר במועד הנ"ל, למשרדי אגף רכש מכרזים והתקשרויות, תירשם ותוכנס לתיבת המכרזים.

הצעה שתגיע בפקס או בדואר אלקטרוני- תיפסל על הסף.
הצעה שתגיע לאחר המועד האחרון להגשת ההצעות, לא תובא לדיון ותיפסל על הסף.



בכבוד רב,

אורנה מיטמיגר

מנהלת אגף רכש מכרזים והתקשרויות 

	שם ההוראה: מועדי תשלום

	פרק ראשי: ביצוע תקציב
	מספר הוראה: 1.4.3

	פרק משני: ביצוע תשלומים בגין התחייבויות
	מהדורה: 01


מילות מפתח:

	מועד תשלום ממשלתי


1. כללי
1.1. הסכם התקשרות כולל בין השאר מועדים לתשלום. במקרים שבהם לא נקבעו מועדים כאלה, יש לפעול בהתאם לאמור בהוראה זו.
1.2. מועדי התשלום בהתקשרויות חדשות עם גורמים חיצוניים יהיו בהתאם לאמור בהוראה זו. 
2. מטרת המסמך
2.1. להנחות את החשבים בדבר גישה אחידה לגבי מועדי תשלום, החל משלב ביצוע ההתקשרות וכלה בביצוע התשלומים עצמם.
3. הגדרות
3.1. חשבון – דרישה לתשלום או חשבונית אשר הוגשו למשרד ממשלתי ונחתמו על ידי מגיש המסמך.
3.2. מועד הגשת החשבון/חשבונית למשרד – המועד שבו התקבלו החשבון/חשבונית במשרד, בהתאם להסכם ההתקשרות שעליו חתומים הצדדים.
3.3. מועד התשלום הממשלתי – התקופה שבין היום ה-15 לבין היום ה-24 בכל חודש לועזי (כולל שני ימים אלו).
4. הנחיות לביצוע 
4.1. סוגי התשלומים שעליהם חלה הוראה זו
4.1.1. תשלומי תמיכות, בהתאם לפי סעיף 3 א' לחוק יסודות התקציב, התשמ"ה-1985.
4.1.2. תשלומים בגין קניות בארץ, למעט המקרים הבאים:
4.1.2.1. תשלומים לקבלנים בגין עבודות פיתוח ובנייה.
4.1.2.2. תשלומי פסקי דין.

4.1.2.3. תשלומים בין משרדי ממשלה.
4.1.2.4. תשלומים לספקים ולזכאים אחרים אשר חוזה ההתקשרות עמם מציין באופן מפורש מועד תשלום השונה מהאמור בהוראה זו.
	שם המאשר: אבישר כהן
	תפקיד: סגן בכיר לחשב הכללי
	חטיבה: מידע ניהולי

	בתוקף מיום: 1.08.2008
	http://takam.mof.gov.il

4.2. תשלומים בגין התקשרויות שנחתמו לפני 1 בינואר 2007
4.2.1. אם נקבע מועד מפורש לתשלום, הוא יתבצע לפי האמור בהסכם ההתקשרות.
4.2.2. אם לא נקבע מועד מפורש לתשלום, הוא יתבצע לפי האמור בהוראה זו.
4.3. קביעת מועדי התשלום 
4.3.1. ככלל, יקבע חשב המשרד באופן בלתי תלוי את מועדי התשלום לכל ספק ולכל זכאי אחר במועדים המפורטים להלן:
4.3.1.1. חשבון/חשבונית אשר יוגשו בתאריכים 15-1 בחודש, ישולם בתחילת מועד התשלום הממשלתי של החודש העוקב.
4.3.1.2. חשבון/חשבונית אשר יוגשו בתאריכים 24-16 בחודש, ישולם בחודש העוקב לפי יום הגשת החשבון, כלומר בדיוק 30 יום מיום הגשת החשבון.
4.3.1.3. חשבון/חשבונית אשר יוגשו בתאריכים 31-25 בחודש, ישולם ב-24 בחודש העוקב, דהיינו בסוף מועד התשלום הממשלתי של החודש העוקב.
4.3.2. התשלומים המפורטים מטה ישולמו במועד התשלום הממשלתי הקרוב ביותר למועד הגשת החשבון למשרד, ולא בהתאם להוראת סעיף ‎4.3.1:
4.3.2.1. תשלומים שבמהותם מיועדים לתשלום שכר ומשכורות (כגון תשלום לחברת כוח אדם וכדומה).
4.3.2.2. תשלומים לגופים נתמכים, בהתאם להוראות תכ"ם, "תמיכות", פרק 6.
4.4. חריגה ממועד ביצוע התשלום
4.4.1. חשב המשרד יהיה רשאי לאשר חריגה מההנחיות שבהוראה זו ולהקדים מועד תשלום. 
4.4.2. חשב המאשר חריגה והקדמת מועד תשלום, יערוך מסמך המפרט את הסיבות והנימוקים לביצוע החריגה ולהקדמת מועד התשלום. מסמך זה יצורף למסמכי התשלום.
4.4.3. במקרים שבהם חשב המשרד קיבל בקשה של המוטב להקדים תשלום ואת הסכמתו בכתב לגביית ריבית החשב הכללי – יהיה החשב רשאי לאשר בקשה זו ולגבות ריבית בהתאם להוראת תכ"ם, "קביעת שיעורי ריבית", מס'  3.1.1.
4.4.4. חשב המשרד יעביר מחצית מהסכום שנגבה במסגרת סעיף ‎4.4.3 להכנסות המדינה, ואילו המחצית האחרת תועבר לתקנה התקציבית שממנה בוצע התשלום.
4.5. מועדי התשלום ליחידות הממשלה לא ייקבעו בהתאם להוראות פרק זה, ולגביהם לא תחול מגבלה על מועד ביצוע התשלום.
4.6. תשלומים לרשויות מקומיות יתבצעו בהתאם להוראה זו.
5. מסמכים ישימים
5.1. חוק יסודות התקציב התשמ"ה-1985.
5.2. הוראת תכ"ם, "קביעת שיעורי ריבית", מס'  3.1.1.
5.3. הוראות תכ"ם, "תמיכות", פרק 6.
6. נספחים
6.1. נספח א – טבלת שינויים שבוצעו בהוראה.

נספח א – [טבלת שינויים שבוצעו בהוראה]
	מהדורה 

חדשה 
	תאריך 

ביצוע עדכון
	סעיף/ים מושפע/ים
	תיאור עדכון/נימוקים

ח ו ז ה 

שנחתם ביום_________ בחודש ___________ לשנת ________ בירושלים

בין

מדינת ישראל באמצעות ממשלת ישראל המיוצגת על ידי _______________ וחשב משרד החינוך 
                                                                (שם היחידה במשרד)


(להלן: "המשרד") המורשים לחתום בשם המדינה על פי הרשאות שפורסמו בילקוט הפרסומים

(להלן: "המדינה")

מצד אחד

לבין

___________________

מרחוב_________________ (להלן: "צד ב'" ו/או "הקבלן")

באמצעות__________________________

מצד שני

הואיל:
ולמשרד דרושים שרותים של________________________________;

והואיל: 
והמשרד פרסם מכרז ___________ מיום___________ לקבלת השירותים הנ"ל;

והואיל:
וצד ב' מצהיר שהינו בעל הידע והנסיון הדרושים לצורך מתן השירותים הנ"ל ברמה גבוהה ובמסגרת ארגונית משלו.

והואיל:
והמדינה הסכימה להתקשר עם צד ב' בחוזה זה לאחר שההתקשרות אושרה על ידי ועדת מכרזים בדיון מס' __________ מיום__________;

הוצהר הותנה והוסכם בין הצדדים כדלקמן:

1. הגדרות

בהסכם זה יהיו למונחים הבאים הפרשנות שלצידם אלא אם כן נאמר אחרת:

1. "המכרז" - מכרז מס'  7/7.2013 מיום 8.7.2013 שענינו מתן שירותים מינהליים להפעלת תוכניות הזנה של משרד החינוך
2. "היחידה" - המינהל הפדגוגי - היחידה לתוכניות משלימות למידה
3. "השירותים" - פרושו השירותים נשוא הסכם זה.

2. כללי

1. המבוא לחוזה זה לרבות כל ההצהרות הכלולות בו והנספחים לחוזה זה מהווים חלק בלתי נפרד ממנו ויפורשו ביחד עמו.

2. הנספחים לחוזה זה הם:

נספח א' - מכרז מס' 7/7.2013 מיום 8.7.2013 כולל מסמך סיכום תשובות לשאלות והבהרות נוספות ככל שיהיו.
נספח ב' -  הצעת צד ב' מיום ________ או חלקים ממנה כפי שהתקבלו על ידי המשרד.
נספח ג' - תכנית עבודה לתקופה 



נספח ד' - ערבות בנקאית.

נספח ה' - התחייבות לשמירת סודיות.

3. סתירה בין מסמכים
הצעת צד ב' או חלקים ממנה (אם התקבלו אחת או יותר מהחלופות שהציע צד ב' לביצוע מכרז) תהווה חלק בלתי נפרד מחוזה זה.

בכל מקרה של סתירה או אי התאמה בין הצעת צד ב' כפי שאושרה על ידי המשרד לבין יתר נספחי החוזה כולם או חלקם תגברנה הוראות יתר נספחי החוזה על פני הצעת צד ב'.

3. תקופת ההתקשרות

1. תקופת ההתקשרות על פי חוזה זה תחל ביום _______ ותסתיים לא יאוחר מיום______.

2. הארכת התקשרות
הצדדים יהיו רשאים להאריך את ההתקשרות לתקופות נוספות בכפיפות להוראות חוק חובת המכרזים, התשנ"ב - 1993 ובכפיפות להוראות החשב הכללי במשרד האוצר.
3. במקרה בו צד ב' הינו חברה או שותפות רשומה - הארכת ההתקשרות תאושר רק לאחר קבלת אישור כי החברה אינה חברה מפרה או כי לא נשלחה אליה התראה על היותה חברה מפרה, כאמור בסעיף 362א' לחוק החברות התשנ"ט-1999.

4. יובהר כי התקשרות הנפרשת על פני 2 שנות תקציב, בהיותה חופפת שנת לימודים (מספטמבר בשנה מסוימת עד לאוגוסט בשנה העוקבת), תהיה כפופה ותלויה באישור תקציב המדינה בשנה העוקבת. לפיכך, ככל שלא יאושר תקציב מדינה בשנה העוקבת או שלא יהיה תקציב פנוי לנושא, תופסק ההתקשרות.

4. התמורה

1. תמורת ביצוע כל התחייבויותיו של צד ב' לפי חוזה זה ישלם המשרד לצד ב' על יסוד דו"חות ביצוע מפורטים שיגיש צד ב' למשרד ושיאושרו על ידי המדינה בהתאם לאמור במכרז (להלן: "התמורה").
2. הסכום האמור לעיל מתוקצב בסעיף תקציבי 


.
3. צד ב' מתחייב ומצהיר בזה שלא יבצע כל עבודה שהיא אלא ע"פ המתחייב מתנאי המכרז וההסכם  .. 

4. נוהל התשלום 
1. התשלום בגין פעולות המתבצעות במסגרת הסכם זה ישולם על פי הגשת חשבונות ביניים בצירוף הדו"חות הנדרשים על פי תנאי המכרז ותנאי ההסכם.
2. בנוסף לנדרש במכרז בכל חודש יגיש צד ב' חשבונית מלווה בדיווחים הנדרשים בתנאי המכרז, על השירות שביצע ואת שכר הטרחה הנובע מהיקף זה, בהתאם למחירים שייקבעו בנספח - המצ"ב.

החשבונית תכלול את הפרטים הבאים:

1. יחידות התפוקה המפורטות בסעיף ___ שבמכרז כפול המחיר בגין כל יחידת תפוקה כפי שזכה במכרז.
2. תוספת התייקרות אם חלה

_____________________________________________________________

3. סה"כ.

4. תוספת מע"מ.

_____________________________________________________________

5. סה"כ לתשלום.

6. הזמנה.

3. תשלום התמורה יבוצע על ידי אגף הכספים במשרד  עפ"י הוראת התכ"ם החדשה 1.4.3, מותנה באישור מטעם היחידה המקצועית שהשירות המפורט אכן בוצע (האישור יצויין בטופס מלווה הנותן ביטוי גם  לעניין הפיצוי המוסכם ככל שישנו). 
4. כדי למנוע עיכובים בתשלום, ידאג צד ב' שהחשבונית המוגשת על ידו למשרד תהיה מודפסת ותכלול את כל הפריטים הנדרשים כפי שיסוכם עם היחידה.

5. לצד ב' לא תהיינה כל דרישות או טענות למשרד / ליחידה בגלל עיכובים בתשלום הנובעים מדו"ח שאינו מפורט כדבעי ו/או חוסר פרטים בחשבון, ו/או פרטים לא נכונים, ו/או חוסר במסמכים.

6. מובהר בזה כי המשרד לא ישלם בגין עבודה אשר בוצעה ללא הזמנת עבודה, מתאימה. 

5. מקדמות

אם ישלם המשרד לצד ב' מקדמות, הן תשולמנה בהתאם לאישורו של חשב המשרד ובכפוף להוראות החשב הכללי.

6. סופיות התמורה
התמורה הינה קבועה, מוחלטת וסופית וצד ב' לא יהיה רשאי לדרוש מהמשרד העלאות או שינויים בתמורה בגין ביצוע חיוביו על פי חוזה זה מכל סיבה שהיא.

7. תשלומי יתר

בתום תקופת חוזה זה יבדקו הצדדים את התשלומים שביצעה המדינה לאור דו"חות וחשבונות צד ב' שאושרו. אם יתברר שהמדינה שילמה סכומי יתר יחזירם צד ב' למדינה תוך חודש ימים כשהם צמודים כאמור בהוראות חוזה זה.

8. חוק התקציב
חוזה זה יהיה כפוף לחוק התקציב.

9. כללי

מובהר ומוסכם בין הצדדים כי לא יועבר סכום כלשהו מסעיף אחד בתקציב (המפורט בנספח מסגרת העבודה) למשנהו ללא הסכמתם מראש ובכתב של מנהל היחידה וחשב המשרד.


5. התחייבויות צד ב'
1. צד ב' מתחייב בזאת כלפי המשרד לבצע את כל הפעולות כפי שהן מפורטות בנספח לחוזה זה.

מבלי לפגוע בכלליות האמור לעיל מתחייב צד ב' כדלקמן:

1. לבצע את השירותים במיומנות וברמה מקצועית גבוהה.

2. לשמור בסוד את כל המידע שיגיע אליו במהלך ביצוע ההתקשרות ולהחתים את כל המועסקים על ידו על טופס התחייבות לשמירת סודיות.

3. לדאוג לכך כי יהיו ברשותו כוח האדם, הציוד, הידע והאמצעים האחרים הדרושים על מנת לאפשר לו לבצע את התחייבויותיו על פי חוזה זה ובהתאם לדרישות המשרד, וכי ימשיכו להיות ברשותו על מילוי מלא של דרישות המשרד כאמור, כל כוח האדם, הציוד הידע והאמצעים האחרים האמורים, הכל באופן שיבטיח שיהיו בידי צד ב' בכל עת האמצעים הדרושים על מנת לאפשר לו לבצע את התחייבויותיו על פי חוזה זה.
4. לקיים את כל חוקי ההעסקה המנויים במכרז וכל דין החל לענין העסקת עובדים.
5. לאפשר למשרד ו/או לכל נציג מטעמו לבדוק בכל עת, הן במהלך ההתקשרות והן לאחריה, את ספרי החשבונות ו/או כל מסמך אחר שידרש עפ"י שיקול דעתו של המשרד, לרבות ספרי חשבונות של צדדים קשורים.
6. ככל שצד ב' הינו חברה או שותפות רשומה - להמציא למשרד אישור כי היא אינה חברה מפרה או כי לא נשלחה אליה התראה על היותה חברה מפרה, כאמור בסעיף 362א' לחוק החברות התשנ"ט-1999 תוך 30 ימים, לכל היותר, ממועד הדרישה. 
2. כל דבר הנוגע להיקף השירותים, תוכנם לוחות הזמנים לביצועם וכל הפרטים האחרים הקשורים לביצועם במידה ואינם מפורטים בחוזה זה על נספחיו, יקבעו בכתב על ידי המשרד בתיאום עם נציגי צד ב'.

6. התחייבות המשרד


על מנת לאפשר לצד ב' לעמוד בהתחייבויותיו על פי חוזה זה מתחייב המשרד כדלקמן:

1. להעמיד לרשות צד ב' את כל המידע והנתונים הדרושים לביצוע השירותים על פי חוזה זה סמוך ליום שהתקבלה דרישתו של צד ב'.

2. למנות ממונה או צוות ממונה מטעמו לצורך ביצועו של חוזה זה.

3. לקיים פגישות בין נציגי צד ב' לממונה כנדרש לצורך ביצוע השירותים תוך 14 ימים מעת שנתקבלה בקשת צד ב' לקביעת פגישה כאמור.

4. לתת לצד ב' אישור כי השירותים או חלק מהם בהתאם למסגרת העבודה בוצעו על פי הוראות החוזה, סמוך לאחר ביצוע כאמור.

7. פיקוח

נציגיה המוסמכים של המדינה יהיו רשאים לבקר באתרי מתן השירותים ולהתרשם מהם ולהעיר את הערותיהם לנציגיו המוסמכים של צד ב' וכן רשאים נציגי המדינה לקבל לבקשתם בכל עת סבירה אישור ו/או מסמך מצד ב' בכל נושא הקשור בביצוע חוזה זה.

8. שמירת סודיות ופרסום

1. צד ב' מתחייב לשמור בסוד ידיעות שיגיעו אליו עקב ביצוע חוזה זה ולא יגלה כל נתון ו/או מידע כאמור לכל צד שלישי שהוא. צד ב' מצהיר בזאת שידוע לו שאי מילוי התחייבויותיו לפי סעיף זה מהווה עבירה על פי חוק העונשין התשל"ז-1977 ועבירה על חוק הגנת הפרטיות התשמ"א-1981.

2. צד ב' מתחייב לא להציג את השירותים הניתנים לא כלפי עובדיו ומעסיקיו לא כלפי ציבור הנהנים משירותים אלה כפעולות של משרד החינוך יש חלק בארגונן, אולם צד ב' רשאי להציג את השירותים כניתנים לפי בקשת משרד החינוך והתרבות, תחת פיקוחו, בעידודו, או כנהנים מתמיכתו, הכל לפי העניין.

9. המחאת זכויות

צד ב' אינו רשאי להמחות או להסב לאחר או לאחרים את זכויותיו או חובותיו לפי חוזה זה, כולן או חלקן, בלי הסכמה בכתב ומראש של המשרד.


ניתנה הסכמת המשרד להסבה כאמור, ישאר צד ב' אחראי כלפי המשרד לביצוע החוזה והסבה כאמור לא תפטור אותו מאחריות זו.

10. התחייבות שלא להעסיק

צד ב' מתחייב בזה שלא להעסיק, בין במישרין ובין בעקיפין, אדם המועסק על ידי המשרד, אלא באישור בכתב ומראש של המשרד כל עוד הסכם זה בתוקף.
11. יחסי הצדדים

1. חוזה זה הינו חוזה קבלנות כמשמעותו בחוק חוזה קבלנות תשל"ד-1974.

2. צד ב' מצהיר בזה כי הוא קבלן עצמאי וכי הוא מבצע את חיוביו על פי חוזה זה כקבלן עצמאי וכי לא קיימים יחסי עובד-מעביד בינו ובין מי המועסק מטעמו בביצוע חוזה זה ובין המדינה.

3. צד ב' מצהיר בזאת כי הודיע והבהיר לכל מי מהמועסקים על ידו בביצוע חוזה זה, כי בינם ובין המדינה לא יתקיימו כל יחסי עובד-מעביד.

4. תשלומים בגין המועסקים
צד ב' מתחייב בזה לשלם עבורו ועבור כל המועסקים על ידו בביצוע חוזה זה את כל התשלומים שחובת תשלומם מוטלת עליו על פי כל דין או על פי הוראות ההסכמים הקיבוציים הכלליים שבין לשכת התיאום של הארגונים הכלליים לבין ההסתדרות או כל הסכם קיבוצי שהוא בר תוקף בענף המתאים או כפי שהסכמים אלה יתוקנו לרבות צווי הרחבה שיוצאו על פי הסכמים אלה לרבות ומבלי לפגוע בכלליות האמור לעיל, את תשלומי מס הכנסה, מע"מ, בטל"א, תשלומים על פי חוק שעות עבודה ומנוחה, דמי מחלה, דמי חופשה שנתית, שכר מינימום, קרנות עובדים, תשלומי פנסיה, תנאים סוציאליים וכיוצ"ב וכן מתחייב הוא לקיים את כל ההוראות האמורות המתייחסות למועסקים על ידו. מבלי לפגוע בכלליות האמור לעיל מתחייב צד ב' לשלם למועסקים על ידו בביצוע הסכם זה, שכר שלא יפחת משכר המינימום הקבועים בחוק כולל הפרשה לזכויות סוציאליות. חויבה המדינה לשלם סכום כלשהו מהסכומים האמורים לעיל, בגין מי מהמועסקים על ידי צד ב' בביצוע חוזה זה, ישפה צד ב' את המדינה עם דרישה ראשונה בגין כל סכום שחויבה לשלם כאמור.

5. צד ב' יעמוד לביקורתו של מבקר המדינה ויהיה גוף מבוקר כמשמעותו בסעיף 9(6) לחוק מבקר המדינה, תשי"ח-1959 בכל הקשור לקיום חוזה זה גם מעבר לתקופת החוזה. 

12. אחריות משפטית

1. צד ב' יהיה אחראי באחריות מלאה ומוחלטת על פי כל דין לכל נזק ובגין כל פיצוי ותביעה כספית, אשר יגרמו ע"י עובדיו ו/או שלוחיו במסגרת מתן השירותים על ידו. 

2. צד ב' פוטר את המדינה מאחריות לכל תביעה אשר עלולה להיות מוגשת נגדה עקב העסקת עובדיו בפרוייקט. צד ב' מתחייב לשפות ו/או לפצות את המדינה בגין כל סכום שתחויב בו ובגין כל הוצאה שתיגרם לה עקב תביעה כאמור. 

3. צד ב' מתחייב לשלם כל סכום כסף או פיצוי, המגיעים על פי פסק דין לעובד או לכל אדם הנמצא בשירותו כתוצאה מקיום יחסי עבודה עם העובד עקב העסקתו בפרוייקט. 
4. אם אי פעם יקבע כדין מסיבה כלשהי כי העסקת הגוף או מי מעובדיו דינה כהעסקת עובד ע"י המדינה: 
1. התמורה האמורה לעיל יראו ככוללת את כל הסכומים המגיעים או העשויים להגיע לגוף ו/או לעובדיו לרבות כל תיגמול כלשהו, תשלום בגין זכויות סוציאליות, הפרשות/הפרשים, אם יגיעו לו אי פעם בגין העסקתו עפ"י חוזה זה, מכל סיבה שהיא. 
הגוף יהיה מנוע מלטעון כי מגיעים לו סכומים נוספים כלשהם בכל עילה שהיא בגין העסקתו עפ"י חוזה זה.

2. בהסתמך על סעיף 28 לחוק פיצוי פיטורין, תשכ"ג – 1963 , יראו ככלולים בתשלומים הניתנים לגוף לפי חוזה זה גם כל פיצויי הפיטורין גם חתימת הגוף על חוזה זה מהווה הסמכה לכך. סעיף קטן זה טעון אישורו של שר העבודה והרווחה בהתאם לאמור בסעיף 28 האמור, ויכנס לתוקפו לאחר קבלת אישורו של השר או מי שהוסמך על ידו.
3. יחושב שכרו של גוף או מי מעובדיו כעובד עפ"י הקבוע לעניין זה לגבי עובדי מדינה בתפקיד ובדרגה דומים ככל האפשר. הכל כפי שיקבע ע"י נציב שרות המדינה ובאין תפקיד דומה או זהה כאמור ייחשב השכר לפי הקבוע לעניין זה בהסכמי העבודה הקיבוציים החלים על עובדים מסוג זה או בהיעדר הסכם כאמור לפי הסכם עבודה קיבוצי הקרוב לעניין, לדעת נציב שרות המדינה. חישוב השכר יעשה למפרע מיום תחילתו של הסכם זה וככל החיובים והזיכויים עפ"י הסכם זה, מחד, והחישוב החדש האמור, מאידך, יקוזזו הדדית.
5. ידוע לצד ב' כי עליו לבטח את עצמו ואת עובדיו בביטוח לאומי לבדו ועל חשבונו.
6. צד ב' יבטח את אחריותו במסגרת צד ג' כלפי כל עובדיו וכל צד ג' אחר, אשר יכסה כל אירוע וכל נזק הנגרם במהלך שהותו ופעילותו בפעילויות השונות שבמסגרת מכרז זה.

7. צד ב' מקבל על עצמו את האחריות לכל נזק או אובדן שיגרמו לגופו ו/או לרכושו של כל אדם אחר, לרבות לעובדי צד ב' והמועסקים על ידו בביצוע חוזה זה, עקב מעשה או מחדל של צד ב', עובדיו, שליחיו או כל מי שבא מכוחו ו/או מטעמו תוך כדי ביצוע חוזה זה.

חויבה המדינה לשלם סכום כלשהו בגין מעשה או מחדל שצד ב' אחראי להם על פי כל דין או על פי חוזה זה ישפה צד ב' את המדינה באופן מיידי בגין כל סכום שחויבה לשלם.

13. ביטוח, שיפוי ופיצוי

צד ב' מתחייב  לרכוש, ולקיים את כל הביטוחים המפורטים בזה, לטובתו ולטובת מדינת ישראל – משרד החינוך, להציגם להנהלת המשרד כאשר  הביטוחים כוללים את הכיסויים והתנאים הנדרשים וגבולות האחריות לא יפחתו מהמצוין להלן:

1. ביטוח חבות המעבידים
1. צד ב' יבטח את אחריותו החוקית כלפי עובדיו בביטוח חבות המעבידים בכל תחומי מדינת  ישראל  והשטחים המוחזקים.

2. גבולות האחריות לא יפחתו מסך 1,500,000 דולר ארה"ב לעובד, ו- 5,000,000 דולר ארה"ב למקרה ולתקופת ביטוח (שנה).

3. הביטוח על פי הפוליסה יורחב לשפות  את מדינת ישראל – משרד החינוך היה ונטען לעניין קרות תאונת עבודה/מחלת מקצוע כי הם נושאים בחבות מעביד כלפי מי מעובדי צד ב'. 

2. ביטוח אחריות כלפי צד שלישי

1. צד ב' יבטח את אחריותו החוקית על פי דיני מדינת ישראל ביטוח אחריות כלפי צד שלישי גוף ורכוש בגין פעילותו בכל תחומי מדינת ישראל והשטחים המוחזקים.

2. גבול האחריות למקרה ולתקופה לא יפחת מסך 1,000,000 דולר ארה"ב למקרה ולתקופת הביטוח.

3. בפוליסה ייכלל סעיף אחריות צולבת - CROSS LIABILITY.

4. עובדי המשרד ומשתתפים בפעילות ורכושם, כולל בעלי תפקידים שאינם מבוטחים בביטוח חבות המעבידים   – ייחשבו צד שלישי.

5. הביטוח  על פי הפוליסה יורחב לשפות את מדינת ישראל – משרד החינוך, ככל שייחשבו אחראים למעשי ו/או מחדלי צד ב'.

3. ביטוח אחריות מקצועית
1. צד ב' יבטח את אחריותו בגין פעילותו בביטוח אחריות מקצועית. 
2. הפוליסה תכסה כל נזק מהפרת חובה מקצועית של צד ב', עובדיו וכל הפועלים מטעמו ואשר אירע  כתוצאה ממעשה, רשלנות, לרבות מחדל, טעות או השמטה, מצג בלתי נכון, הצהרה רשלנית שנעשו בתום לב, בקשר להקלד שם מכרז בהתאם למכרז ולהסכם עם משרד החינוך.
3. גבול האחריות לא יפחת מ- 1,500,000 דולר ארה"ב למקרה ולתקופת הביטוח לשנה.
4. הכיסוי על פי הפוליסה יורחב לכלול את ההרחבות הבאות:
· מרמה ואי יושר של עובדים.

· אובדן מסמכים, לרבות אובדן השימוש בעקבות מקרה ביטוח.

· אחריות צולבת, אולם הפוליסה לא תכסה את אחריות מדינת ישראל – משרד החינוך כלפי צד ב'.

· הארכת תקופת הגילוי 6 חודשים לפחות.

5. הביטוח יורחב לשפות את מדינת ישראל – משרד החינוך ככל שיחשבו אחראים למעשי ו/או מחדלי צד ב' והפועלים מטעמו.
4. כללי

בכל פוליסות הביטוח הנדרשות יכללו התנאים הבאים:

1. לשם המבוטח יתווספו כמבוטחים  נוספים:  מדינת ישראל – משרד החינוך.
2. בכל מקרה של צמצום או ביטול הביטוח  ע"י אחד הצדדים לא יהיה להם כל תוקף אלא אם ניתנה על כך הודעה מוקדמת של  60 יום לפחות במכתב רשום לחשב משרד החינוך. 

3. המבטח מוותר על כל זכות שיבוב/תחלוף, תביעה, חזרה או השתתפות כלפי מדינת ישראל - משרד החינוך  ועובדיהם, ובלבד שהויתור לא יחול לטובת אדם שגרם  לנזק מתוך כוונת זדון.

4. צד ב' יהיה אחראי בלעדית כלפי המבטח לתשלום דמי הביטוח עבור כל הפוליסות ולמילוי כל החובות המוטלות על המבוטח על פי תנאי הפוליסות.

5. ההשתתפויות העצמיות הנקובות בכל פוליסה ופוליסה תחולנה בלעדית על צד ב'.

6. כל סעיף בפוליסות הביטוח המפקיע או מצמצם בדרך כל שהיא את אחריות המבטח, כאשר קיים ביטוח אחר לא יופעל כלפי מדינת ישראל – משרד החינוך, והביטוח הינו בחזקת ביטוח ראשוני המזכה במלוא הזכויות על פי הביטוח.

7. תנאי הכיסוי של הפוליסות הנ"ל, לא יפחתו מהמקובל על פי תנאי "פוליסות נוסח ביט", בכפוף להרחבת הכיסויים כמפורט לעיל. 

העתקי פוליסות הביטוח, מאושרות ע"י המבטח או אישור ביטוחי בחתימת המבטח בהתאם לסעיף הביטוח על ביצוע הביטוחים כאמור, יומצא על ידי צד ב' למשרד החינוך  עד למועד חתימת החוזה.  

צד ב' מתחייב בכל תקופת ההתקשרות החוזית עם מדינת ישראל – משרד החינוך  להחזיק בתוקף את פוליסות הביטוח. צד ב' מתחייב לחדש את כל הביטוחים לכל אורך תקופת ההסכם ולהמציא את העתקי פוליסות הביטוח מאושרות על ידי המבטח או אישור בחתימתו על חידושן למשרד החינוך, לכל המאוחר שבועיים לפני תום תקופות הביטוח הקיימות. 

אין בכל האמור בסעיפי הביטוח כדי לפטור את צד ב' מכל חובה החלה עליו על פי כל דין ועל פי החוזה ואין לפרש את האמור כוויתור של מדינת ישראל – משרד החינוך על כל סעד או זכות המוקנים לה על פי הדין ועל פי  חוזה זה.

נספח מספר 2

דף 9 מתוך 13
14. זכויות יוצרים

1. כל התוכניות, נספחים, טיוטות, תרשימים, נתונים, תוכנות וכל חומר אחר שהכין צד ב' לשם ביצוע חיוביו על פי חוזה זה או כתוצאה ממנו וזכויות היוצרים הנובעות מהם יהיו שייכות בלעדית למדינה והיא תהיה רשאית לעשות בהן כל שימוש, לרבות שימוש מסחרי, לפי שיקול דעתה הבלעדי.

2. צד ב' מתחייב למסור למשרד בסיום ההתקשרות או במהלכה את כל המסמכים, ערכות הדרכה, פרסומים, תוכנות וכל חומר אחר שיוכן על ידו במסגרת ביצוע הסכם זה.

3. צד ב' לא יעביר את המסמכים שהכין במסגרת ביצוע חיוביו על פי חוזה זה ו/או כל חלק מהם לאחר ולא יתיר רשות הדפסה ו/או הוצאה לאור ו/או איזה רשיון שהוא בקשר למסמכים הנ"ל ולא יפרסם את המסמכים בכל צורה שהיא מקוצרת או אחרת או קטעים מהם ולא ישתמש בחומר האמור לצרכיו הפנימיים או לצרכי עבודות אחרות אלא בכפוף להוראות חוזה זה.

4. צד ב' מצהיר כי לא הפר או יפר כל זכות יוצרים ו/או פטנט ו/או סוד מסחרי כלשהו במהלך ביצוע חיוביו על פי חוזה זה.

5. צד ב' מתחייב בזאת לעגן את זכויות המדינה והמשרד ביחס לזכויות היוצרים בכל התקשרות חוזית שלו עם עובדיו ו/או עם מי שפועל מטעמו במסגרת ביצוע התחייבויותיו על פי הסכם זה באופן שזכויות היוצרים של המדינה תשמרנה.

15. הפרת חוזה

1. מוסכם בין הצדדים כי כל אחת מן ההפרות הבאות תחשבנה להפרות יסודיות של החוזה:

1. אם צד ב' פיגר פיגור העולה על 15 ימים בלוח הזמנים הקבוע במסגרת העבודה או הקבוע ביתר נספחי החוזה.
2. אם צד ב' לא מסר למשרד במהלך ההתקשרות ו/או בסיומה את כל החומר שהכין במסגרת ביצוע התחייבויותיו על פי הסכם זה.
3. אם צד ב' לא איפשר למשרד ו/או לנציג מטעמו לבדוק את ספרי החשבונות כאמור לעיל.
4. אם צד ב' הפר את חובתו והתחייבותו לשמירת סודיות.
5. אם צד ב' הפר את חובתו לקיים אחר דיני העסקת עובדים כאמור במכרז ובכל דין החל על הענין.
6. אם צד ב' הפר זכויות יוצרים.
7. אם צד ב' הינו חברה או שותפות רשומה ולא המציא למשרד אישור כי היא אינה חברה מפרה או כי לא נשלחה אליה התראה על היותה חברה מפרה, כאמור בסעיף 362א' לחוק החברות התשנ"ט-1999 תוך 30 ימים, לכל היותר, ממועד הדרישה. 
2. בוטל החוזה על ידי המשרד על פי הוראות כל דין, יהיה רשאי המשרד לבצע את השירותים נשוא החוזה בעצמו או באמצעות מי מטעמו וצד ב' יהיה חייב לשפות את המדינה בגין כל ההוצאות הישירות והעקיפות שנגרמו לה בגין כך, בלי שהדבר יפגע בשאר הסעדים העומדים לרשות המשרד על פי כל דין.

3. בוטל החוזה על ידי המשרד מסיבה כלשהי וצד ב' ביצע רק חלק ממנו, לא ישולמו לצד ב' כספים מעבר לחלק היחסי של העבודה שבוצעה.

4. מבלי לפגוע בכלליות האמור לעיל יהיה המשרד רשאי לבטל את החוזה ללא צורך בהודעה מוקדמת לצד ב' בהתרחש כל אחד מהמקרים הבאים:

1. אם ימונה כונס נכסים זמני או קבוע לעסקו ו/או לרכוש צד ב'.

2. אם ימונה מפרק זמני או קבוע לצד ב'.

3. אם ימונה נאמן בפשיטת רגל לצד ב'.

4. אם צד ב' הפסיק לנהל את עסקיו לתקופה רצופה העולה על 30 יום.

5. אם צד ב' הסב את החוזה, כולו או מקצתו לאחר או העסיק קבלן משנה בביצוע העבודה בלי הסכמת המשרד בכתב.

6. כשצד ב' הסתלק מביצוע החוזה.

7. כשיש בידי המשרד הוכחות להנחת דעתו שצד ב' או אדם אחר בשמו או מטעמו נתן או הציע לאדם אחר כלשהו שוחד, מענק, דורון, או טובת הנאה כלשהי בקשר לחוזה.

16. הסכם זה מותנה בכך שצד ב' ימציא למשרד אישור לפי חוק עסקאות גופים ציבוריים (אכיפת ניהול חשבונות ותשלום חובות מס) התשל"ו-1976 שלפיו הוא מנהל פנקסי חשבונות כדין, או כי הוא פטור מלנהלם וכי הוא נוהג לדווח על עסקאותיו כדין.

17. ערבויות בנקאיות

1. ערבויות

להבטחת כל התחייבויות צד ב' לפי חוזה זה, ימציא צד ב' למשרד ערבויות בנקאית (להלן: "הערבויות") כמפורט במכרז בהתאם לתנאי ההתקשרות.

2. המצאת הערבויות
צד ב' מתחייב להמציא למשרד את הערבויות בצרוף החוזה כשהוא חתום על ידי המורשים מטעמו, תוך שבוע מקבלת החוזה החתום בראשי תיבות על ידי המורשים בצד המשרד.

3. הארכת תוקף ערבויות

במקרה שהמשרד יעשה שימוש בזכותו להאריך את תוקף החוזה, מתחייב צד ב' למסור למשרד לא פחות מ - 30 יום לפני תחילת התקופה המוארכת, הערבויות הבנקאיות כמפורט במכרז וכאמור לעיל. 

4. חילוט ערבויות
הופר ההסכם ע"י צד ב' ו/או בוטל החוזה על ידי המשרד כדין יהיה רשאי המשרד לחלט את הערבויות, וכן יהיה רשאי הוא למסור את ביצוע החוזה למי שייקבע על ידי המשרד מבלי לפגוע בשאר הסעדים העומדים לרשותו על פי כל דין.

18. בירור מחלוקות

1. בירור כל מחלוקת הקשורה ו/או הנובעת ממתן השירות על פי חוזה זה תהיה בסמכותם של מנהלי הצדדים.

2. קיומם של בירורים כאמור לעיל לא יהיה בו כשלעצמו כדי לגרום להפסקת ביצוע השירותים לפי חוזה זה ו/או להפסקת תשלומי המדינה לגבי מה שאינו שנוי במחלוקת, הן לגבי ביצוע השירותים והן לגבי ביצוע התשלום.

3. על בירורים לפי סעיף זה לא יחולו הוראות חוק הבוררות תשכ"ח-1968.

19. שונות
1. חוזה זה ממצה את כל אשר הוסכם בין הצדדים, ולא יהיה תוקף לכל חוזה או הסדר שנערכו עובר לחתימתו של חוזה זה.

2. שינויים בחוזה זה יחייבו את הצדדים אך ורק אם נעשו בכתב ונחתמו על ידי כל הצדדים לחוזה.

3. הודעה על פי כתובות הצדדים במבוא לחוזה זה שתינתן בכתב תחשב כאילו הגיעה לתעודתה תוך 3 ימים מהמועד בו נשלחה ואם נמסרה ביד - בעת מסירתה.

4. כותרות השוליים נקבעו לצורכי הנוחות בלבד ואין לעשות בהן שימוש לפרשנות החוזה.

ולראיה באו הצדדים על החתום:

בשם המדינה:




         בשם צד ב':

________________




________________
________________




________________
________________




________________

נספח  ביטוח  - אישור עריכת ביטוחים

לכבוד

מדינת ישראל – משרד החינוך 
א.ג.נ.,

הנדון:  אישור עריכת ביטוח
הננו מאשרים בזה כי ערכנו למבוטחנו _________________________(להלן "הקבלן ") 

לתקופת הביטוח  מיום _______________ עד יום ________________בקשר להקלד שם מכרז, את הביטוחים המפורטים להלן:

ביטוח חבות המעבידים

1. הקבלן יבטח את אחריותו החוקית כלפי עובדיו בביטוח חבות המעבידים בכל תחומי מדינת ישראל והשטחים המוחזקים.

2. גבולות האחריות לא יפחתו מסך 1,500,000 דולר ארה"ב לעובד, ו- 5,000,000 דולר ארה"ב למקרה ולתקופת ביטוח (שנה).

3. הביטוח על פי הפוליסה יורחב לשפות את מדינת ישראל – משרד החינוך היה ונטען לעניין קרות תאונת עבודה/מחלת מקצוע כי הם נושאים בחבות מעביד כלפי מי מעובדי הקבלן. 

ביטוח אחריות כלפי צד שלישי

1. הקבלן יבטח את אחריותו החוקית על פי דיני מדינת ישראל ביטוח אחריות כלפי צד שלישי גוף ורכוש בגין פעילותו בכל תחומי מדינת ישראל והשטחים המוחזקים.

2. גבול האחריות למקרה ולתקופה לא יפחת מסך 1,000,000 דולר ארה"ב למקרה ולתקופת הביטוח.

3. בפוליסה ייכלל סעיף אחריות צולבת - CROSS LIABILITY.
4. עובדי המשרד ומשתתפים בפעילות ורכושם, כולל בעלי תפקידים שאינם מבוטחים בביטוח חבות המעבידים – ייחשבו צד שלישי.

5. הביטוח על פי הפוליסה יורחב לשפות את מדינת ישראל – משרד החינוך, ככל שייחשבו אחראים למעשי ו/או מחדלי הקבלן.

ביטוח  אחריות מקצועית

1. הקבלן יבטח את אחריותו בגין פעילותו בביטוח אחריות מקצועית. 
2. הפוליסה תכסה כל נזק מהפרת חובה מקצועית של הקבלן, עובדיו וכל הפועלים מטעמו ואשר אירע כתוצאה ממעשה, רשלנות, לרבות מחדל, טעות או השמטה, מצג בלתי נכון, הצהרה רשלנית שנעשו בתום לב, בקשר למתן שירותים מינהליים להפעלת תוכניות הזנה של משרד החינוך בהתאם למכרז ולהסכם עם משרד החינוך.
3. גבול האחריות לא יפחת מ- 1,500,000 דולר ארה"ב למקרה ולתקופת הביטוח לשנה.
4. הכיסוי על פי הפוליסה יורחב לכלול את ההרחבות הבאות:
· מרמה ואי יושר של עובדים.
· אובדן מסמכים, לרבות אובדן השימוש בעקבות מקרה ביטוח.
· אחריות צולבת, אולם הפוליסה לא תכסה את אחריות מדינת ישראל – משרד החינוך כלפי הקבלן.

· הארכת תקופת הגילוי 6 חודשים לפחות.
5. הביטוח יורחב לשפות את מדינת ישראל – משרד החינוך ככל שיחשבו אחראים למעשי ו/או מחדלי הקבלן והפועלים מטעמו. 
כללי

בפוליסות הביטוח  נכללו התנאים הבאים:

1. לשם המבוטח יתווספו כמבוטחים נוספים: מדינת ישראל – משרד החינוך.
2. בכל מקרה של צמצום או ביטול הביטוח ע"י אחד הצדדים לא יהיה להם כל תוקף אלא אם ניתנה על כך הודעה מוקדמת של 60 יום לפחות במכתב רשום לחשב משרד החינוך. 

3. המבטח מוותר על כל זכות שיבוב/תחלוף, תביעה, חזרה או השתתפות כלפי מדינת ישראל - משרד החינוך ועובדיהם, ובלבד שהויתור לא יחול לטובת אדם שגרם לנזק מתוך כוונת זדון.

4. הקבלן יהיה אחראי בלעדית כלפי המבטח לתשלום דמי הביטוח עבור כל הפוליסות ולמילוי כל החובות המוטלות על המבוטח על פי תנאי הפוליסות.

5. ההשתתפויות העצמיות הנקובות בכל פוליסה ופוליסה תחולנה בלעדית על הקבלן.

6. כל סעיף בפוליסות הביטוח המפקיע או מצמצם בדרך כל שהיא את אחריות המבטח, כאשר קיים ביטוח אחר לא יופעל כלפי מדינת ישראל – משרד החינוך, והביטוח הינו בחזקת ביטוח ראשוני המזכה במלוא הזכויות על פי הביטוח.

7. תנאי הכיסוי של הפוליסות הנ"ל, לא יפחתו מהמקובל על פי תנאי "פוליסות נוסח ביט", בכפוף להרחבת הכיסויים כמפורט לעיל. 

בכפוף לתנאי וסייגי הפוליסות המקוריות עד כמה שלא שונו במפורש על פי האמור באישור זה.

                                                                                      בכבוד רב,                  

                                                                     ___________________________

תאריך______________                        חתימת מורשה המבטח  וחותמת המבטח

מבנה דו"חות ביצוע

 (מצ"ב בקובץ Excel)

נוסח קול קורא לדוגמא להצטרפות מאגר ספקים
 (מצ"ב בקובץ PDF)

חוק ארוחה יומית לתמיד 
(מצ"ב בקובץ  Word)

פורמט לדוגמה של טפסי הבקרה 
(מצ"ב בקובץ  Word)

חוברת הנחיות למוסדות חינוך 
(מצ"ב בקובץ  Word)

חוברת הנחיות לספקי מזון 
(מצ"ב בקובץ  Word)

איפיון למערכת ניהול ההזנה

(מצ"ב בקובץ  Word)

תיאור מערכת ההזמנות וניהול הידע 
(מצ"ב בקובץ  Word)

נספח אבטחת מידע למיקור חוץ
1. מטרה (I)
מסמך זה כולל אוסף דרישות אבטחת מידע לצורך התקשרות עם הספק. עמידה בהוראות מסמך זה הינה תנאי סף להתקשרות עם הספק , ועליו לעמוד בדרישות אבטחת מידע של משרד החינוך כפי שיעודכנו מעת לעת. 

2. הגדרות (I)
2.1.    מידע: נתונים על אישיותו של אדם, צנעת אישיותו, מצב בריאותו, מצבו הכלכלי, הכשרתו המקצועית, דעותיו ואמונתו. 
2.2. מאגר מידע: אוסף נתוני מידע המוחזק באמצעי מגנטי או אופטי (ובכלל זה מחשב) ומיועד לעיבוד ממוחשב.

2.3. מנהל המאגר: מנהל פעיל של גוף שבבעלותו או בהחזקתו מאגר מידע או מי שמנהל כאמור הסמיכו לענין זה;

2.4. הממונה על אבטחת המידע אצל הספק: אדם הנמנה על עובדי הספק אשר מונה על ידי הספק לתפקיד זה ואשר אחראי על אבטחת המידע הנכלל במאגרי המידע המצויים בידי הספק ועל יישום ההנחיות המופיעות במסמך זה.  
2.5. הממונה על אבטחת המידע במשרד החינוך: אדם שמונה לתפקיד זה מטעם משרד החינוך ואשר אחראי על אבטחת המידע במשרד החינוך, ואחראי על מתן הנחיות אבטחת מידע.
2.6. נכסי המידע - כל המידע, מאגרי המידע, נתון אחר או ציוד של משרד החינוך אשר משמש לצורך פעילות המאגר

2.7. משתמשי מאגר מידע
          א.  כל בעל תפקיד אצל הספק, הנדרש מתוקף תפקידו להשתמש במידע אשר נצבר במאגרי המידע של המשרד המצויים אצל הספק, או שיש לספק גישה אליהם. 
          ב.  בעלי תפקידים במשרד החינוך המקבלים במסגרת תפקידם דוחות ומידע המופקים ממאגרי מידע של משרד החינוך המצויים בידי הספק או שיש להם גישה אליהם.

          ג.   מערכות משיקות (צד שלישי) העושות שימוש במידע הנכלל במאגרי המידע של משרד החינוך והמצויים בידי הספק.

2.8. אבטחה פיזית: האמצעים הפיזיים הנדרשים להגנה על ציוד המחשוב, לגישה למידע של משרד החינוך ולשרידות המערכות הממוחשבות המכילות את מאגרי המידע.

2.9. "התקן נייד" -  אחד מאלה: 
2.9.1. מחשב המיועד לשימוש נייד ובכלל זה רדיו טלפון נייד כהגדרתו בחוק התקשורת (בזק ושידורים) התשמ"ב-1982 ;
2.9.2. מצע אחר המשמש לאחסון חומר מחשב;
2.10. סיווג מידע: הקניית הגדרת רגישות למידע, בהתבסס על העקרונות שהותוו על ידי משרד החינוך והפורום לנושא אבטחת מידע במשרד החינוך.

2.11. נזק למידע : פגיעה בסודיות, בשלמות וזמינות  המידע בבעלותו של משרד החינוך .
2.12. אבטחת מידע" - הגנה על סודיות, שלמות וזמינות  המידע בבעלותו של משרד החינוך.  הגנה על המידע מפני חשיפה, שימוש או העתקה, והכל ללא רשות כדין;
2.13. "שלמות מידע" - זהות הנתונים במאגר מידע למקור שממנו נשאבו, בלא ששונו, נמסרו או הושמדו ללא רשות כדין.
2.14. סודיות המידע – חשיפת המידע לגורמים לא מורשים.
2.15. זמינות המידע – שמירה על נגישות למידע באופן רציף 

2.16. אירוע במ"מ – אירוע בטחון מערכות מחשב. פעולה המתבצעת בזדון או בשוגג.
פעולה זו עלולה לפגוע בזמינות, אמינות וסודיות המידע  ו/או בציוד המחשוב המשרדי ברמות חומרה שונות, ולהביא להשבתת מערכות, שיבוש נתונים מכוון או חשיפת נתונים לגורמים לא מורשים.
2.17. "מיקור חוץ" השימוש בשירותי מיקור חוץ משמעו הוצאה מחוץ לארגון , או ביצוע על ידי מי שאינם עובדים בארגון , של פעולות ותהליכים המבוצעים בדרך כלל על ידי הארגון.
2.18. "מומחה אבטחת מידע" -  חברה המתמחה בנושא אבטחת מידע , בעלת  5 שנים ניסיון לפחות במתן ייעוץ אבטחת מידע  לארגונים בגודל דומה למשרד החינוך, על החברה להיות עם 2 עובדים לפחות בעלי הסמכה של CISSP בנושא אבטחת מידע, מתן האישור יתבצע ע"י עובד החברה בעל CISSP  מוסמך.
3. הנחיות לביצוע (M)
3.1. התחייבות הספק 
הספק מתחייב למלא אחר הוראות נספח זה ואחר יתר הוראות המשרד בכל הנוגע  לאבטחת מידע, לרבות הוראות אשר יתעדכנו מעת לעת. יישום הוראות המשרד במלואן מהווה תנאי להתקשרות הספק עם המשרד. 
3.2. איומים (I)
איום פנימי - פגיעה במכוון או בשוגג בשלמות או זמינות  או סודיות  של נכס מידע של משרד החינוך  על ידי גורם בעל הרשאות גישה לאותם נכסים. 
איום חיצוני - פגיעה בשלמות או זמינות  או סודיות  של נכס מידע של משרד החינוך  על ידי גורם  ללא הרשאות  גישה מאושרות לאותם נכסים. 
3.3. גורמי איום עיקריים (I)
· אדם בעל הרשאות במערכת וללא הרשאות במערכת.

· בעל עניין במידע (אדם/ ארגון). לדוגמה: ספקי מזון, נציגי בתי ספר.

· גופים עם אינטרסים ועם יכולות – אנשי תקשורת, חוקרים פרטיים , עבריינים קטנים, פשע מאורגן ישראלי ופשע מאורגן בינלאומי.
· מדינה או כל גורם אחר במסגרת התקפות סייבר.
· אדם אקראי או גורם נוסף בעל יכולת זדונית.
3.4. משמעות של מימוש האיומים (I)
פגיעה בנתוני המערכת עלולה לגרום לנזקים הבאים:

· פגיעה בפעילות התקינה במשרד החינוך כולל זמינות שירותים, אמינות שלמות וחסינות נתונים. 

· נזק  לצנעת חייו של עובד המשרד או של אדם מן הציבור ו\או לכל אדם שפרטיו נחשפו מהמערכת. 

· הגשת תביעות משפטיות נגד משרד החינוך.
· נזק כלכלי משמעותי מאוד למשרד החינוך ולרשויות מקומיות.
· נזק תדמיתי בלתי הפיך למשרד החינוך ולרשויות מקומיות.

סווג המידע 

המערכת לא תכלול מידע מוגן לפי ולחוק הגנת הפרטיות התשמ"א-1981 ולכן אינו מחייב רישום המאגר בפנקס מאגרי מידע במשרד המשפטים. 

למרות זאת ייתכן ויכללו במאגר נתונים שידרשו התייחסות מיוחדת כגון, נתוני התקשרות של ספקי מזון, נציגי בתי הספר שיעבדו עם המערכת. 
כתוצאה ממימוש האיומים שצוינו בסעיף 3.4 יש קבוע למערכת סיווג ברמות "חסוי" ו"שמור אישי". 
3.5. מידע מוגן – חובת דיווח
הספק מתחייב לא לעשות שימוש במידע מסוג זה ולדווח למשרד החינוך על קבלת מידע שמכיל מידע מוגן לפי חוק הגנה על פרטיות. הספק יחזיר למשרד החינוך באופן מיידי את המידע ולא יעשה כל שימוש במידע מסוג זה.
3.6. שימוש, אחזקה או ניהול של מערכת ממוחשבת   

3.6.1. מלוא המידע המצוי מערכת ממוחשבת של המשרד אשר בידי הספק או שיש לספק גישה אליהם במסגרת ההתקשרות בינו לבין המשרד, הינו בבעלות המשרד על כל המשתמע מכך. הספק מתחייב שכל גישה שלו, או של מי מטעמו, למידע ולמאגר המידע, תתבצע אר ורק בהתאם להוראות המשרד ולמטרות אשר הוגדרו לו על ידי המשרד במסגרת ההתקשרות. 
3.6.2. הספק מתחייב שהוא , או מי מטעמו, יקפיד כי כל איסוף מידע או שימוש בו יבוצע אך ורק בהתאם להוראות החוק והדין, ועל פי הנחיות המשרד. 
3.6.3. הספק מתחייב שהוא , או מי מטעמו, לא יעביר מידע, או חלק ממידע, מתוך מאגרי המשרד אשר בידיו או שיש לו גישה אליהם, לצד שלישי כלשהו ללא אישור מפורש ובכתב מאת המשרד.
3.6.4. הספק מתחייב שלא לשמור ולא להוציא מידע  של משרד החינוך אל שרתים או משאבי מחשוב אחרים הממוקמים מחוץ לגבולות מדינת ישראל, או שונים מאלה אשר נקבעו במסגרת המכרז או ההתקשרות.
3.6.5. הספק מתחייב למנוע שמירה של נתונים רגישים באופן מקומי אצל משתמשי המערכת. במקרים חריגים יש לקבל אישור מפורש ובכתב מהמשרד
3.7. בקרה 
לצורך בקרה על יישום דרישות אבטחת המידע על הספק להעביר אישור של מומחה אבטחת מידע מתוך רשימת הספקים המאושרת ע"י המשרד בשלב התחלת העבודה במערכת, בשלבי שינויים מהותיים במערכת ובשלב הארכת התקשרות. 

3.8. זיהוי וניהול סיכונים 
3.8.1.  ניהל הסיכונים  
3.8.1.1.  הספק מתחייב לבצע ניהול וזיהוי של  סיכוני אבטחת מידע בכל שלב  משלבי הפרויקט .
3.8.1.2. הספק מתחייב לפנות למשרד בבקשה לאישור לפני ביצוע שינויים בארכיטקטורת המערכת, או באופן מתן השירותים. הספק מתחייב שלא לבצע שינוי כלשהו ללא אישור מפורש ובכתב מהמשרד. 

3.9. הצהרה על מחויבות גורם חיצוני בנושא אבטחת מידע  
3.9.1.   הספק יגיש מסמך הצהרה למשרד החינוך בו הוא מצהיר על התחייבותו על ביצוע ההנחיות לשמירת אבטחת המידע כפי שמפורט בהנחיות ובמסמכי משרד החינוך, ובמסמכי המכרז.
3.10. ניהול אבטחת מידע ארגונית 
3.10.1. הספק מתחייב למנות ממונה אבטחת מידע מטעמו, ואשר יהיה אחראי על אבטחת המידע הנכלל מערכות מחשוב המצויות בידי הספק וכן על יישום ההנחיות המופיעות במסמך זה.
3.10.2. הספק יחתום על התחייבות לשמירת סודיות, בנוסח המצורף למכרז, וכן יחתים על התחייבות זו את עובדיו ו/או כל מי מטעמו אשר יהיה בעל גישה למאגר מידע של המשרד או למידע מתוכו במסגרת ההתקשרות.
3.10.3. הספק מתחייב להפריד הפרדה מלאה את מאגרי המשרד המצויים בידיו מיתר מאגרי המידע שברשותו. זאת באמצעות הפרדה לוגית הכוללת סגמנט מבודד מאחורי חומת אש. 
3.10.4. בכל מקרה שבו לספק התקשרות עם צד שלישי כלשהו אשר יש לה נגיעה עם ההתקשרות בין הספק למשרד במסגרת מכרז זה ו/או על יישום ההנחיות המפורטות במסמך זה, הספק מתחייב להודיע על כך למשרד ולפעול על פי הנחיותיו וכן ליידע את הצד השלישי על החובות הנובעות מקיום ההנחיות המפורטות במסמך זה.  

3.11. אבטחת המידע במישור משאבי האנוש והעובדים  
3.11.1. הספק מתחייב כי כל עובדיו ו/או מי מטעמו אשר יהיו בעלי גישה למאגרי המשרד ו/או יועסקו במסגרת התקשרות הספק עם המשרד, יהיו בעלי הכשרה מתאימה-, בהתאם לנדרש במסמכי המכרז וההתקשרות. בדיקת אימות הרקע של כל מועמד להעסקה כעובד הספק, מי מטעמו או משתמש צד שלישי, יעשו  ע"י הספק כנדרש על פי דין ולפי כללי האתיקה הרלוונטיים, והיקפם יתאים לדרישות המשרד, לסיווג המידע שיהיה נגיש להם ולסיכונים הצפויים.
3.11.2. הספק יהיה אחראי כלפי המשרד על כל פעילות עובדיו ו/או מי מטעמו במסגרת ההתקשרות.
3.11.3. הספק מתחייב שכל עובדיו, ו/או מי מטעמו ו/או משתמשי צד שלישי, מבינים את מלוא האחריות המוטלת עליהם בנוגע למידע ולאבטחתו וכי הם מתאימים לתפקידים שנועדו להם. על הספק להפחית סיכוני גניבה, הונאה או שימוש לרעה בגישה למידע של המשרד באמצעות נקיטת אמצעי הגנה סבירים ומקובלים (כגון מצלמות אבטחה, תיעוד גישה וכדומה), וזאת מבלי לגרוע מהוראות נספח זה באשר לאבטחה הפיזית והסביבתית.
3.11.4. הספק מתחייב למנוע מקרים בהם עובדיו ו/או מי מטעמו ינסו לבצע גישות למאגרים אליהם לא קיבלו הרשאה. במקרה בו עובד ו/או מי מטעם הספק ניסה בפעם השלישית לבצע גישה למאגר שאינו מורשה גישה אליו, על הספק למנוע ממנו כל גישה למאגרי המשרד ולדווח על כך מיידית למשרד.
3.11.5. הספק מתחייב כי תפקידים ותחומי אחריות של עובדי הספק ו/או מי מטעמו ו/או משתמשי צד שלישי הנוגעים לאבטחה , יוגדרו ויתועדו ע"י הספק לפי מדיניות אבטחת המידע של הארגון. 
3.12. אבטחה פיזית וסביבתית  

3.12.1. הספק מתחייב כי הגישה  לאזורים שקיים בהם מידע ו/או מאגרי מידע וארונות התקשורת תהייה מתועדת ומבוקרת באופן המאפשר את וידוא זהות האדם הניגש לציוד הנ"ל הכולל מניעת הכחשה. רשומות הכניסה ישמרו למשך שנתיים  ויועברו למשרד החינוך לפי דרישה.
3.12.2. מאגר המידע נמצא ברשות הספק, לכן הספק מתחייב לתעד הכנסה והוצאה של ציוד אל המתקנים בהם ממוקם המאגר ומהם.
3.12.3. הספק מתחייב כי כניסת  ספקים או לקוחות  לאזורי חוות השרתים תהיה מבוקרת, תכלול ליווי, ותירשם ביומן רישום אירועים.
3.12.4. אמצעים לבקרת כניסה פיסית: הספק מתחייב כי  השרתים והציוד המשמש לאחסון , עיבוד וגישה למאגרי המידע   והיישומים יוגנו על ידי אמצעים מתאימים לבקרת כניסה כדי להבטיח שרק לעובדים מורשים תותר הגישה. 
3.12.5. הגנה מפני איומים סביבתיים: הספק  מתחייב ליישם הגנה פיסית מפני נזקים של שריפה, הצפה , רעידות אדמה, פיצוצים, הפרות סדר וסוגים אחרים של אסונות טבע ופגיעות מעשה ידי אדם. 

3.12.6. עבודה באזורים מאובטחים: הספק מתחייב לכתוב וליישם הנחיות לעבודה באזורים מאובטחים.
3.12.7. שירותים תומכים: הספק מתחייב להגן על הציוד בפני הפסקות חשמל והפרעות אחרות הנגרמות בגלל כשל שירותים תומכים. 
3.12.8. אבטחת כבלים: הספק מתחייב כי כבלי חשמל ותקשורת הנושאים נתונים או תומכים בשירותי מידע, יוגנו מפני יירוט או נזק. 
3.12.9. תחזוקת ציוד: הספק מתחייב לתחזק את הציוד כראוי על מנת להבטיח את זמינותו וכלילותו הרציפות. 
3.13. ניהול תקשורת ותפעול 
3.13.1. הספק מתחייב להגדיר ולעבוד על פי מערך נוהלי עבודה אשר יתנו מענה לכל דרישות משרד החינוך לרבות בנושא אבטחת מידע. 
3.13.2.  הספק מתחייב שהנוהלים ייבדקו על ידו פעם בשנה לפחות וייתוקנו בהתאם להנחיות משרד החינוך. 
3.13.3.  במידה והתגלו ליקויים בעבודת הספק, או כתוצאה מגילוי חשיפת אבטחת מידע חדשה, הספק מתחייב לעדכן את נוהלי העבודה ולדווח ל משרד החינוך באופן מיידי. 
3.14. אבטחה לוגית 
3.14.1. הספק  מתחייב ליישם אמצעי אבטחה הולמים שימנעו חדירה מכוונת או מקרית למערכת או למערכות התשתית והתקשורת.
3.14.2. הספק מתחייב לבצע הפרדה בין רשתות המאכלסות את מאגרי המידע של משרד החינוך ליישומים ולכלל הרשתות (סיגמנטציה).
3.14.3. הספק מתחייב שכל אמצעי אבטחת המידע יעברו הקשחות לפי המלצות היצרן ולפי הדרך המומלצת במתודולוגית אבטחת מידע המקובלת על משרד החינוך. 
3.14.4. הספק מתחייב לעדכן באופן שוטף את המערכות השונות למניעת ניצול פרצות אבטחת מידע.
3.14.5. הספק מתחייב שמערכות אבטחת מידע יספקו שרידות מלאה לשמירה על זמינות המערכת.

נספח מספר 11
דף 7 מתוך 11
3.15. תיעוד ובקרה 
3.15.1. הספק מתחייב לנהל מנגנון תיעוד אוטומטי שיאפשר בקרה וביקורת על מערכות שניגשות למאגרי מידע של המשרד .
3.15.2. הספק מתחייב שבכל פניה למערכת ולרשומות במאגר יירשמו כל הנתונים הבאים: זהות המשתמש, התאריך והשעה של ניסיון הגישה, רכיב המערכת שאליו בוצע ניסיון הגישה, סוג הגישה, היקפה, והאם הגישה אושרה או נדחתה.
3.15.3. הספק מתחייב שתיעוד הגישה ישמר בשרתים נפרדים ממאגר המידע.
3.15.4. הספק מתחייב כי מנגנון הבקרה לא יאפשר, ביטול או שינוי של הפעלתו. מנגנון הבקרה יאתר שינויים או ביטולים בהפעלתו ויפיץ התראות לאחראי אבטחת מידע מטעם הספק ולצוות אבטחת מידע במשרד החינוך.
3.15.5. הספק מתחייב להעביר למשרד החינוך דיווחים תקופתיים ולפי דרישה בכל הנוגע לאופן ניהול מידע , אשר נמצא בבעלות המשרד. 
3.15.6. הספק מתחייב לדווח באופן מיידי לצוות אבטחת מידע במשרד החינוך בכל מקרה של חשש לדליפת מידע מהמאגר או שימוש חורג מההרשאה שניתנה.
3.15.7. הספק מתחייב לשמור את נתוני הרישום של מנגנון הבקרה למשך 24 חודשים לפחות.
3.16. ביקורות אבטחת מידע 

3.16.1. הספק מתחייב ליידע את העובדים במאגר בדבר קיומו של מנגנון הבקרה למערכות המאגר והיקף התיעוד המבוצע על ידו.
3.16.2. הספק מתחייב לאפשר למשרד החינוך לערוך ביקורות באתר המארח את המידע.
3.16.3. הספק מתחייב לתקן את הליקויים לפי דוח הביקורת של משרד החינוך בתוך פרק הזמן שיקבע על ידי משרד החינוך. 
3.17. ניהול המידע 

3.17.1. הספק מתחייב לנהל רשימה של כל נכסי המידע של משרד החינוך שנמצאים ברשותו.
3.17.2. הספק מתחייב להעביר את רשימת כל נכסי המידע של משרד החינוך שנמצאים ברשותו למינהל תקשוב ומערכות מידע.
3.17.3. הספק מתחייב להגדיר ולנהל רשימות מורשים לגישה פיזית לנכסי המידע בבעלות משרד החינוך.
3.17.4. הספק מתחייב שלא  להעביר מידע בבעלות משרד החינוך לגורם שלישי ללא אישור בעל המידע במשרד החינוך.
3.17.5. הספק מתחייב לדווח למשרד החינוך על כל צורך בסילוק ציוד מיחשוב שכולל מידע בבעלות המשרד. סילוק הציוד יהיה אך ורק באישור גורם מוסמך במשרד החינוך.
3.17.6. במידה ויש צורך בהשמדת/סילוק מדיה מגנטי כגון, דיסקים, קלטות גיבוי, מדיה נתיקה מכל סוג, פלט נייר וכו' שכולל מידע בבעלות משרד החינוך – הספק מתחייב לבער את המידע שבמדיה בהתאם להנחיות ממונה אבטחת מידע במשרד החינוך לאחר גיבוי המידע בהתאם לצורך ולהנחיות המשרד.  
3.17.7. הספק מתחייב כי בסיום ההתקשרות יתאם עם משרד החינוך את השמדת כל נכסי המידע בבעלות משרד החינוך שנשארו ברשותו.

3.18. ניהול הרשאות גישה 

3.18.1. הספק מתחייב שגישה למערכות המידע ו/או מאגרי המידע תהיה מבוססת על בסיס הצורך לדעת (need to know)  ולא תורשה גישה מעבר לנדרש לצורך מילוי התפקיד כפי שהוגדר על ידי משרד החינוך ובהתאם להוראות המכרז. 
3.18.2. הספק מתחייב לדאוג לגישה ממודרת  על בסיס הגדרת תפקידים .
3.18.3. הספק מתחייב לנהל  רישום מעודכן של בעלי התפקידים ושל הגישה המוגדרת לכל תפקיד. 
3.18.4. הספק מתחייב לגרוע הרשאות לבעלי תפקידים שהסתיים תפקידם או שאין להם צורך במידע אליו קיבלו הרשאה.
3.18.5. הספק מתחייב לדאוג לבקרות המתאימות על מנת שלא תבוצע גישה לא מורשית למאגרי המידע
3.18.6. הספק מתחייב שהזדהות למאגרי מידע בעלי רגישות גבוהה תבוצע באמצעות רכיב פיסי בנוסף לסיסמא. 
3.18.7. בהתאם לצורך ולהנחיות המשרד על הספק להתממשק למערך הזדהות של משרד החינוך אשר בו מוגדרת מדיניות הסיסמאות. במידה ומאילוצים שונים ובכפוף לאישור צוות אבטחת המידע במשרד החינוך לא יתממשק הספק למערך זה , עליו לנהל מדיניות סיסמאות שתכלול את הפרמטרים הבאים לכל הפחות:
· חוזק הסיסמא - לפחות 8 תווים בשילוב של ספרות ואותיות
· מספר ניסיונות שגויים לנעילה - 3 ניסיונות
· שמירת היסטורית סיסמאות - עד 5 סיסמאות אחורה
· תדירות החלפת הסיסמא אחת ל-3 חודשים
3.18.8. הספק מתחייב לנתק משתמש שהזדהה למערכת מידע לאחר פרק זמן של 10 דקות ללא פעילות .
3.18.9. חל איסור להגדיר זהויות במערכת או לתת הרשאות במערכת לזהויות קיימות, ללא אישור של  המחלקה לביקור סדיר שבמשרד החינוך.
3.19. תיעוד אירועי אבטחה 
3.19.1. על הספק לבצע תיעוד של כל אירוע אשר יש בו משום פגיעה בשלמות סודיות וזמינות המידע.
3.19.2. כל אירוע אבטחה, יחקר וייבדק ויופק דוח אירוע המתאר את הגורמים לאירוע ואת דרכי הטיפול באירוע. הספק יוציא הנחיות לביצוע על מנת להפחית את הסיכוי לאירוע דומה. 
3.19.3. על הספק להכין הוראות להתמודדות עם אירועי אבטחת מידע אשר מתייחסים לחומרת האירוע ולמידת רגישות המידע. בהוראות אלו תהיה התייחסות לצעדים מיידיים הנדרשים לטיפול באירוע כגון דיווח למשרד החינוך, ביטול הרשאות וכדומה. 

3.20. אבטחת תקשורת 
3.20.1. הספק מתחייב שלא יחבר מערכות /מאגרי  מידע למרשתת אלא אם כן קיבל את אישור המשרד לכך.
3.20.2. במידה וקיבל הספק אישור וחיבר את המערכות ו/או מאגרי המידע לרשת ציבורית או למרשתת, מתחייב הספק לנקוט  באמצעי ההגנה המתאימים על מנת למנוע נזק, פריצה, זיהום או השחתה של מאגרי המידע. 
3.20.3. הספק מתחייב שהעברת המידע בתוך רשת התקשורת , ברשת ציבורית או במרשתת תיעשה תוך שימוש בשיטות הצפנה מקובלות. 
3.20.4. הכניסה למערכות המאורחות אצל ספק חייבת להיעשות דרך שער אחד מרכזי בלבד. כל הגישות חייבות לעבור דרך חומרת/ תוכנת "חומת אש" המסנן את כל התקשורת למערכות המסווגות.

3.20.5. במידה וקיימת רשת ממוחשבת אצל הספק, מערכת "חומת אש" תפריד את הרשת הקיימת אצל הספק מחוות המערכות שבבעלות של משרד החינוך אשר תכלול בסיס נתונים ושרתי אפליקציה נפרדים.
3.20.6. הספק יבטיח זמינות גבוהה של מערך תקשורת. 

3.21. הצפנת תווך תקשורת.

3.21.1.  חיבור דרך אינטרנט למערכת ממוחשבת המאורחת אצל הספק יהיה על תווך התקשורת מוצפן בלבד. 

3.21.2. ההצפנה תהיה שקופה (אוטומטית) עבור המשתמש.

3.21.3. הפתרון יתאר את אמצעי ההצפנה ואת משמעויות השימוש באמצעי ההצפנה הנבחר (חומרה או תוכנה).

3.22. אבטחת תחנות הקצה 

3.22.1. שמירת מידע רגיש בתחנת הקצה 
חל איסור מוחלט לשמור מידע רגיש בתחנה מרוחקת של המשתמש.
3.23. הגנה על היישום 
3.23.1.  על מנת לנתר ולהגן על הנתונים שרתי היישום  ימוקמו מאחורי חומות אש אפליקטיבי.
3.23.2. כל שליפת מידע ועדכון נתונים  תעבור דרך חומת אש למסדי נתונים. 
3.23.3. השרתים ימוקמו מאחורי מערך חומות אש ו IPS למניעת התקפות על היישום.
3.23.4.  השרתים יוקשחו לפי הגדרות היצרן כולל מערך בקרה.
3.23.5. תצורת השרתים תכלול מערך זמינות על מנת להבטיח גישה רציפה ליישום
נספח מספר 11

3.24. התקנים ניידים 
3.24.1. הספק מתחייב שלא להוציא חלקי מידע אל תווך של התקנים ניידים למעט מדיית גיבוי.
3.24.2. במידה ונדרש מהספק לצורך פעילותו לבצע העלאת חלקי מידע לצורך גיבוי, מתחייב הספק לפנות לקבלת אישור צוות אבטחת המידע במשרד החינוך וכן לנקוט באמצעי הגנה נאותים על מנת להבטיח את שלמות , סודיות וזמינות המידע. 
3.24.3. במידה ונדרש מהספק לצורך פעילותו לבצע העלאת חלקי מידע לקלטת גיבוי מתחייב הספק לוודא כי אין ערוב של מידע מסיווגים שונים על אותו התקן. 
3.24.4. במאגר מידע שניתן להתחבר אליו מרחוק באמצעות המרשתת, הספק מתחייב לבצע זיהוי המונע הכחשה של המורשה לגישה מרחוק. לצורך כך יבוצע שימוש ברכיב פיזי המצוי בשליטתו של המורשה. 
3.25. גיבוי, שחזור והתאוששות 
3.25.1. הספק מתחייב לבצע גיבויים מאובטחים של המידע הנצבר אצלו. 
3.25.2. הספק מתחייב לאחסן את מדיות הגיבוי בכספת מוגנת אש ומים הנמצאת מחוץ למתקן המחזיק את מאגרי המידע או שהספק יעשה שימוש באמצעים שיבטיחו את שלמות המידע ויבטיחו את אפשרות שחזור המידע במקרה של אבדן או הרס.
3.25.3. הספק מתחייב לבצע שחזורים מדגמיים של המדיות המגבות על תשתיותיו לצורך בדיקת ההתאוששות.
3.25.4. הספק מתחייב כי שחזור אמיתי יבוצע באישור מנהל מאגר המידע.
3.25.5. הספק מתחייב כי במידה ובוצע שחזור אמיתי יתועדו כל הליכי השחזור כולל זהותו של מבצע השחזור.
3.25.6. הספק מתחייב למנוע עירוב מידע מסיווגים שונים  בזמן השחזור.
3.25.7. לאחר סיום השחזור המדגמי מתחייב הספק למחוק את המידע ששוחזר.

3.26. אבטחת מידע אפליקטיבית
3.26.1. במידה והספק נדרש לפתח קוד, הספק מתחייב כי הקוד יפותח לפי כללי האצבע הבאים:
	נושא
	כלל האצבע

	בדיקת קלט ונתונים 
	· בדוק תקינות של  Input, QueryStings, Cookies, Http Headers
· אל תסמוך על בדיקות צד לקוח,  יש תמיד לבדוק גם בצד שרת
יש לבדוק גודל, תקינות וחוקיות של קלט 
· עשה שימוש ב regular expression validators

· בדוק במיוחד קלט אשר משמש כפרמטר לשאילתות SQL  על מנת למנוע Sql Injection

	הזדהות
	· בצע חלוקה של המערכת לאיזורים פתוחים ואיזורים הדורשים הזדהות 
· עשה שימוש בסיסמאות חזקות 
· אל תשמור סיסמאות בצורה גלויה
· עשה שימוש בנגנון פג תוקף של סיסמאות ו password policy

	הרשאות
	· בצע בדיקות הרשאות לפי שייכות המשתמש לתפקידים 
· הגבל גישה למשאבי מערכת למשתמשים מורשים בלבד

	מידע רגיש 
	· אל תשמור סיסמאות כ clear Text
· שמירת מידע רגיש במקומות בטוחים בלבד
· עשה שימוש בתשתית Encription / Decription סטנדרטית ואל תפתח מנגונונים עצמיים

	ניהול Session
	· קצר את משך ה Session ככל שניתן 

	ניהול Exceptions
	· עשה שימוש ב Try Catch בצורה מושכלת במערכת
· אל תגלה מידע טכני משגיאות אשר נותן מידע לתוקף, עשה שימוש בדפי שגיאה כלליים 
· שמור ב Log שגיאות 

	Audit & Log
	· עשה שימוש במנגנון לוג ו audit מרכזי 

	Asp.Net
	· עשה שימוש בנגנון Url Autorization לדפים ומחיצות 

	Dal / פניה לבסיס הנתונים
	· עשה שימוש ב command parameters על מנת למנוע Sql Injection


3.26.2. על כל יישום חדש, מתחייב הספק לבצע בדיקות חוסן באמצעות חברה חיצונית בלתי תלויה המתמחית בבדיקות חוסן אפליקטיביות.   בדיקות אלה יבוצעו לא על נתוני אמת של המערכת המקורית. במידה וקיים צורך בהעתקת נתונים ממערכות הייצור - יש לשנות את נתוני הזיהוי על מנת להבטיח שלא תהיה גישה למידע על הפרט או מידע רגיש אחר של משרד החינוך.
3.26.3. על כל שינוי מהותי ביישום קיים, מתחייב הספק לבצע בדיקות חוסן .  בדיקות אלה יבוצעו לא על נתוני אמת של המערכת המקורית. במידה וקיים צורך בהעתקת נתונים ממערכות הייצור - יש לשנות את נתוני הזיהוי על מנת להבטיח שלא תהיה גישה למידע על הפרט או מידע רגיש אחר של משרד החינוך
3.26.4. הספק מתחייב לשמור בצורה מאובטחת את גירסאות הקוד שפיתח.
3.26.5. הספק מתחייב שלא ישמור  גירסאות קודמות של הקוד במערכות הייצור.
ניתן להוריד את חוברות המכרז ללא תשלום באתר האינטרנט של המשרד בכתובת:


 � HYPERLINK "http://WWW.EDUCATION.GOV.IL/MICHRAZIM/" ��WWW.EDUCATION.GOV.IL/MICHRAZIM/� 


ובאתר מינהל הרכש הממשלתי בכתובת: HTTP://WWW.MR.GOV.IL


בכבוד רב,


אורנה מיטמיגר


מנהלת אגף רכש מכרזים והתקשרויות





לתשומת לב המציעים


הצעה בה הערבות או הוראת הקיזוז אינה תואמת את הנוסח במלואו ו/או את הסכום ו/או את התוקף,  לדוגמא המצורפת במכרז, תפסל על הסף.


על המציע לקחת בחשבון כי הבנקים נוטים לשנות את הנוסח וכי באחריותו של המציע להקפיד על נוסח התואם את הנוסח המצורף למכרז זה.


יש לצרף את הערבות המקורית ולא העתק.





הפעלת מוקד טלפוני/אינטרנטי 





הקמת מערכת �הזמנות וניהול מידע אינטרנטי.





קליטת המוסדות הפעילים במערכת, בהתאם לאישורי ההפעלה. 





קליטת שינויים מהמוסדות בהזמנה היומית








קליטת הזמנות עדכניות ודיווחים שוטפים ע"י הקבלן ברמה יומית על גבי הפלטפורמה האינטרנטית.





ביצוע ההזמנות היומיות �לספקי המזון





הפקת דו"ח יומי של המוסדות המדווחים למוקד.





הפקת חשבון ספק חודשי לספק המזון ברמת מוסד בהתאם להזמנות היומיות.





השוואה בין החשבונית החודשית של ספק המזון לבין ריכוז ההזמנות החודשיות לפי נתוני המערכת ובדיקת סבירות נתוני החשבונית ע"י המערכת הממוחשבת





קליטת החשבונית במערכת הכספית.





קבלת אישורי חריגות ממשרד החינוך.





לתשומת לב המציעים:


בכניסה לבניין מתקיימים סדרי אבטחה ובדיקת תעודות אישיות, קיימת בעיית חניה בסביבה, הפרעות כלליות בתנועה בירושלים וכדומה אשר עלולים לגרום לעיכוב בכניסה. 


לפיכך על המציעים לקחת זאת בחשבון על מנת לוודא הגעה במועד לתיבת המכרזים.








�יש לאשר מול יועמ"ש.

